އައު ގެއެއްގައި ދިރިއުޅެން ފަށާއިރު ކުރުން ސުންނަތްވެގެންވާ ބައެއް ކަންތައްތައް – Sheikh Fikree Sheikh Fikree\nމި ދުވަސްވަރަކީ ހިޔާ ފުލެޓްތައް ލިބުނު ފަރާތްތަކުން އެތާނގެ ފިނިޝިން ނިންމައި، އެތަނުގައި ދިރިއުޅެން ފެށުމަށް ތައްޔާރުވަމުންދާ ދުވަސްވަރެކެވެ. އެންމެ ޒަމާނީ، ހިތްގައިމު ތަށިމުށި، ފާރުގައިލާ ކުލަޔާއި، ފަރުނީޗަރު ގަނެ، ރެޔާއިދުވާލު، އެޕާޓްމަންޓްގެ ކަންކަން ނިންމުމުގެ މަސައްކަތް ކުރަމުންގެންދާއިރި، އައު ގެޔަކަށް ބަދަލުވާއިރު، ނުވަތަ ދިރިއުޅެންފަށާއިރު ކުރުން ސުންނަތްވެގެންވާ ކަންތައްތަކަކީ ކޮބައިތޯ ބަލައިލުން މުހިންމެވެ.\nއަޅުގަނޑުމެންގެ ދިރިއުޅުމުގެ ކޮންމެ ކަމެއްގައިވެސް، މާތްވެގެންވާ އިސްލާމް ދީނުގައި އެކަމަކާ ގުޅިގެން ކުރަން އަންގަވާފައިވާ ކަންތައްތަކަކީ ކޮބައިތޯ ބަލައި، ޝަރުޢީ އަދަބުތަކާ އެއްގޮތަށް ޢަމަލުކުރުމަކީ ކޮންމެހެން ކުރަންޖެހޭ ކަމެކެވެ. އެގޮތުން، އައު ގެޔަކަށް، ނުވަތަ އެޕާޓްމަންޓެއްގައި ދިރިއުޅެން ފަށާއިރު، އެތަނަށް ވަންނަހިނދު ކިޔާނޭ ދުޢާއެއް އޮވޭތޯވެސް ބައެއް މީހުން ސުވާލު ކުރެއެވެ.\nއައު ގެއަކަށް ބަދަލުވާއިރު ކިޔާ ދުޢާ\nދުޢާއަކީ އަޅުކަމުގެ އަސާސެވެ. ތިމާގެ ވެރި ރައްބާ އޮންނަ ގުޅުމެވެ. ދުޢާ ކުރުމަށް އަމުރުކުރައްވައި، ދުޢާ ކުރާ އަޅުތަކުންގެ ދުޢާ އިޖާބަ ކުރައްވާނޭކަމުގައި މާތް ﷲ ވަނީ ވަޢުދުވެވޮޑިގެންފައެވެ. ދިރިއުޅުމުގެ އެކި ޙާލަތްތަކުގައި ކިޔާނޭ ދުޢާތައް ސުންނަތުން ވަނީ ސާބިވުވެފައެވެ. ނަމަވެސް އައު ގެޔަކަށް ނުވަތަ އައު އެޕާޓްމަންޓެއްގައި ދިރިއުޅެން ފަށާއިރު ކިޔާނޭ ވަކި ޚާއްޞަ ދުޢާއެއް ނޯވެއެވެ.\nއާއްމުގޮތެއްގައި ގެޔަށްވަދެ އަދި ނިކުމެވާއިރު ކިޔާނޭ ޒިކުރު ސުންނަތުގައިވަނީ ބަޔާންކޮށްދެއްވާފައެވެ. އަދި މަންޒިލަކަށް ފައިބަނީނަމަ މި ދުޢާ ކިޔުން ސުންނަތް ވެގެންވެއެވެ. “أَعُوذُ بِكَلِمَاتِ اللهِ التَّامَّاتِ مِنْ شَرِّ مَا خَلَقَ” މާނައީ: “ﷲ ގެ ފުރިހަމަ ކަލިމަފުޅުތައް މެދުވެރިކޮށް، އެކަލާނގެ ޚަލްޤު ކުރެއވި ތަކެތީގެ ނުބައިކަމުން، އެކަލާނގެ ޙަޟުރަތުން މިއަޅާ ރައްކައުތެރިކަން ލިބިގަންނަމެވެ.” (ރިވާކުރެއްވީ އަލްއިމާމު މުސްލިމްއެވެ.)\nމިދުޢާއަކީ ކޮންމެ މަންޒިލެއްގައި މަޑުކުރިމަނަވެސް ކިޔުން ސުންނަތްވެގެންވާ ދުޢާއެކެވެ. މި ދުޢާ ކިޔައިފިނަމަ، އޭނާ އެތަނަކުން ހިނގައްޖައުމަށްދާނދެން، އެއްވެސް އެއްޗެއްގެ ފަރާތުން ގެއްލުމެއް އޭނާއަށް ނުލިބޭނޭކަމުގައިވެސް ކީރިތި ރަސޫލާ صلى الله عليه وسلم ވަނީ ޙަދީޘް ކުރައްވާފައެވެ. ވީމާ، އައު ގެއަކަށް ވަންނަ ހިނދުގައިވެސް މިދުޢާ ކިޔުން އެދެވިގެންވެއެވެ.\nނިޢްމަތްތަކަށް ޝުކުރު ކުރުން\nމާތް ﷲ ދެއްވި ނިޢްމަތްތަކަށް ޝުކުރުވެރިވުމަކީ، އެ ނިޢްމަތުގެ ބަރަކާތް އިތުރުކުރައްވާ ކަމެކެވެ. ބޯހިޔާވަހިކަމުގެ ނިޢްމަތަކީ އަޅުގަނޑުމެންގެ ތެރެއިން ވަރަށް ގިނަ ބައެއް އެދިއެދި ތިބި ނިޢްމަތެކެވެ. ވީމާ، އެ ނިޢްމަތުގެ ބޭނުން ހެޔޮގޮތުގައި ހިފައި، ނިޢްމަތަށް ޝުކުރުވެރިވެރިވުމަކީ ނިޢްމަތް ރައްކާތެރިކޮށްދެއްވާ، އިތުރުކޮށްދެއްވާ ކަމެކެވެ.\nމާތް ﷲ ވަހީކުރައްވާފައިވެއެވެ. ﴿وَإِذْ تَأَذَّنَ رَبُّكُمْ لَئِن شَكَرْتُمْ لأَزِيدَنَّكُمْ وَلَئِن كَفَرْتُمْ إِنَّ عَذَابِي لَشَدِيدٌ ﴾ (إبراهيم 7) މާނައީ: “އަދި ތިޔަބައިމީހުންގެ ވެރިރަސްކަލާނގެ އެންގެވިހިނދު ހަނދުމަކުރާށެވެ! ހަމަކަށަވަރުން، ތިޔަބައިމީހުން ޝުކުރުކޮށްފިނަމަ، ހަމަކަށަވަރުން، ތިމަންރަސްކަލާނގެ ތިޔަބައިމީހުންނަށް އިތުރުކޮށްދެއްވާހުށީމެވެ. އަދި ތިޔަބައިމީހުން (ޝުކުރު ނުކޮށް) ކާފިރުވެއްޖެނަމަ ދަންނާށެވެ! ހަމަކަށަވަރުން، ތިމަންރަސްކަލާނގެ އަޒާބު ގަދަފަދަވެގެންވާކަން ކަށަވަރެވެ.”\nގެއަށްވަންނަ ހިނދު މާތް ﷲ ހަނދުމަކުރުން\nއިބްނުލް ޤައްޔިމު رحمه الله ވިދާޅުވެފައި ވެއެވެ. “(ކަހްފު ސޫރަތުގައި) ދެމީހެއްގެ ވާހަކަ އަންގަވައި މާތް ﷲ ވަޙީކުރައްވާފައިވެއެވެ. ﴿ وَلَوْلَا إِذْ دَخَلْتَ جَنَّتَكَ قُلْتَ مَا شَاء اللَّهُ لَا قُوَّةَ إِلَّا بِاللَّهِ إِن تَرَنِ أَنَا أَقَلَّ مِنكَ مَالاً وَوَلَداً﴾ (الكهف 39) މާނައީ: “އަދި ކަލޭގެ ބަގީޗާއަށް، ކަލޭ ވަންހިނދު، اللَّه އިރާދަކުރެއްވިކަމެއްވާނެއޭ ބުނިނަމަ، ކޮންފަދަހެއްޔެވެ! އެއްވެސް ބާރެއް ﷲ ގެ ޙަޟުރަތުން މެނުވީ ނުވެއެވެ. ކަލެޔަށްވުރެ އަހުރެންގެ މުދަލާއި ދަރިން މަދުކަމުގައި ކަލެޔަށް ފެނުނަސް، (ފަހެ، ކަލޭގެ ބަގީޗާއަށްވުރެ މާހެޔޮވެގެންވާ ނިޢްމަތް އަހުރެންގެ ވެރިރަސްކަލާނގެ އަހުރެންނަށް ދެއްވައިފާށިއެވެ!)”\nވީމާ އެމީހެއްގެ ބަގީޗާ ނުވަތަ ބުސްތާނަށް ވަންނައިރު، ނުވަތަ އޭނާގެ ގެއަށް ވަންނައިރުގައްޔާއި އަނބިދަރީންގެ ކިބައިން ރުހެވޭފަދަ ކަންތައްތަކެއް ފެންނަހިނދުގައި މި ކަލިމަތަށް (مَا شَاء اللَّهُ لَا قُوَّةَ إِلَّا بِاللَّهِ) ކިޔުން އެދެވިގެންވެއެވެ.” (الوابل الصيب 155-156)\nގޭގައި ބަރަކާތް ލެއްވުންއެދި ކުރެވިދާނޭ ބައެއް ކަތައްތައް\nއެކެއް: ގެއަށް ވަންނަހިނދު މާތް ﷲ ހަނދުމަކުރުމަކީ ގެއަށް ޝައިޠާނާ ވަނުން މަނާކޮށްދޭ ކަމެކެވެ. ޖާބިރު ބުނު ޢަބްދު ﷲ رضي الله عنه ގެ އަރިހުން ރިވާވެގެންވެއެވެ. ކީރިތި ރަސޫލާ صلى الله عليه وسلم ޙަދީޘް ކުރެއްވިއެވެ. “މީހަކު އޭނާގެ ގެޔަށް ވަންނަމުން، އަދި ކެއުމުގެ ވަގުތުގައި ފެށުމުގެ ކުރިން ﷲ ގެ އިސްމުފުޅު ކިޔަފިނަމަ (އެބަހީ: بسم الله ކިޔައިފިނަމަ) ޝައިޠާނާ އެސޮރުގެ އެކުވެރިންނަށް ބުނާހުއްޓެވެ. ތިޔަބައިމީހުންނަށް މިގޭގައި ރޭގަނޑު ނިދުމާއި، މިގެއިން ރޭގަނޑު ކެއެމުގެ ޙައްޤު ލިބިގެނެއް ނުވެއވެ. އަދި (މީހާ އޭނާގެ) ގެއަށް ވަނަންމުން ﷲ ހަނދުމަ ނުކޮށްފިނަމަ، ޝައިޠާނާ ބުނާހުއްޓެވެ. ތިޔަބއިމީހުންނަށް މިގޭގައި ރޭގަނޑު ނިދުމުގެ ޙައްޤު ލިބިއްޖެއެވެ. އަދި އޭނާ ކާންފެށުމުގެ ކުރިން ﷲ ހަނދުމަ ނުކޮށްފިނަމަ ބުނާހުއްޓެވެ. ތިޔަބައިމީހުންނަށް މި ގޭގައި ރޭގަނޑުގެ ނިދުމާއި، މި ގެއިން ރޭގަނޑު ކެއުމުގެ ޙައްޤު ލިބިއްޖެއެވެ.” (ރިވާކުރެއްވީ އަލްއިމާމު މުސްލިމްއެވެ.)\nމިއީވެސް އައު ގެޔަކަށްވަންނަ މީހަކަށް ޚާއްޞަވެފައިވާ ޒިކުރެއް ނޫނެވެ. ކޮންމެ ގެއަކަށްވަންނަ ކޮންމެ ފަހަރަކު މާތް ﷲ ހަނދުމަކޮށް އެއިލާހުގެ އިސްމުފުޅު ޒިކުރު ކުރުން ސުންނަތްވެގެންވެއެވެ. ވީމާ، އައު ގެއަކަށް ވަންނައިރުވެސް މި ޒިކުރު ކުޔުމަކީ އެދެވިގެންވާ ކަމެކެވެ.\nދޭއް: ޙަސަދައާއި އެސްފީނާއިން ސަލާމަތްވުމަށް ކިޔުން ސުންނަތްވެގެންވާ ޒިކުރު ކިޔައި، އެފަދަ ސުންޕާ ކަންކަމުން ގޯތިގެދޮރު ނުވަތަ އެޕާޓްމަންޓް ރައްކާތެރި ކުރުމަށް ދުޢާކުރުމަކީވެސް އެދެވިގެންވާ ކަމެއްކަމުގައި ދަންނަބޭކަލުން ވިދާޅުވެފެއެވެ.\nޙަސަދައާއި އެސްފީނާއިން ސަލާމަތްވުން އެދި ކިޔާނޭ ޒިކުރަކީ މިއީއެވެ. “أُعِيذُكَ بِكَلِمَاتِ اللهِ التَّامَّةِ مِن كُلِّ شَيطَانٍ وَهَامَّة ، وَمِن كُلِّ عَينٍ لَامَّةٍ”\nތިނެއް: ގޭގައި ބަޤަރާ ސޫރަތް ކިޔެވުމަކީ ޖިންނި ޝައިޠާނުންގެ ކިބައިން ރައްކާތެރިކޮށްދެއްވާ ކަމެކެވެ. އަބޫ ހުރައިރާ رضي الله عنه ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ކީރިތި ރަސޫލާ صلى الله عليه وسلم ޙަދީޘް ކުރެއްވިއެވެ. “ތިޔަބައިމީހުންގެ ގޭގެއަކީ ޤަބުރުސްތާނެއް ކަމުގައި ނުހަދާހުށިކަމެވެ. ހަމަކަށަވަރުން، އެ ގެއެއްގައި ސޫރަތުން ބަޤަރާ ކިޔެވޭ ގެއަކުން ޝައިޠާނާ ދުވެ ފިލައިދާ ހުއްޓެވެ.”\nހަތަރެއް: ގޭގައި ނަމާދުކޮށް އުޅުމަކީވެސް ބަރަކާތް އިތުރުކޮށްދޭ ކަމެކެވެ. ދެމަފިރިން ގޭގައި ނަމާދުކުރުމަކީ ދަރީންނަށް ލިބޭ ހެޔޮ ތަރުބިއްޔަތެއްގެ އިތުރު ގޭގެ ރޯދިބަރަކާތް އިތުރުކޮށްދޭކަމެކެވެ. އަދި ފިރިހެނުން މިސްކިތުގެ ޖަމާޢަތުގައި ފަރުޟު ނަމާދު ކުރުން ވާޖިބުވެގެންވިއެއްކަމަކު، ސުންނަތް ނަމާދުތައް، މިސާލަކަށް ޟުޙާ ނަމާދު، ދަމުނަމާދު، ވިތުރި އަދި ރަވާތިބު ސުންނަތްތައް ގޭގައި ކުރުމަކީ މޮޅުއިތުރުވެގެންވާ ކަމެކެވެ.\nފަހެއް: ގޭތެރޭގައި ސޫރަ ހުންނަ ކުރެހުންތަކާއި ފޮޓޯތައް ނުބެހެއްޓުމަކީވެސް އެދެވިގެންވާ ކަމެކެވެ. ކީރިތި ރަސޫލާ صلى الله عليه وسلم ޙަދީޘް ކުރެއްވާފައިވެއެވެ. «لاَ تَدْخُلُ المَلاَئِكَةُ بَيْتًا فِيهِ كَلْبٌ وَلاَ صُورَةٌ» މާނައީ: “އެ ގެއްގައި ކުއްތާއެއް އޮތް ގެއަކަށް، އަދި އެ ގެއްގައި ސޫރައެއް ހުރި ގެއަކަށް (ރަޙުމަތުގެ) މަލާއިކަތުން ވަދެވަޑައެއް ނުގަންނަވާހުއްޓެވެ.” (ރިވާކުރެއްވީ އަލްއިމާމުލް ބުޚާރީއެވެ.)\nހައެއް: ގޭތެރޭގައި މާތް ﷲ ނަހީކުރެއްވި ޢަމަލުތަކުން އެއްކިބާވުމަކީ އެގެއްގައި ބަރަކާތް ލައްވާކަމެކެވެ. އެގޮތުން ބަނގުރާ ނުވަތަ މަސްތުވާތަކެތި ބޭނުންކުރުންފަދަ ކަންކަމާއި ފާހީޝް ޢަމަލުތައް ކުރުން ނުވަތަ އެފަދަ މަންޒަރުތައް ބެލުމުން އެއްކިބާވާންޖެހޭނެއެވެ. އަދި ހަމައެފަދައިން ގޭތެރޭގައި، ޣީބަ ބުނުމާއި ދޭތެރެ ޖެއްސުންފަދަ ނުބައި ވާހަކަ ދެއްކުމުންވެސް އެއްކިބާވާން ވާނެއެވެ.\nއަޅުގަނޑުމެންގެ ގޯތިގެދޮރަކީ ބަރަކާތްތެރި އަދި ހިތްހަމަޖެހޭ އުފާވެރި ތަނަކަށް ހެދުމަށްޓަކައި މާތް ﷲ ރުހިވޮޑިގެންވާ ޢަމަލުތައް ގޯތިގެދޮރުގައި ކުރުން ގިނަކުރާށެވެ.


Jennifer Garner ge aa baiveriyaky viyafaariveri eh | Mihaaru\nޖޯން މިލާ އަދި ޖެނިފާ ގާނާ: ދެ މީހުން ރައްޓެހިވެގެން އުޅޭތާ މަސްތަކެއްވެއްޖެ ކަމަށްވޭ.\nޖެނިފާ ގާނާގެ އާ ބައިވެރިޔަކީ ކެލި ގްރޫޕްގެ ޗެއާމަން ޖޯން މިލާ\n26 އޮކްޓޯބަރ 2018 - 06:40\nބަތަލާ ޖެނިފާ ގާނާ އާއި އެކްޓަރު ބެން އެފްލެކްގެ ކައިވެނީގެ ގުޅުން ކެނޑިފައިވާތާ މިހާރު ތިން އަހަރެއްހާ ދުވަސްވެއްޖެ އެވެ. ކައިވެންޏަށް ތިން ދަރިން ވެސް ލިބިފައިވެ އެވެ. ދޭތެރެ ދޭތެރެ އިން މި ދެ ތަރިން ސުލްހަވާން އުޅޭ ވާހަކަތަކެއް ވެސް މީޑިއާތަކުގެ ސުރުހީތަކަށް އަރަ އެވެ.\nއެކަމަކު މި ފަހަކުން އެފްލެކް ވަނީ އެހެން ދެ އަންހެނަކާ ވަރަށް ސީރިއަސްކޮށް ލޯބީގެ ގުޅުމެއް ބާއްވައިފަ އެވެ. އަޑުތައް މިހާރު އަރާފައިވާ ގޮތުން އޭނާ މިހާރު ރައްޓެހިވެގެން އުޅެނީ ޕްލޭބޯއި މޮޑެލްއެއް ކަމަށްވާ ޝައުވާ ޒެކްސްޓަންއާ އެވެ.\nއޭގެ ކުރިން "ސަޓަޑޭ ނައިޓް ލައިވް" ފަދަ ޝޯތަކުގެ ޕްޑިއުސަރެއްގެ ގޮތުގައި ވެސް މަސައްކަތްކޮށްފައިވާ ލިންޒީ ޝުކަސްއާ ވެސް އެފްލެކް ވަނީ ލޯބީގެ ގުޅުމެއް ބާއްވައިފަ އެވެ. މި ދެ މީހުންގެ ގުޅުމަށް މާ ގިނަ ދުވަހެއް ނުވަނީސް ނިމުމެއް އަންނަން ޖެހުނީ ޝައުނާއާ އެފްލެކާ ގުޅުމެއް އޮންނަކަން ފަޅާއެރުމުން ކަމަށްވެ އެވެ.\nރަލަށް ދެވިހިފައިގެން ދާދި ފަހުން ރިހެބުން ފަރުވާ ވެސް ހޯދި އެކްޓަރުގެ ލޯބީގެ ވާހަތައް އެއްފަރާތް ކުރުމަށް ފަހު މިހާރު މީޑިއާތަކުން ދައްކަނީ ޖެނިފާ، 46، ގެ އާ ބައިވެރިޔާގެ ވާހަކަ އެވެ. އެއީ 40 އަހަރުގެ ވިޔަފާރިވެރިއެއް ކަމަށްވާ ޖޯން މިލާއާ އެވެ. އޭނާއަކީ އެމެރިކާގެ ޓެކް ކުންފުނި ކެލި ގްރޫޕްގެ ޗެއާމަން އަދި ސީއީއޯ އެވެ. މި ދެ މީހުން ބައްދަލުވެ، ގާތްކަން އުފެދުނީ ގާތް ރައްޓެއްސެއްގެ ފަރާތުން ކަމަށް އީނިއުސް އިން ބުންޏެވެ.\nBen Affleck aai Jeniffer Garner sulhavumaa dhimaa ah baa?\nޖެނިފާ އާއި އެފްލެކްގެ ކައިވެނި ރަސްމީކޮށް ނިމުމަމަކަށް އައީ މި އަހަރު.\nއެ ނޫހުން ބުނާ ގޮތުގައި "ޕާލް ހާބާ" އާއި "ޕެޕަމިންޓް" ފަދަ ފިލްމުތައް ކުޅެފައިވާ ޖެނިފާ އާއި ޖޯންގެ ގުޅުން މިހާރު ވަރަށް ބަދަހި އެވެ. އަދި ދެ މީހުން ވަރަށް ސީރިއަސްކޮށް ރައްޓެހިގެން އުޅޭތާ މިހާރު މަސްތަކެއްވެއްޖެ އެވެ.\nއެފްލެކާ ކައިވެނި ކުރުމުގެ ކުރިން ވެސް ކައިވެންޏެއް ކޮށްފައިވާ ޖެނިފާ އާއި އެފްލެކް 2005 ގައި ކުރި ކައިވެނީގައި ރަސްމީކޮށް ސިއްކަ ޖެހުނީ މި އަހަރު އެވެ. ކައިވެންޏަށް ލިބިފައި ވަނީ ދެ އަންހެން ކުދިންނާއި ފިރިހެން ކުއްޖެކެވެ.


Ep. 25 — Karunaige Therein | Safuhaa\nއޭނަގެ ހުއްދަނެތި ކަމީލާ މެހްވިޝްވިލާއަށް ބަދަލުވުމަކީ އޭނަ ދެކޭގޮތުގައި ކަނޑައެޅިގެން ކުރި ކުށެކެވެ. އެވަގުތު ކަމީލާ ކުރިމަތީގައި ހުރިނަމަ އަތުން ގޯހެއް ހެދުނީހެވެ. ޖައިދަން މެހްވިޝްވިލާއަށް ދާއިރަށް އެންމެކުރިން މަންމައާއި ދިމާވެ ދެއްކި ވާހަކަތަކުން މީހާ ކުޑަކޮށް ހަމަޔަކަށް އެޅުނެވެ. މިކާލް ބަލިކަމުން އެގެއަށް ގެނައީ ކަމުގަޔާއި މާމަ ދަރިފުޅު އަބަދު ފެންނަން ހުރުމުން ހިތްހަމަޖެހުން ލިބޭތީ މަންމަ އާދޭސްކޮށްގެން ކަމީލާ ނުދާން އުޅެފައިވެސް އައީކަމުގައެވެ. ޖައިދަން މަންމަގާތުގައި ބުނީ އޭނައަކީ ވަންނާނެ ތަނެއް ނެތް ރެފިއުޖީއެއްކަމަށް މަންމައަށްވެސް ހީވީކަމުގަޔާއި މިއަށްވުރެ ބޮޑުގެއެއް އަޅާފައި ދައްކާލާނެ ކަމުގައެވެ. ޖައިދަން ސަމާސާއަކަށް ދައްކާފައި ބުނީހަގީގަތެއްކަމެއް އޭރު މެހްވިޝްއަކަށް ރޭކާނުލައެވެ.\nޖައިދަން މާލެ އައިކަން އެނގުމުން ކަމީލާގެ ހިތް ބިރުގަތެވެ. މިފަހަރުވެސް ކުށްވެރިކުރާނީ އޭނައެވެ. މިކާލް ސްކޫލްގައި ވުމުން ކަމީލާ ކާކޮޓަރީގައި ހޫނު ޗޮކްލެޓް ތަށްޓެއް ބޯން އެކަނިއިނެވެ. ކުޑަދޮރުން ބޭރަށް ބަލަންއިންއިރު އެމޫނުގެ ދޮންކަން އިންތިހާއެވެ. އަދި އެއްޗެއް ވިސްނަން އިނދެ ތުންފަތުގައި ދަތްއަޅައިލުމުން ރަތްކުލަގަދަވިއެވެ.\n"މޯނިންލަވް، އަހަރެން މަތިން ހަނދާންވީ ކިހާވަރަކަށްތަ؟ "ޖައިދަން ކަމީލާގެ ގާތަށް ހުއްޓިލާފައި އަތުގައިވާ ލެވެންޑަރ މާބޮނޑި ދިއްކޮށްލައިފިއެވެ. މަލުގެ މީރުވަހުން ކަމީލާގެ ހިއްސުތައްވެސް ވިހުރުވާލައިފިއެވެ. މިއީ އޭނަ އެހާ ލޯބިކުރާ މަލެއްކަން ޖައިދަންއަށް އެނގުނީ ކިހިނެއްހެއްޔެވެ؟ އެހާ ރީތި ހަދިޔާއެއްވީމަ ހިތާދެކޮޅަށްވެސް ހިފަން ޖެހުނެވެ.\n"ނުވޭ....."ކަމީލާ ބިރުގަތް ނަމަވެސް ގަދަކޮށްލާފައި ބުނެލިއެވެ.\n"ދެން މާ ގޮތްނުދައްކަބަލަ ކުއްޖާ، އެޓްލީސްޓް މިގޭގައި އުޅެންޏާ މަންމަމެންނަށް އެހެން ސައިޑެއް ދޯ ދައްކަން ޖެހޭނީ، މަވެސް ދެން ކޮންމެހެން މާ ލޯބިވާތީއެއް ނޫނޭ ހިތާވެގެންކަމަށް ހެދިގެން އުޅެނީ، މަންމަމެން އޮޅުވާލަން، އަހަރެން ކަމީލާގެ ފަރާތުން ބޭނުންވަނީ އެންމެކަމެއް، އަހަރެންގެ ބޭނުން ފުދެނިކޮށް އަހަންނަށް ފަރުވާލެއްނެތް، ވަރަށް ދުވަސްވެއްޖެ މިހާރު، އާދޭ..........." ޖައިދަން ކަމީލާގެ އަތުގައި ހިފިގޮތަށް ޗާބީދީފައިވާ ބުދެއްހެން ކަމީލާ ކުރިއަށް ދިޔައެވެ. އަމިއްލަ ބާރެއްނެތްކަން ވިސްނިފައި ގަދަދައްކާކަށްވެސް ނޫޅުނެވެ. ޖައިދަންއާއި އެކު މަޖުބޫރުވެގެން ކޮޓަރިއަށް ވަނުމަށްފަހު ކަމީލާ ލެވެންޑަރ މާތައް ވާސްގައި އަތުރަންފެށިއެވެ. ޖައިދަންގެ ލޮލުގައި އަޅައިގަތީ އެނދުމަތީގައި އޮތް ފޮތެވެ.\n"އާވ، މިފޮތް ކިޔަންފެށީތަ؟ " ޖައިދަން ހިނިގަނޑެއްޖަހައިލިއެވެ.\nކަމީލާ ސިހޭގޮތްވެފައި އެނބުރިބަލައިލިއެވެ. ޖައިދަންގެ މޫނުމަތިން ފެނުނީ ހިތްހަމަޖެހިފައިހުރިކަމުގެ ކުލަވަރެވެ. އޭނަ ފަހަތުންއައިގޮތަށް ބައްދައިލުމުން ސަލާމަތްވެވޭނެ އެއްވެސް ގޮތެއްނެތްކަން ވިސްނުނެވެ. ދެރަވެގެންގޮސް ލޮލުން ކަރުނަ ހިލުނެވެ. ޖައިދަންގެ އަތްވެސް އޭނަގެ ގައިގާއޮޅައިލެވުނު ހަރުފައެއްހާ ބިރުވެރިއެވެ. އެހާ ރަހުމްކުޑަ ދެއަތެވެ. ނަފުސްގެ ބަނޑުހައިކަން ފިލުވައިލަން އެގެންގުޅޭ ނުބައިގޮތްތަކުން ޖައިދަންގެ ނުލަފާކަން ހައްތަހާބޮޑަށް ހާމަވަނީއެވެ. ދަތްއަޅާފައި ލައްވާ ލަކުނުތަކުންވެސް ހަށިގަނޑުވަނީ ފުރިފައެވެ. ދުނިޔޭގެ ކުރިމަތީގައި އޭނައަކީ ނަން މަޝްހޫރު ޒުވާން ވިޔަފާވެރިވެރިއެކެވެ. ކޮޓަރީގެ ހަތަރުފާރުން އެތެރޭގައި ބަދަލުވަނީ ޝައިތާނަކަށެވެ. ޖައިދަން ފެންވަރާލައިގެން ތާޒާވެލައިގެން ނުކުތްއިރު ކަމީލާ އިނީ އިސްތަށިގަނޑުގައި ފުނާއަޅާށެވެ. ކުޑަކޮށް ރާޅުވެފައި އޮތުމުން ޖައިދަންއަށް ކަމަކުނުދިޔައެވެ. އޭނަ އިސްތަށިގަނޑުގައި އަތްލާފައި އެންގީ އަލުން ފަންކުރުވުމަށެވެ.\n"އަދި ބުނަން؟ މިގޭތެރޭގައި އުޅެންވާނީ ސްކާފް ނާޅާ...." ޖައިދަން ކަމީލާގެ ސްކާފް ދަމައިގަތެވެ. ކަމީލާގެ ނިތްކުރީގައި ދާތިކިތައް ވިދަންފެށިއެވެ. ޖެހިލުންވީ މާ ވަރަކަށެވެ. މިހެން ހުރެ ލޫކަސްގެ ކުރިމައްޗަށްދާކަށް އޭނަ ބޭނުމެއްނޫނެވެ. އެހެންނޫނަސް ގޭގައި ނޯކަރުންވެސް އެއުޅެނީ ނޫންހެއްޔެވެ؟ ޖައިދަންއަށް އެވަރު ނުވިސްނެނީހެއްޔެވެ؟ އެންމެފަހުން އޭނަ ގެއިން ބޭރަށްދާންޖެހޭނީވެސް މިގޮތަށް ހުރެކަން ނޭގެއެވެ. ޖައިދަން ކުޑަ މަޚުމާފޮށްޓެއް ހުޅުވާލާފައި ނެގި ފަށެއް ގެނެސް ކަމީލާގެ ދޮން ކަނދުރާގައި އަޅުވައިދިނެވެ. އޭގެ ބުޅިކޮޅު އެޅުވުން ކުޑަކޮށް އުދަގޫވިޔަސް އޭނަ އެކަންކުރިއެވެ. ކަމީލާގެ ދޮން ކަނދުރާގެ ޒީނަތްތެރިކަން އެތައްގުނަ އިތުރުވިއެވެ. ކަމީލާ ޝުކުރު އަދާނުކުރުމުން ޖައިދަން ހިނިއައެވެ.\n"ހިނގާއެއްޗެއް ކާލަން......" ޖައިދަން ޓީޝާޓު ބޮލުން ވައްޓައިލަމުން ބުނެލިއެވެ. ފެންނުހިކި އޮތުމުން އިސްތަށިގަނޑު ވިދައެވެ. ކަމީލާ ހުރީ ގުޑިވެސް ނުލައެވެ.\n"މި މާކްތައް ހުރީމަ ހާސްވަނީތަ؟ "ޖައިދަން ކަމީލާގެ ކަނދުރާގައި އަތްޖައްސާލާފައި ފާޑަކަށް ހޭންފެށިއެވެ.\n"ދާންވީނު މެންޓަލް ތަނަކަށް..." ކަމީލާ ކެތްނުކުރެވިފައި ކަޅިއަޅާލުމުން ޖައިދަން ހައިރާންވިއެވެ. އޭނަގެ ކުރިމަތީގައި އަންހެންކުއްޖަކު ކީއްކުރަން ފިރިހެނަކަށްވެސް އެފަދަ ގޮތަކަށް ވާހަކަދައްކަން ނުކެރެއެވެ. އެންމެން އޭނަދެކެ ބިރުގަނެއެވެ. އިހުތިރާމް ކުރެއެވެ. އޭނަ ފެނުނީމަ އަދަބުވެރިވެއެވެ. ނަމަވެސް މިކުޑަ ބަލިކަށި އަންހެންކުއްޖާ ހެދިގެން މިއުޅެނީ ކިހިނެއް ހެއްޔެވެ؟ އޭނައަކީ މާސްޓަރކަން އަންގައިދޭން ހަދަންވީ ކޮންކަމެއް ހެއްޔެވެ؟ ކޮށްޓަކަށް ލާފައި ބަންދުކޮށްފައި އަދަބުވެރި ކުރުވަންވީއެވެ. އެހާ އަގުބޮޑު ހަދިޔާތައް ގެނައީމަވެސް ލިބުނު އިނާމަކީ އެހާ ދަށް ބަސްތަކެކެވެ. ސިންގާއެއްގެ މުށުތެރޭގައިވާ ކުޑަ މީދަލެކޭ ތަފާތެއްނެތްއިރުވެސް އެނގެނީ ގަދަކުރާށެވެ. މިގޮތަށް އެއްވެސް މީހަކަށް އޭނައާއި ޗެލެންޖްކުރެވިގެން ނުވާނެއެވެ.\n"ވަޓް ޑިޑް ޔޫ ޖަސްޓް ސޭ. ލިޓްލް ބިޗް...." ޖައިދަން ބުމަކާރިކޮށްލަމުން އަހައިލިގޮތަކުން ކަމީލާގެ ހަތަރެސްފައި ފިނިވެ ގައިން ހީބިހިނެގިއެވެ. ނަމަވެސް މިގޭތެރޭގައި ހުރެގެން އަނިޔާކުރާކަށް ނުކެރޭނެއޭ ހީކޮށްފައި ކަމީލާ ދެވަނަފަހަރަށްވެސް އޭނަގެ ޖުމްލަ ތަކުރާރުކޮށްލިއެވެ. ހަގީގަތުގައިވެސް މެންޓަލް ތަނަކަށް ނޫނީ އެންގަރ މެނޭޖްމެންޓް ކްލާހަކަށްނުގޮސް ޖައިދަން ރަގަޅެއް ނުވާނެއެވެ. ޖައިދަން ކަމީލާގެ އަތުގެ އިނގިލިތަކަށް ފިތާލާފައި ސިޑިއާއި ދިމާލަށް ގެންދިޔައީ އަދި ފަހުން އަދަބުދޭން ނިންމާފައެވެ. ކާމޭޒުކާރީގައި އެންމެން ތިބެފައި ބަލައިލިގޮތަކުން ކަމީލާ ލަދުން މަރުވާވަރުވިއެވެ. ކަމީލާގެ މަޖުބޫރީ އިހުސާސްކުރެވުނީ މެހްވިޝްއަށެވެ. ސްކާފް ނާޅާ ނުކުންނާނީ ޖައިދަންގެ ސަބަބުންކަން ވިސްނުނެވެ. ލޫކަސްގެ ހިތަށް ތަދުވީ ކަމީލާގެ ރީތި އިސްތަށިގަނޑު ފަންކޮށްލާފައި އޮތްތަން ފެނިފައެވެ. ނަމަވެސް އޭނަ ވަގުތުން ކުރިމަތީގައި ހުރި ޖޯޑަށް ބަލަންފެށިއެވެ. ގިނައިން ވާހަކަދެއްކީ ޖިބްރީން މެހްވިޝް އަދި ޖައިދަންއެވެ. ލޫކަސް ކޮންމެހެން މަޖުބޫރުވެގެން ނޫނީ އެއްޗެއް ބުނާކަށް ނޫޅުނެވެ. ކަމީލާވެސް އެފަދައެވެ.\nޖައިދަން އައިފަހުން ކަމީލާގެ މޫނުމަތިން އަބަދުހެން ފެންނަ މާޔޫސްކަމާއި ލޮލުގައިވާ ކަރުނައިން އޭނަގެ ހިތާމަ ކޮންމެ މީހަކަށްވެސް އިހުސާސް ކުރެވޭނެއެވެ. ޖައިދަން ގޭގައި ނޫޅޭ ވަގުތުގައިވެސް ކަމީލާ ކޮޓަރިން ނުކުންނަ ހިތެއް ނުވިއެވެ. އެއްދުވަހު އެއްޗެއް ބޯލަން ކާކޮޓަރިއަށް ވަންތަނުން ލޫކަސްއާއި ދިމާވެލުމުން ކޮންމެވެސް އެއްޗެކޭ އަހައިލުމުން ކަމީލާ ޖަވާބުދިނެވެ. ފަހަތުން ޖައިދަންއައިކަން ފެނިފައި ކަމީލާ ގަތީ އަމަށަކު ބިރެއްނޫނެވެ. ޖައިދަން ދޭނެ އަދަބެއް އެނގެނީއެއް ނޫނެވެ. ކޮޓަރިއަށް ވަނުމުން ލޫކަސްއާއި އެއްވެސް މުޢާމަލާތެއް ކޮށްގެން ނުވާނެކަމަށް އަމުރުކުރިއެވެ. ނޫނީ ކަމީލާއަށް ފެންނާނީ ލޫކަސްގެ ފުރާނަނެތް މަސްގަނޑުކަމުގައި ބުނެލިއެވެ. އެއީ ކަމީލާއަށް ކެތްކުރެވޭވަރުގެ އަނިޔާއަކަށްނުވިއެވެ. ޖިސްމާނީ އަނިޔާތަކަށްވެސް އޭނަ ކެތްކުރިއެވެ. ކަމީލާ އެނދަށް ވެއްޓިގަތްގޮތަށް ކަމީލާ ރޮއި ޚަބަރުހުސްވާވަރުވިއެވެ.\n"ލަދެއްވެސް ނުގަނޭތަ؟ ނޭގޭތަ އެއީ އަހަރެންގެ ބޭބެކަން، އޭނައާއި ހިތާވެގެން އުޅޭކަށް ނުޖެހޭނެ، މީހެއްގެ އަޅި ލޮލަކަށްޓަކައި މޮޔަވެފައި ތިހިރީ، ނުލިބޭނެ އޭނަ، ރޮއިރޮއި ތިހެން އޮންނާން ޖެހޭނީ...." ކަމީލާ އެގޮތަށް ރުއިމުން އާދެވުނު ރުޅީގައި މޭޒުމަތީގައި ހުރި ވާސްއެއް ތަޅާލެވުމުން ހިތަށް ފިނިކަމެއް ނުލިބުނެވެ. ލޫކަސްދެކެ ހިތުގައިވާ ނަފްރަތާއި ހަސަދަވެރިކަން މުޅި ހަށިގަނޑަށްވެސް އަސަރުކުރުވިއެވެ. ލޫކަސްއުޅެނީ އޭނަގެ ހުރިހާ އެއްޗެއް ފޭރިގަންނާށެވެ. މަންމަގެ އިތުރުން އޭނަގެ އަނބިމީހާގެ ލޯބިވެސް ލިބެންވީ ލޫކަސްއަށް ހެއްޔެވެ؟ ނޫނެކެވެ. އެހެންވެގެން ނުވާނެއެވެ. ޖައިދަން ބެލްކަންޏަށް ނުކުމެ ސިގްރެޓް ބޯން ހުއްޓާ ކޮންމެވެސް މީހަކު ދެތިންފަހަރު ދޮރުގައި ޓަކިދިނެވެ. ޖައިދަންގެ ފޯނަށް މެހްވިޝްގުޅިއެވެ. އެވަރުންވެސް ޖައިދަން ދޮރުހުޅުވާކަށް ނޫޅުނެވެ. މެހްވިޝްހުރީ ހާސްވެފައެވެ. ޖައިދަން ދޮރުތަޅުލައިގެން ކީއްކުރަނީ ހެއްޔެވެ؟ ކޮޓަރިތެރެއިން އެއްޗެއް ތަޅާލި އަޑުއިވިފައިވުމާއެކު ކޮންމެވެސް ކަމެއް ގޯސްވެގެން އުޅޭކަން އެނގިފައި އޭނަ ޖައިދަންއާއި ގުޅަން ވަރަކަށް މަސައްކަތްކުރިއެވެ. އެތައް އިރެއްފަހުން ޖައިދަން ދޮރުހުޅުވާލާފައި ބެލްކަންޏަށް ނުކުތެވެ.\n"ދަރިފުޅާ، ކައްމިއަށް އަނިޔާކުރީތަ؟ " މެހްވިޝް ހިތްހަމަނުޖެހުނަސް އެކަން މޫނުމަތިން ނުދައްކައެވެ. މަންމަގެ އެ ސުވާލުން ޖައިދަންގެ ރުޅިއިތުރުވިއެވެ. ޖަވާބެއްވެސް ނުދީ ބާރަކަށްގޮސް ސިޑިންފައިބައިގެން ދިޔައީއެވެ. މެހްވިޝް ކޮޓަރިއަށް ވަންއިރު އެތަނުގައި ހިފާލާފައި އޮތީ ސިގްރެޓްވަހެވެ. ދޫލަމަތީގައި ޖަވާހިރުހެން ވިދާތަން ފެނުނީ ތެޅިފައިވާ ވާސްގެ ބިއްލޫރިކޮޅުތަކެވެ. ކަމީލާ އޮތީ އެނދުގައި ބަންޑުންނެވެ. މެހްވިޝް ސުވާލުކުރަން ފެށުމުން ކަމީލާ ވަރަށް ލަދުގަތެވެ. ހަގީގަތުގައި މިއަދު އޭނަ އެވާހަކަ ކިޔާދީފިއްޔާ ކުށްވެރިވާނީ ޖައިދަންއެއް ނޫނެވެ. ލޫކަސްއާއި ވާހަކަދެއްކުން މަނާކުރުމުން ހިތަށް ކުރި އަސަރެއްގެ ބޮޑުކަމުން ރޮވެނީކަމަށް މެހްވިޝްކާރީ ބުނުމަކީ ފަސޭހަކަމެއް ނޫނެވެ. ނަމަވެސް ވާގޮތެއް ވެދާނެތާއެވެ. މެހްވިޝް ބުނެފައިވަނީ އޭނައަކީ މަންމައަށް ނުލިބުނު އަންހެން ދަރިފުޅުކަމުގައެވެ. ކަމީލާ ކަންހިނގިގޮތް ކިޔާދިނެވެ. މިފަދަ މަޖުބޫރީ ދިރިއުޅުމަކަށް ކެތްކުރާނީ ކިހިނެއްހެއްޔޭ އަހާލިއެވެ. މެހްވިޝްގެ ސިކުނޑި ސުމަކަށްދާވަރުވިއެވެ. ޖައިދަންވެސް ފަސޭހައިން ކަމީލާ ދޫކޮށްލާނެހެނެއް ހިޔެއްނުވެއެވެ. ދަރިއަކު ހުއްޓާ ދެމަފިރިން ވަކިވުމަކީ އެހާ ރަގަޅުކަމެއްވެސް ނޫނެވެ. ކަމީލާއަށްވުރެ ރީތި ރަގަޅު އަންހެންކުއްޖަކު ލޫކަސްގެ ހަޔާތުގެ ބައިވެރިޔަކަށް ހަދަންވީއެވެ. އޭރުން ފަހަރެއްގައި ޖައިދަންއާއި ކަމީލާ ހަމަޔަކަށް އެޅި އެކީގައި އުޅެން ފަށާފާނެއެވެ. ޖައިދަން އަނިޔާކުރިޔަސް ކަމީލާދެކެ ލޯބިނުވާނަމަ އެގޮތަށް ހިފަހައްޓާކަށް ނޫޅޭނެއެވެ. ހަދިޔާވެސް ގެނެސްދޭނީ ލޯބިވާތީ ނޫންހެއްޔެވެ؟ ކަރުގައި އޮތް ފަށަކީވެސް ފިޔާތޮށިކުލައިގެ ރަނުގައި އަލިމަހާއި ޖަވާހިރު ޖަހާފައިވާ އެހާ އަގުބޮޑު ފަށެކެވެ.\n"ދަރިފުޅާ، މަންމަބުނީމެއްނު ޖައިދަން ބުނާގޮތަށް ހަދައިގެން އިހަށް ހުންނާށޭ، އަނިޔާއެއްކޮށްފިއްޔާ މަންމަ ގާތުގައި ބުނޭ....." މެހްވިޝްގެ ޖުމްލައިން ކަމީލާގެ ކަރުނަތައް ހިކޭގޮތްވިއެވެ. އަނިޔާއޭ މަންމަ އެބުނީ ތަޅައިގަތުމަށްހެއްޔެވެ؟ ކޮންމެ ރެއަކު ކޮޓަރީގައި އޭނައަށް ކުރާ ގޯނާތައް އޭނަ ކިޔައިދޭނީ ކިހިނެއްހެއްޔެވެ؟ ޖައިދަންގެ ހިތް ހަމަޖައްސަން ގެންގުޅޭ ކުޅޭ އެއްޗެކޭ އޭނައެކޭ ތަފާތެއް ނެތެވެ. އޭނަ ވަރުބަލިވެގެން މަރުވިޔަސް ހެވެވެ. އެއީ އަނިޔާނޫންހެއްޔެވެ؟ އޭނަ ކެތްކުރަންވީ ކިހާދުވަހަކަށް ހެއްޔެވެ؟ ދުވަހަކަށްވުރެ ދުވަހެއް މަޖުބޫރުކުރުވަމުންގޮސް އޭނަގެ ދިރިއުޅުމުގެ ކޮންމެ ކަމެއް ޖައިދަން ބޭނުންވާގޮތަށް ހަދާ ހިސާބަށް ހިނގައްޖެއެވެ. ލާންގެންގުޅޭ އަންޑަރވެއަރ އިން ފެށިގެން އޭނަ ބަލަންޖެހޭ ފިލްމެއްވެސް އެނގެނީ ޖައިދަންއަށެވެ. ބޭނުންކުރާ ސެންޓާއި ލޯޝަނަށް ދާންދެންވެސް ބުނާނީ ޖައިދަންއެވެ. އޭނަ ހަދާނީ ކިހިނެއް ހެއްޔެވެ؟ އެންމެފަހުން ކަމީލާއަށް ކެތްނުވެގެން މާހާއަށް ގުޅިއެވެ. މާހާ ގާތުގައި ކަމީލާ އެހުރިހާ ވާހަކަތަކެއް ކިޔައިދިނެވެ. ހަދަންވީގޮތެއް ނޭގިގެން ސުވާލުކުރިއެވެ.\n"ދޮންބެއަށް ކިޔާދެންތަ؟ " މާހާ ސުވާލުކުރިއެވެ.\n"ނޫން، އޭނަ ދޮންބެއަށް އެޓޭކްކޮށްފާނެ، އަހަރެން ބޭނުމެއްނޫން ފެމިލީ އެއްވެސް މީހަކު މިކަމުގެ ތެރެއަށް ވައްދަން....." ކަމީލާ ރޮމުން ވާހަކަދެއްކިއެވެ.\n"ވީއިރު ކައްމިއަށް ދެން އޮތީ އެންމެގޮތެއް، ނަމާދުކޮށްގެން ދުޢާކުރޭ، ވަކީލުކުރޭ، އޭރުން ދެރަގޮތެއްނުވާނެ، ވާނެގޮތަކީ ކޮންމެވެސް ދުވަހަކުން ކައްމި ސަލާމަތްވާނެ، ނޫނީ ޖައިދަންގެ ހިތުގައި ކައްމިގެ ލޯބި ލައްވަންވެސް އެފަރާތް ކުޅަދުންވަންތަ، ކޮންމެކަމަކީވެސް އިމްތިހާނެކޭ ބުނެވެއެއްނު، އަހަރެމެންނަށް ފިއުޗަރ ނޭގޭނެ، ވާންހުރިގޮތެއް ނޭގޭނެ، އެކަމަކު ދެނެވޮޑިގެންވާފަރާތެއް ވޭ، ޖައިދަން ކައްމިދެކެ ލޯބިގެން މާފަށް އެދޭނެ ދުވަހެއްވެސް އައިސްދާނެ، ކެތްކުރޭ...." މާހާ ވިސްނައިދިނެވެ.\n"އެމީހާގަނޑު އަހަރެންދެކެ ދުވަހަކުވެސް ލޯބިނުވިއްޔާ ރަގަޅީ، ލޯބިނުވާ މީހަކާއެކީ އުޅެވިދާނެ، ހޭޓްކުރާ މީހަކާއިއެކު އުޅުމަކީ ނަރަކައިގަ އުޅުންފަދަ ކަމެއް....." ކަމީލާއަށް ހައްތަހާ ރޮވުނެވެ. ނަމަވެސް މާހާ އެދެއްކީ ރަގަޅުވާހަކައެއްކަމަށް ހިތް ގަބޫލުކުރިއެވެ. ވަގުތުން ތައްޔާރުވެލައިގެން އައިސް ނަމާދުކޮށްގެން ސަޖިދައިގާ އޮވެ އޭނަ ދުޢާކުރިއެވެ. އޭނައަށް އެހެން އިންސާނެއްގެ އެހީ ބޭނުމެއްނޫނެވެ. އޭނަ އެހީއެދޭނީ އެކަނި ހެއްދެވިފަރާތުންނެވެ. ހުރިހާ ހިތާމައެއް ބަންޑުންޖަހާނީ އެންމެ ފަރާތެއްގެ ހަޟުރަތުގައެވެ. ހުރިހާ އާދޭހެއްކުރީ އެފަރާތަށެވެ. މާތް ﷲއަކީ އަނިޔާލބިގެންވާ ފަރާތްތަކުގެ ދުޢާ އިޖާބަކުރައްވާ ކުޅަދުންވަންތަ ރަސްކަލާނގެއެވެ.\nލޫކަސްއަށް ކަމީލާ ފޮނުވާ މެސެޖްތަކުގެ ޖަވާބު ނުލިބޭތާގައި ދިމާވެގެން ސުވާލެއްކުރިޔަސް ކަމީލާ ހުންނަނީ ބުދެއްހާ ހިމޭނުންނެވެ. ލޫކަސްއަށް ވިސްނުނެވެ. ޖައިދަން މަޖުބޫރުކުރާނީއެވެ. ލޫކަސްއާއި އަނގައިން ނުބުނަން އިންޒާރުކުރާނީއެވެ. އެކަމާއި ދެރަވެ ހިތާމަކުރިޔަސް އެއީ ހަގީގަތުގައި ކަމީލާގެ ރަގަޅުކަމެވެ. ބަސްއަހާ ކިޔަމަންތެރި އަންބަކަށްވީކަމެވެ. ބައެއްފަހަރު ލޫކަސް ޖައިދަންއާއިމެދު ހަމްދަރުދީވެއެވެ. މިކާލްދެކެ ވާ ލޯބި ކުރިމަތިން ފެނުނީމަ އެކަމާއި އަމިއްލަ ނަފުސް ކުށްވެރިކުރެވެއެވެ. ލޫކަސްގެ ދަރިއެއްކަން އެނގޭނެނަމަ އެކުއްޖާފުޅާއިމެދު ޖައިދަން ކަންތައް ކުރާނެގޮތެއް އެނގެނީއެއް ނޫނެވެ. އެކަމަކު އަބަދަށްޓަކައި އެކަން ފޮރުވުމަކީވެސް ދީނީގޮތުން ރަގަޅުކަމެއް ނޫނެވެ. ނަސްލު އޮޅުވައިލުމަކީ ފާފައެކެވެ. ލޫކަސްގެ ސިކުނޑިއަށް ލިބިފައިވާ ވާންކަމާއި ކޮށްފައިވާ އަސަރު ކުޑަވާނެ ގޮތެއްވެސް ނޭގެއެވެ. ގެއަށް ވަނުމަށްވުރެ ބޭރުގައި އުޅުން ލޫކަސްއަށް ފަސޭހަވާންފެށިއެވެ.\nލޫކަސް ގަމީހުގެ އަތުކުރި އޮޅަމުން ސިޑިން ތިރިއަށް ދުވެލާފައި އައިއިރު ޖައިދަންގެ ގައިގާ އަޅައިގަނެ ދެމީހުންގެ ބޯ ބާރަކަށް ޖެހުނެވެ. ޖައިދަން އަނގަޔަށްއައިހާ ނުބައި އެއްޗެއް ކިޔަމުން ބަލައިލިއިރު ލޫކަސްކަން އެނގިގެން ފާޑަކަށް ހީލައިފިއެވެ.\n"މައިންޑް ޔޯރ ލެންގުއޭޖް ބްރަދަރ..." ލޫކަސް ގެ އިސްތަށިގަނޑު ހޭވިފައޮތުމުން އަތުން ރީތިކޮށްލަމުން ޖައިދަންއާއި ހަތަރުކަޅިހަމަކޮށްލިއެވެ. ޖައިދަންގެ ފަހަތުން ކަހަލަގޮތަކަށް އައި އެކުދިންގެ މަންމަ މެހްވިޝް ހޭންފެށިއެވެ. ދެބެން އެކްސިޑެންޓަކުން ނަމަވެސް ވާހަކަދައްކަން ވުމަކީ ރަގަޅު ފާލެކެވެ. އެ ބީރައްޓެހިކަމުގެ ފާރު ކުނޑިކޮށްލަން މެހްވިޝްވެސް ބޭނުމެވެ. އެއީ ހިތަށް ހެރޭ ކަށްޓެކެވެ. ޖައިދަން ބުމައަރުވާލިއެވެ.\n"އަހަރެންގެ ޑިސިޕްލިން ރަގަޅުކުރަން އެއްޗެކޭ ބުނެލާއިރު ލޫކަސް ކޮށްފައިވާ ކަންތައްތަކުގެ ހެކިވެސް އެބަހުރި، ވީއިރު މާ މާތްވާން ނޫޅުނިއްޔާ ރަގަޅީ، ތިއީ ވަލީވެރިއެއްނޫންކަން ދަންނަމޭ..." ޖައިދަން ބޮލަށް ތަދުވާތީ ފިރުމާލިއެވެ. ލޫކަސް ގެ ސިކުނޑީގައި އެޖުމްލަ ޖެހިގަތީ އެތައް ޓަނުގެ ބުރަދަނާއިއެކުގައެވެ. އެހާވެސް ބޮޑަށް ސިހި ސިކުނޑިއަށް ލޮޅުން އެރިއެވެ.\n"ތިބުނީ ކީކޭ......" ލޫކަސް ބުމަކާރިކޮށްލިއެވެ. ދެބެންގެ އެ އަރައިރުން ފިނިކުރަން ނޫޅެ މެހްވިޝް މަޖާވެލާފައި ބަލަންހުރީއެވެ.\n"ސްޓޭ އެވޭ ފްރޮމް މައި ވައިފް..." ޖައިދަން އިންޒާރެއް ދީފައި ސިޑިން އަރައިގެން ދިޔުމުން މެހްވިޝްވެސް ދެލޯ ބޮޑުވިއެވެ. ޖައިދަން އެހާ އަދަބުކުޑަކޮށްލާފައި ތިމާގެ ބޭބެއަކާއި އެހެން ވާހަކަދައްކައިގެން ނުވާނެއެވެ. ލޫކަސްއާއި ކަމީލާ ކުރާކަންތައް ރަގަޅެއްވެސް ނޫނެވެ. އެކަމުގެ ޒިންމާ ނަގަންވީ ފަރާތެއް އަދި މެހްވިޝްއަކަށް ނޭގެއެވެ. ލޫކަސްގެ ޓޭންވެފައިވާ މޫނަށްވެސް އެތައް ކުލަވަރެއް އެރިއެވެ. މަންމައާއި ދިމާލަށް އިސްއުފުލައިލަންވެސް ނުކެރިފައި ހުރެފައި ލޫކަސް އަވަސް ފިޔަވަޅުތަކެއްގައި ދިޔައީއެވެ. މެހްވިޝް ޖައިދަންއަށް ގޮވަމުން ފަހަތުން ދިޔައެވެ. އެހެން ބުނީ ކީއްވެހެއްޔޭ ކިޔާފައި ސުވާލުކުރަން ފެށިއެވެ. ޖައިދަން ލައްވާ ކޮންމެވެސް ވަރަކަށް ވާހަކަދައްކުވަން މެހްވިޝް އުޅުނެވެ. ޖައިދަން އެތާހުރި ސޯފާއަކަށް ތިރިވިގޮތަށް ދެލޯމަރައިލިއެވެ.\n"މަންމާ، އެހެން އަހަރެން ބުނީ ވަކި ކަމެއްވެގެނެއް ނޫން، ލޫކަސްއާއި ކަމީލާ ވާހަކަދައްކާތީ އުދަގޫވީ، ޅިޔަނުންނާއި ވާހަކަދައްކަން ވެއްޖެއްޔާ ވަރަށް އަވަހަށް އެހެން ދިމާލަކަށް ގޮސްދާނެ...." ޖައިދަން މަންމަ ކާރީގައި ހަގީގަތް ހާމަކުރާކަށް ބޭނުމެއްނުވިއެވެ. މެހްވިޝް ހައްތަހާ ބޮޑަށް ފިކުރުބޮޑުވިއެވެ. އޭނަ ބޮޑަށް ހަމްދަރުދީވާންފެށީ ވެސް ޖައިދަންއާއި މެދުގައެވެ. ޖައިދަންދެކެ ކަމީލާ ލޯބިވެ ލޫކަސްއަށް އެހެން އަންހެންކުއްޖަކު ހޯދިއްޖެއްޔާ މިކަންތަކަށް ހައްލެއް ލިބިދާނެއެވެ. މެހްވިޝްގެ އުއްމީދަކީ އެގޮތަށް އެކަން މެދުވެރި ކުރެއްވުމެވެ.\nޖައިދަން އޮފީހުން ނުކުމެގެންއައިއިރު އެތައް ބަޔެއްގެ ނަޒަރު އޭނަގެ މައްޗަށް ހުއްޓިފައިވެއެވެ. ކަޅުސޫޓެއްލައިގެން ރޭބަން އައިނެއް އަޅައިގެންހުރިއިރު އެރީތިދެލޯވަނީ ފޮރުވިފައެވެ. އެކަމަކުވެސް އެންމެންވަނީ އޭނަގެ ޖާދޫގައިޖެހިފައެވެ. ކޮންމެ މީހަކުވެސް އެދިއެދިވަނި ޖައިދަންއާއި ގާތްމީހަކަށްވުމަށެވެ. ފައިސާއިން ނުވާނީ ކޮންކަމެއްހެއްޔެވެ؟ އަދި ފައިސާލިބިފައި މިފަދަ ރީތިމީހަކަށް ވެއްޖެއްޔާ ދުނިޔެވެސް މުށުތެރޭގައި ލެވިދާނެއެވެ. ބައެއް އަންހެންކުދިން ސިއްރުން ކިޔާގޮތުންނަމަ އޭނައަކީ ރާއްޖޭގެ ކްރިސްޓިންއަން ގްރޭއެވެ. އެފަދަ ސިއްރުވެރި ފޮނިގޮތެއް އޭނަގެވެސް ހުރެއެވެ. ޖައިދަން ކާރަށް އެރުމުން ޔުނިފޯމްގައި އިން ޑްރައިވަރު ކާރުދުއްވާލައިފިއެވެ. ގެއާއި ހަމަޔަށް ދެވެންދެންވެސް އޭނަ އިނީ ފޯނެއްގައެވެ. ސިޓިންރޫމަށްވަދެލާފައި ލޯ ހިންގާލިއިރު އެތާތިބި ލޫކަސްއާއި ކަމީލާ ފެނިފައި ޖައިދަންގެ އަތްމުށްކެވުނެވެ. ނަމަވެސް ބަހެއްވެސް ނުބުނެ އޭނަ ސިޑިންއެރިގޮތަށް ދިޔައީ މަތީބަޔަށެވެ. ކަމީލާގެ ފޯނަށް އައި މެސެޖަކުން ބިރުން ހުރެފައި އޭނަ ގޮސް ކޮޓަރީގެ ދޮރު ހުޅުވާލައިފިއެވެ.\n"ބިޗް......މަށަށް ދައްކަންތަ ގޮސް އަބަދު ކުރިމަތީގައި އިންނަނީ؟ އަދި އުނގުގައި އިށީންނަވީނު...." ޖައިދަން ހަޅޭއްލަވައިގަތެވެ. އައި ރުޅީގައި އެތާހުރި ބިއްލޫރި މޭޒެއްގައި ފައިން ޖެހީނުން އަޑުފަށްގަނޑަކާއިއެކު މޭޒުތެޅި ބިއްލޫރިތައް އެތަންމިތަނަށް އުކިގެން ދިޔަތަން ފެނިފައި ކަމީލާ ކަންފަތުގައި އަތްއަޅަމުން ދެލޯ މަރައިލިއެވެ. ދެން އިވުނު އަޑަކުން ލޯ ހުޅުވައިލިއިރު ޖައިދަން ބިއްލޫރިތަކުގެ މައްޗަށް ވެއްޓިފައި އޮތްތަން ފެނިފައި ކަމީލާގެ ކަރުތެރެއިން ތޫނު ހަޅޭކެއްގެ އަޑު ގޭތެރޭގައިވި ހިމޭންކަން މުގުރާލައިފިއެވެ. ޖައިދަން ތެދުވުނީ އަތުގައި ހިފަހައްޓާލައިގެން ހުރެއެވެ. ބަނޑަށްވެސް ބިއްލޫރިގަނޑެއް ހެރިފައިވާހެން ހީވިއެވެ. ކަމީލާގެ ހަޅޭކުގެ އަޑަށް މެހްވިޝްއާއި ލޫކަސް އެތަނަށް އައީ ކޮންމެވެސް ބޮޑުކަމެއް ވެއްޖެކަން ޔަގީންވެފައި ތިބެއެވެ.\nލޫކަސް ތަޅުދަނޑިހިފައިގެން ގޮސް ޖައިދަންމެން އުޅޭގެއަށް ވަނީ އެހެން އެއްވެސް މީހަކަށް އަންގާނުލައެވެ. ޖައިދަންގެ އެގަދަ ރުޅީގެ ސަބަބެއް ދެނެގަންނަން ބޭނުންވެފައިހުރެއެވެ. ޖައިދަން ގެންގުޅޭ އެއްޗެހިން ކޮންމެވެސް ވަރެއްގެ ހެއްކެއްފެނިދާނެކަން ނޭގެއެވެ. އޭނަ ގޮސް އެކުޑަގޭގެ ކޮޓަރިތައް ހުޅުވާލައިގެން އެއްޗެހި ހާވަންފެށިއެވެ. ޖައިދަންގެންގުޅޭ ފޮޓޯތަކުގައި ލޫކަސްގެ މޫނުމަތީގައި ކުރަހާފައި ނޫނީ އޭނަ ހުންނަ ބައި ކަފާލާފައި ހުންނަތަން ފެނުނެވެ. އެހާވަރަށް ޖައިދަން އޭނަދެކެ ރުޅިއަންނަނީ ކީއްވެހެއްޔެވެ؟ މަންމަ ލޫކަސްދެކެ މާބޮޑަށް ލޯބިވާކަމަށް ހީކޮށްގެންބާވައެވެ. އެހެންނޫންނަމަ އޭނަގެ ކުޑައިރުގެ ފޮޓޯތަކަށް އެހާ އިހާނެތިކޮށް ހަދަންޖެހޭ ސަބަބެއް ނޯންނާނެއެވެ. ޖައިދަން ތަޅުލާފައި ހުރިތަންތަންވެސް ހާވަމުންދަނިކޮށް ފެނުނު އެއްޗަކުން ލޫކަސް ގެ މޫނުމަތީގެ ކުލަވަރު ބަދަލުވެގެން ދިޔައެވެ.\n"އޯމައިގޯޑް......" ލޫކަސް ބޮލުގައި ދެއަތުން ހިފެހެއްޓިގޮތަށް އެނދުގައި އިށީންނައިރަށް އެރީތި ދެލޮލަށް ކަރުނަ ޖަމާވާންފެށިއެވެ. މިއީ ހާދަ އެހެންކަހަލަ ސިއްރެކެވެ. މިކަން އެނގުމަށްފަހު އޭނަ ޖައިދަންއާއި ދޭތެރޭގައި ދެކެންވީ ކިހިނެއްހެއްޔެވެ؟


އެޑްމިން – Page 22 – Liyuntheringe Gulhun\nVisitors online  278:users  0guests  243bots  35The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nމުލަކު އިބްރާހީމް ދީދީ\n15 ނޮވެމްބަރު 20153 ޚިޔާލުތާރީޚާއި ސަގާފަތު, ސަގާފަތުއެޑްމިން\nޙުސައިން ޝާކިރުމުލަކު އިބްރާހީމް ދީދީ އަކީ ދީންވެރި ޢިލްމުވެރި ފަންޑިތަވެރި ބޭފުޅެކެވެ. ދަންނަވަން މިއުޅެނީ މާދުވަސްވީ ވާހަކައެއް ނޫނެވެ. ހާހާ ނުވަ ސަތޭކަ ހައްޓީގެ އަހަރުތަކުގެ ކުރީކޮޅުގެ އަހަރެއްގައި ހިނގާދިޔަ ކަމެއްގެ ވާހަކައެވެ. ދުށްމީހަކު އަދި އެކަމުގައި ބައިވެރިވެ އެކަން ތަޖުރިބާކުރި އޭރުގެ ދިހަބާރަ އަހަރުގެ ކުއްޖަކު، މިއަދު އުމުރުން ފަސްދޮޅަހުގެ އަހަރުތައް ގުނަމުންދާ ގދ.ތިނަދޫގައި ބަސްވިކޭ ހަރުބޭފުޅަކު އޭނާގެ ލޮލުން ދެކިލައްވައި ތަޖުރިބާކުރެއްވި ގޮތަށް، އޭނާ ވިދާޅުވެދެއްވި ގޮތަށް މުލަކު އިބްރާހީމް ދީދީ އާއި ގުޅޭ ވާހަކައެއް ދެންނެވޭތޯއެވެ. އޭނާ ވިދާޅުވިގޮތުގައި މިއަދުވެސް މިކަމުގައި މިދެންނެވި ބޭފުޅާއާއެކު ބައިވެރިވެވަޑައިގަތް، އޭރު އެ ދުވަސްވަރުގެ ޒުވާން އެއްއުމުރުފުރާވަރުގެ ބޭފުޅުން ދުނިޔޭގައި އެބަ ތިއްބެވިއެވެ. ތިބާގެ ކުންފުންޏަކީ، ލިސްޓްކުރުމަށް ރަނގަޅު ކެންޑިޑޭޓެއްތަ؟\n14 ނޮވެމްބަރު 2015ޚަބަރާއި މަޢުލޫމާތު, މަޢުލޫމާތުއެޑްމިން\nއިބްރާހީމް ސަލީމްމަތީގައިވާ ސުވާލަކީ ޖަވާބު ދިނުމަށް ފަސޭހަ ނޫން އަދި ކުންފުނީގެ ކުޑަބޮޑު މިނާއިވެސް ގުޅިފައިވާ ކަމެއްނޫނެވެ. އެހެންނަމަވެސް ކޮންމެވެސް ވަގުތަކު ރަނގަޅަށް ހިނގާ ޕްރައިވެޓް ކުންފުނި ސްޓޮކް މާރކެޓްގައި ލިސްޓްކުރުމަށް ވިސްނައެވެ. އަދި ކުންފުނި ލިސްޓްކުރުމަށް ރިޢާޔަތްކުރެއެވެ. ކުންފުނި ލިސްޓްކުރުމަށް މިސްރާބުޖަހާއިރު ބައެއް ކުންފުނީގެ ކުރިމަގާ ގުޅޭ އަސާސީ ސުވާލުތަކާއި ކުރިމަތިލާންޖެހެއެވެ. “އިތުރު” އާލުންނާއި “މިތުރު” އަޞްޙާބުން\n13 ނޮވެމްބަރު 20153 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 1436\nބަލާޣާތްތެރިކަމަކީ އަދަބިއްޔާތުގައި ވަރަށް މުހިއްމު ސިފައެވެ. ބަލާޣާތްތެރިކަމަކީ “އަދަބީ ކަންތައްތަކުގައި ކުޅަދާނަކަން” ލިބިފައިވުން ކަމަށް ދިވެހި ބަސްފޮތުގައިވެއެވެ. ބަހަވީ ޢިލްމުވެރިންގެ އަރިހުގައި ބަލާޣާތްތެރިކަމަކީ މުޚާޠަބު ކުރެވޭ ފަރާތުގެ ޙާލަތާ އެއްގޮތްވާ ގޮތުގެ މަތިން، ދައްކާ ވާހަކައިގެ ލަފުޒުތަކާއި ޖުމްލަތަކުގެ ފަޞާޙަތްތެރިކަމާއެކު، އޭގެ އަސަރު ހިތަށް ކުރުވާ ފަދަ ގޮތަކަށް ބަސްމޮށުމެވެ. މި ކަމަކުން ވީ ވަރައް ނެއު\n12 ނޮވެމްބަރު 2015ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 804\nދުވަހަކިސް ނިހަދަމޭ އަވަޅެމައް ކުރިޔަކުން\nދުވާލެކި މިތައި ލޭނ ރިވެތި ޅެންތެކެން\nހުވާން އޭގެ ވޭނ އިބުރަތެން އަވަ ފެށިން\nހުވައިހާ ބެނާ މީ ތެދެއު ހަމަ ޔަގީން\nތަށާސް ވެންނެނައެ ބެނެ ލިބޭ ހިއްވަރެން\nފަށާގެން މަކީކަލް ކިއުން ލިއްލިކެން\nމަށާގެން ކޮށާ ބަހަތެކަސް އަތެރަމުން\nމަށާސް ވުން އެދީގެން ނެގީމޭ ގަލަން\n11 ނޮވެމްބަރު 20151 ޚިޔާލުބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 678\nޝިފާޤު މުފީދު، ޏ. ފުވައްމުލައް\nމި ރަށިގެ އިރިމަތި ގެރެމުން އޭނކަލް، އެތަނެން ރަޅޮ މަތަނިވެމުން އޭނކަލް\nމި ރަށިގެ މީހުން މި ރަށަހަ ދިންހައި އަނިޔާ މައްތެން އެންމެން ވިސްނައު!\nމިރަށިގެ އޮއިވަރޮ ނިބަލާ ނިހުއާ، ރަށިހަރޮ މީހުން ބަހަބެނެ އިއްވާ\nމި ރަށިގެ އިރިމަތި ފުންކޮހޮ ކޭނާ، މި ރަށިގެ އުހުތަން ގެރެމުން އޭނ ގޮއު\nރައީސްގެ ނަންފުޅުގެ ކުރިޔަށް “އޮނަރަބްލް” ކިޔާތީ ބޮލަށް އުނދަގޫވެއެވެ.\n10 ނޮވެމްބަރު 20152 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 1471\nޢަބްދުލްޢަޒީޒު ޖަމާލު އަބޫބަކުރު (މާވަށުއަޒީ)\nމިވާހަކަދައްކަން ހިތަށްއަރާތާ ކިތަންމެ ދުވަހެކެވެ. ނަމަވެސް މި ޚިޔާލުތައް ޢިބާރާތަށް ތިލަކޮށްލަން މަޖުބޫރުވީ މިއަހަރު ޖުމްހޫރީ ދުވަހުގެ ޚާއްޞަ ޖަލްސާގައި އިންއިރު މިކަމާ ބޮލަށް އުނދަގޫވީލެއް ބޮޑުކަމުންނެވެ.\n9 ނޮވެމްބަރު 20152 ޚިޔާލުބަހާއި އަދަބު, ޝަޚްޞިއްޔަތުއެޑްމިން\nކިޔާފައިވާ ޢަދަދު: 1283\nއަޅުގަނޑުމެންގެ މި ދިވެހި ދީބުގެ ތެރެއިން ގިނަ މީހުންނަކީ އަމިއްލަ ދަރިން ނުވަތަ އަމިއްލަ އާއިލާ ދެކެ ނުހަނު ލޯބިވާ ބައެކެވެ. ވަކިން ޚާއްސަކޮށް ކުޑަކުއްޖެއްނަމަ އޭނާއަށްދެވޭ އަޅައިލުމާއި، އޯގާތެރިކަން ވަރަށް ބޮޑެވެ. ނަމަވެސް ކެނޑިނޭޅި އަޅުގަނޑުމެންގެ ކަންފަތަށް އިވެމުންދާ އެންމެ އަސަރުކުރުވަނިވި އެއްވާހަކައަކީ އަޅުގަނޑުމެންގެ ތުއްތު މައުޞޫމް ދަރިންނަށް ބޮޑެތި މީހުންގެ ފަރާތުން ލިބެމުންދާ އަނިޔާތަކުގެ ވާހަކައާއި އެކުދިންނަށް އިހުމާލުވެ އަޅައިނުލާ ވާހަކައެވެ. އަދި އެކުދިން ޙައްޤުތަކުން މަހުރޫމްކޮށް އެކަހެރިކޮށް ބާކީ ކުރާ ވާހަކައެވެ. ގިނަ ފަހަރަށް އެކުދިންގެ ޙައްޤުތަކަކީ ކޮބައިކަމާއި، އެކުދިންގެ ޙައްޤުތައް ރައްކާތެރިކޮށް ބެލެހެއްޓުމުގެ ޒިންމާތައްވެސް ގިނަ މީހުންނަށް މިއަދު މިވަނީ އޮޅި، ވާނުވާ ނޭގޭ ހިސާބަށް ގޮސްފައެވެ. އަދި ބައެއްފަހަރު އެކުދިންގެ ޒިންމާ އުފުއްލަން ޖެހޭ ފަރާތްތައް ވެސް މިވަނީ ބައެއް މީހުންނަށް ނޭނގުމެއްގެ ތެރޭގައެވެ. މިއީ މިއަދުގެ ޖީލުގެ ހާލަތެވެ. އުއްސަކުރު ޒަމާން\n8 ނޮވެމްބަރު 20151 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 1109\nއިބުރާހީމް ޙުސެން މަނިކު\nއޭނާޔަކީ ބާޒާރުމަތީ ‘ދިވެހި’ ކުޑަފިހާރައެއް ހިންގަން އުޅުނު މީހެކެވެ. އޭނާ ބުނާގޮތުން އެއީ އޭނާގެ ބައްޕަ ވެސް ކުރަމުން އައި މަސައްކަތެވެ. ބައްޕަ ނިޔާވުމުން ހީވާގި ކަމާއެކު ބައްޕަގެ މަސައްކަތުގައި އޭނާ ހިފީއެވެ. އަދި ޒަމާނާ ގުޅޭ ގޮތުން ފިހާރައިގައި ވިއްކާ ދިވެހި މުދަލުގެ ބާވަތްތަކަށް ގެންނާން ފެނުނު ބަދަލުތައް ވެސް ގެނައީއެވެ. އޭނާގެ ނަމެއް ދަންނަވާކަށް ނޭނގެއެވެ. ނަމެއް ކިއުމުގެ ގޮތުން ނަމަކަށް އެދުވަސްވަރުގެ އާންމު ނަމެއް ކަމުގައިވާ ދޮންއަހަންމަދު ކިޔަމާ އަންނާށެވެ. ވާހަކަޔަކީ ވަރަށް ކުރީން އަހައިފައިވާ ވާހަކައެކެވެ. ލިސްޓްކުރުމުން ދިމާވެދާނެ ގޮންޖެހުންތައް\n7 ނޮވެމްބަރު 2015ޢާއްމު މަޢުލޫމާތު, ޢާއްމުބައިއެޑްމިން\nލިސްޓްކުރުމުގެ އިޖުރާއަތްތަކާއި، އުޞޫލުތަކަށް ރަނގަޅަށް ރިޢާޔަތްކޮށް ފަރުވާތެރިކަމާއެކު އިވަލުއޭޓްކުރުމަށްފަހު، ލިސްޓްކުރުމުގެ ފިޔަވަޅުތައް ފުރިހަމަކުރުމަށް ކުންފުނިން އަހައްމިޔަތުކަމެއް ދޭން ޖެހެއެވެ. އަދި ލިސްޓްކުރުމުގައި ހުރި ފައިދާ އާއި ގެއްލުމަށްވެސް ރިޢާޔަތްކުރުން ވަރަށް މުހިންމެވެ. ޢާންމުންނަށް ކުންފުނީގެ ވެރިންގެ ގޮތުގައި ބައިވެރިވުމަށް ހުޅުވާލުމުގައި އެޑްވާންޓޭޖްތަކެއް ހުންނަފަދައިން، އެކަމުގައި އެކުލެވިގެންވާ ރިސްކްތައް ރަނގަޅަށް ވަޒަންކުރަންޖެހެއެވެ. ހަރުދަނާ ޕްލޭނެއްގެ ދަށުން ކާމިޔާބުކަމާއެކު ލިސްޓްކުރުމުން ލިބެންހުރި ފުރުޞަތުތައް ދެނެގަތުމަށާއި އަދި އެކަމުގައި އެކުލެވިގެންވާ ރިސްކަށް ބަލަންޖެހޭނެއެވެ.\n6 ނޮވެމްބަރު 20151 ޚިޔާލުތާރީޚާއި ސަގާފަތު, ސަގާފަތުއެޑްމިން\nކިޔާފައިވާ ޢަދަދު: 1219\nނަޞްރުގެ ދުވަހުގެ ތަޤުރީރު ޤައުމު ދިފާޢުކުރާނެ ޖީލެއް އުފެއްދުމުގައި ޤައުމުގެ އަމިއްލަވަންތަކަމުގެ އަގު އެނގޭ، އެ މައްޗަށް ފަޚުރުވެރިވާ ދަރީންތަކެއް ބިނާ ކުރުމުގެ މުހިންމުކަން\nއާދަމް ނަޞީރު އިބްރާހީމް މިއީ 2015 ވަނަ އަހަރުގެ ނަޞްރުގެ ދުވަހުގެ މުނާޞަބަތުގައި ދިވެހި ޢަސްކަރިއްޔާގެ ފަރާތުން އިންތިޒާމު ކުރައްވައިގެން ކަޅުތުއްކަލާކޮށީގައި،4ނޮވެންބަރު 2015 ގައި ބޭއްވެވި ޚާއްޞަ ޖަލްސާގައި، އެ ޖަލްސާގެ ޝަރަފުވެރި މެހުމާނުގެ ހައިސިއްޔަތުން މަޝްހޫރު ބަސްވާރު އަދި ޝާޢިރު އަލްއަޚު އާދަމް ނަޞީރު އިބްރާހީމް ދެއްކެވި ވާހަކަފުޅެވެ. މި ތަޤުރީރުގައި މައިގަނޑު ގޮތެއްގައި އޭނާ އަލިއަޅުވައިލައްވައިފައި ވަނީ ޤައުމު ދިފާޢުކުރާނެ ޖީލެއް އުފެއްދުމުގައި ޤައުމުގެ އަމިއްލަވަންތަކަމުގެ އަގު އެނގޭ، އެ މައްޗަށް ފަޚުރުވެރިވާ ދަރީންތަކެއް ބިނާ ކުރުމުގެ މުހިންމުކަމުގެ މައްޗަށެވެ. އަދި މިއަދުގެ ޙާލަތަށް ޤައުމު ވެއްޓެންދިމާވި ސަބަބުތަކުގެ މައްޗަށް ވެސް މެއެވެ.


Yoosey Rajje dheke foohivejje! Mi ee ulhenvaa varu ge thaneh noon! | Mihaaru\nޔޫސޭގެ ކުރުކުރު ވީޑިއޯއިން ނަގާފައިވާ ފޮޓޯއެއް: ކުޑަކުދިންނަށް ކުރާ ޖިންސީ ގޯނާގެ ކަންބޮޑުވުން އޭނާ ފާޅުކުރީ ރާއްޖެ ދޫކޮށް ދަނިއްޔޭ ކިޔާފައި\nޔޫސޭ ރާއްޖެ ދެކެ ފޫހިވެއްޖެ! މިއީ އުޅެންވާ ވަރުގެ ތަނެއް ނޫން!\n19 ޖެނުއަރީ 2020 - 13:18 47 comments\nއަހަރެމެންގެ ކުރީގެ އެކްޓަރު ޔޫސުފް ރަފީއު ރާއްޖެ ދެކެ ފޫހިވެއްޖެ އެވެ. ލޯންޗެއްގައި އޭނާ ދަތުރުކުރަމުން ދިޔައީ "ރާއްޖޭގައި ދެން ހުންނަން އެއްގޮތަކަށް ވެސް ބޭނުންނުވާތީ"އޭ ކިޔައިފަ އެވެ.\nޔޫސޭގެ މާޔޫސްކަން ބޮޑުވެގެން މި އުޅެނީ ސަބަބެއް ނެތިއެއް ނޫނެވެ. ޓީވީއެއް ހުޅުވާލާ އިރު ވެސް ފެންނަނީ ކުޑަކުއްޖަކަށް ޖިންސީ ގޯނާކުރި ކަމުގެ ހަބަރެވެ. ސޯޝަލް މީޑިއާ ފުރެނީ ވެސް އެ ވާހަކަތަކުންނެވެ. އެހެންކަމުން އޭނާ ދެކޭ ގޮތުގައި މިއީ މިހާރު އުޅެވޭވަރުގެ ތަނެއް ނޫނެވެ.\n"އަހަރެން ދާ ތަން ބަލާނެ ކަމެއް ނެތް. އަހަރެން ބޭނުމެއް ނޫން އެއްގޮތަކަށް ވެސް ރާއްޖޭގައި ހުންނާކަށް،" އެއް މިނިޓާއި 17 ސިކުންތުގެ ވީޑިއޯގައި، އޭނާ ބުނެ އެވެ.\nޔޫސޭގެ މަޝްހޫރު "ދިރިއުޅުމަކީ މިއީބާ"ގެ ސިލްސިލާތަކުގައި ފެންނަ ހިތާމަވެރި މޫނާއި ކުއްލިއަކަށް އަންނަ ރުޅީގެ ތަންތަންކޮޅު ވެސް، "ޖަޒީރާ ރާއްޖެ ދޫކޮށް ދިއުން" ވީޑިއޯކޮޅުގައި ފެނެ އެވެ.\nއޭނާގެ ރަސްމީ ފޭސްބުކް ޕޭޖްގައި ޕޯސްޓްކުރި ވީޑިއޯ ފަށަނީ، ލޯންޗު ދުއްވަން ހުރި ޔޫސޭއާ މީހަކު ސުވާލެއްކޮށްލާ ތަނުންނެވެ. އޭނާ އަހަނީ "ޔޫސޭ ކޮން ތާކަށް ތި ދަނީ؟"\nއޭގެ ޖަވާބު ބިނާކުރީ، ގއ. ކަނޑުހުޅުދޫގައި ދެ އަހަރުގެ ކުއްޖަކަށް، އޭނާގެ ކާފަ އާއި މުނިކާފަގެ ފަރާތުން ޖިންސީ އަނިޔާ ލިބުނު ކަމަށް ތުހުމަތުކުރެވި، މި ވަގުތު ދިވެހިންގެ މެދުގައި އޮތް އެންމެ ބޮޑު ކަންބޮޑުވުމުގެ މައްޗަށެވެ.\n"ރޭގައި ވެސް ޓީވީ ހުޅުވާލި އރު އަހަންނަށް ފެނުނު މަންޒަރުތަކާއި އެއްޗެހި، އިވޭ އަޑުތަކާ އެއްޗެހި، އަހަރެން ބޭނުމެއް ނޫން އެއްގޮތަކަށް ވެސް މި ގައުމުގައި މިހާރު ހުންނާކަށް،" އޭނާ ޖަވާބު ދިނެވެ.\nކުއްޖާގެ ވާހަކަ އަންނަނީ އޭގެ ފަހުންނެވެ. އެކަމަކު މިފަހަރު އޭނާގެ ހިތާމަވެރި މޫނުގެ އަސަރުތަކާ އެކު އެވެ.\n"ވިސްނާލަ ބަލަ! ކުޑަކުޑަ ކުއްޖެއް! އޭނާގެ ބައްޕަ އާއި ކާފަ އާއި މުނިކާފަ، ދެން މިހާ ހިސާބަށް ގައުމު ދިޔައިމަ ދެން ކީއްކުރަން މިތަނުގައި ހުންނަނީ؟" ޔޫސޭ ބުނެ އެވެ.\n"މިއީ ގައުމެއްތަ؟" ކުއްލިއަކަށް ރުޅިއައިސް ސުވާލުކުރެ އެވެ.\nޔޫސޭ އެކަންޏެއް ނޫނެވެ. މިފަދަ ނުބައި، އަނިޔާވެރި އަމަލްތަކާ ހެދި ގިނަ ދިވެހިން ވެސް ތިބީ މާޔޫސްވެ، ކަންބޮޑުވެފަ އެވެ. އެތައް ބަޔަކު ރުޅިއައިސް ރަތްވެފަ އެވެ.\nމިހާތަނަށް ހާހަކަށް ވުރެ ގިނަ މީހުން ޝެއާކޮށްފައިވާ މި ކުޑަކުޑަ ވީޑިއޯގައި ޔޫސޭގެ މިސްރާބު ހުރީ، އޭނާ ބުނި ގޮތުގައި، "ބަރުމާ ކައިރީގައި އޮންނަ ރަށަކާ" ދިމާލަށެވެ. އޭނާ ބުނީ ރާއްޖެ ދެން އަންނާނީ "އިސްލާމީ ޝަރީއަތް ގާއިމްކުރެވުނު ދުވަހަކުން" ކަމަށެވެ. ނަމަވެސް އެ ދުވަހަކުން އޭނާ އެނބުރި އަންނަ އިރު، މިހާރު ރާއްޖޭގެ ހާލަތަށް ބަލާ ނަމަ، އޮންނާނީ މުޅިން އެހެން ގޮތަކަށެވެ.\n"އަންނަ އިރު އަހަންނަށް ހީވަނީ ހުރިހާ އެންމެންގެ އަތްތަކާއި ބޯތަކާ ވެސް ކަނޑާފަހެން ހުންނާނީ،" ޔޫސޭ ބުނެލަ އެވެ.\n"ހުސް ނުކުޅެދޭ މީހުން ދޯ ފެންނާނީ؟" މީހަކު ސުވާލުކުރެ އެވެ.\n"އާނ!" ދެރަވެ، އެކަމަކު މަލާމާތުގެ ރާގެއްގައި ޔޫސޭ ބުނެލަ އެވެ.\nއިތުރު ލިޔުންތައް ކުޑަކުދިންނަށް އަނިޔާކުރުން ޖިންސީ އަނިޔާ ކުދިންނަށް ޖިންސީ ގޯނާކުރުން ޖިންސީ ގޯނާކުރުން ގއ. ކަނޑުހުޅުދޫ


SunOnline: Mintheege adhaalathu - Islaamee Nazarakun\nމިންތީގެ ޢަދާލަތު – އިސްލާމީ ނަޒަރަކުން\nއަބްދުﷲ ފާރޫގް ހަސަން 12 Apr 2018, 10:21\nހައްޖުގެ އަޅުކަމުގެ ތެރޭގައި ދެމިހަކު ސެލްފީ ނަގަނީ--ފޮޓޯ: ރޮއިޓާސް\nމިންތީގެ އަދާލަތަކީ މިޒަމާނުގެ ދުނިޔޭގައި ވަރަށް އަޑުހަރުކޮށް އަޑުއުފުލޭ މައިގަނޑުނަމެކެވެ. މިނަޢުރާގެ އަޑުއުފުލުމާމެދު ބެލެވިފައިވަނީ ލަތީފު ޖިންސުގެ މިޢުރާޖު ކަމުގައެވެ. މިހާރަކަށް އައިސް ދަޢުވާކުރެވޭ ގޮތުގައި އަންހެނުންނާއި ފިރިހެނުންގެ މެދުގައި ކުޑަވެސް ފަރަގެއްނެތެވެ. އަންހެނުންނާއި ފިރިހެނުން ތަފާތު ކަމުގައި ވިސްނުމަކީ ބޯދާކަމެކެވެ. ކުށެކެވެ. ހަޔާތުގެ ހުރިހާ މައިދާންތަކެއްގައިވެސް ފިރިހެނުންނާ އެއްހަމައެއްގައި އަންހެނުން މަސައްކަތްކުރާންޖެހޭނެއެވެ. މަސައްކަތް ކުރެވޭންވެސް ޖެހޭނެއެވެ. ތަޢުލީމުގެ މައިދާނުގައެވެ. ވިޔަފާރިއާއި ވަޒީފާގެ ދާއިރާގައެވެ. ސިއްޙަތާއި ބޭސްފަރުވާގެ ރޮނގުގައެވެ. ސިޔާސީ މައިދާނުގައްޔާއި ސިޔާސަތު ރޭވުމުގެ ދާއިރާގައެވެ. ޚާއްސަކޮށް "އަމުރުކުރުމުގެ" ބާރުލިބިފައިވާ ކޮންމެކަމެއްގައެވެ. މިއިންކޮންމެ ދާއިރާއެއްގައިވެސް ފިރިހެނުންކުރާ ކޮންމެކަމެއްވެސް އަންހެނުންނަށް ކުރެވޭނެއެވެ. އަދުލު ނުވަތަ އަދާލަތުގެ މާނައަކީ ކޮންމެކަމެއްގައިވެސް އެއްހަމަވުމާއި އެއްވަރުވުން ކަމުގައި ބެލެވޭ ކަހަލައެވެ. ނަމަވެސް އަމަލީގޮތުން އަންހެނުންގެ ވައްސަލައިގެ ޙަޤީޤަތް އޮތީކީ އެގޮތަކަށެއްނޫނެވެ. އަންހެނުންނަކަށް ފިރިހެނުންގެ މަޤާމެއް ލިބިފައެއްނެތެވެ. އެހެންކަމުން އަންހެނުން އެދަރަޖަޔަށް އުފުލަންވަނީ މަޝްރޫޢުތަކެއް ރޭވިފައެވެ. އެކަމަށްޓަކައި ތަފާތު އެކިއެކި ތަދުބީރު ކުރެވެމުން އެބަދެއެވެ. ހިތްވަރު ދިނުމާއި އެހީތެރިވެދީ އަތްބާރުއަޅައިދިނުމުގެ ތަފާތު ވަސީލަތްތައްވަނީ ތަޖްރިބާ ކުރެވިފައެވެ. އދ މަޖިލީހުގައިވެސް "ޔޫ.އެން. ވޮމެން" ގެ ނަމުގައި ޚާއްޞަ އިދާރާއެއްވަނީ އުފައްދައިފައެވެ. އެއިދާރާގެ މަޤްސަދަކީ މުޅި ދުނިޔޭގައިވެސް އަންހެނުންނާއި ފިރިހެނުންނާ ދެމެދުގައި ހަމަހަމަކަން ޤާއިމުކުރުމެވެ. އެކަމަށް ބާރުއަޅައި މަސައްކަތްކުރުމެވެ.\nމިދެންނެވި މަސައްކަތްތަކުން ނިކުންނަމުންދަނީ ކޮން ކޮންނަތީޖާތަކެއްތޯ ބަލައި އެކަންކަން ދެނެގަތުމަށްޓަކައިވެސް ހިނދުން ހިނދަށް ސާވޭ ކުރެވެމުންދެއެވެ. ރިޕޯޓްތައް ޝާއިޢުކުރެވެއެވެ. ނަމަވެސް އެސާވޭތަކާއި ރިޕޯޓްތަކުން އެނގެނީ މަންޒިލް އޮތީ އަދިވެސް ވަރަށް ދުރުގައިކަމެވެ. މީލާދީން 2014 ގައި ވޯލްޑް އިކްނޮމިކް ފޯރަމުންވަނީ މިންތީގެހަމަހަމަކަމާ ބެހޭ ރިޕޯޓެއް ޝާއިޢުކޮށްފައެވެ. ތައުލީމާއި، ވިޔަފާރިއާއި، ސިއްޙަތާއި ސިޔާސީ ބާރުވެރިކަން އަސާސަކަށް ބަލައިގެންނެވެ. އެރިޕޯޓުގައި ދުނިޔޭގެ 142 ޤައުމެއް ދަރަޖަކޮށްފައިވެސްވެއެވެ. އެލިސްޓުގައި ދިވެހިރާއްޖެއޮތީ 105ވަނައިގައެވެ. އިންޑިޔާ 114 ގައެވެ. ޕާކިސްތާނު 141 ގައެވެ. 142 ގައި އޮތީ ޔަމަނެވެ.\nއެންމެ ޝައުގުވެރިވާ ކަމަކީ މިންތީގެ ހަމަހަމަކަމުގެ ދިދަ އުފުލާކަމަށް ދަޢުވާކުރާ އަދި އެރޮނގުން އެންމެ ހަރު އަޑުން އަޑުއުފުލާ ގައުމުތަކުގައި އެތައްކަމެއްގައި އަންހެނުންނާއި ފިރިހެނުންގެ މެދުގައި ހަމަހަމަކަމެއްނެތްކަމެވެ. އެމެރިކާގެ ނޭޝަނަލް އޮގަނައިޒޭޝަން ފޯރ ވިމެންގެ 2011 ވަނަ އަހަރުގެ ފެބްރުއަރީ މަހުގެ ރިޕޯޓްގައިވާ ގޮތުން އެމެރިކާގައި ފިރިހެނުންނާ އެއްމަސައްކަތެއްކުރާ އަންހެނުނަށް ލިބޭ މުސާރަ ތެއްތިރީސް އިންސައްތަ ކުޑައެވެ. އިނގިރޭސިވިލާތުގެ ޗާޓަޑް މެނެޖްމެންޓް އިންސްޓިޓިއުޓުން 2011 ވަނަ އަހަރުގެ އޯގަސްޓުގައި ނެރުނު ރިޕޯޓެއްގައި ބުނެފައިވެއެވެ. އިނގިރޭސިވިލާތުގެ އިދާރީ ހިންގުމުގެ މަޤާމުތަކުގައި މަސައްކަތްކުރާ އަންހެނުންނަށް ލިބެނީ ފިރިހެނުންނަށްވުރެ ދިހަހާސް ޕައުންޑް ކުޑަ މުސާރައެކެވެ. އިނގިރޭސިވިލާތުގެ މަޝްހޫރު ގާޑިޔަންނޫހުން ރިޕޯޓްކޮށްފައިވާ ގޮތުގައި އިނގިރޭސި ވިލާތުގައި ކޮންމެ އަހަރަކު ތިރީސްހާސް އަންހެނުން ވަޒީފާއިން ވަކިކުރެއެވެ. މާބަނޑުވުމާ ގުޅިގެންނެވެ. މާބަނޑުއަންހެނުންނަކީ ބޭކާރު މީހުން ތަކެއްކަމުގައި ކުންފުނިތަކުގެ ވެރީންނަށް ފެނިގެން ވަޒީފާއިން ވަކިކުރަނީއެވެ. ގާޑިޔަންގެ އެހެން ރިޕޯޓެއްގައިވާގޮތުން އިނގިރޭސިވިލާތުގެ އެންމެ ބޮޑެތި ކުންފުނިތަކުގައި އަންހެނުންގެ ހިއްސާގެ އަދަދަކީ ސުމެކެވެ. "ޑިލައިޓް" އެވެކިޔާ އިދާރާއަކުން ކުރި ސާވޭއަކުން އެނގުނު ގޮތުގައި FTSE100 ގެ ވިހިއިންސައްތަ ކުންފުނީގެ ބޯޑުގައި އަންހެން ޑައިރެކްޓަރަކުނެތެވެ. ހިންގުމާބެހޭ މަޤާމުތަކުގައި ތިބީ މުޅިއެކު ފަހެއް އިންސައްތަ އަންހެނުންނެވެ. ދުނިޔޭގެ ފެންވަރުގައިވެސް އަންހެނުންނަށްދަނީ ގެވެށިއަނިޔާއާ ކުރިމަތިވަމުންނެވެ. ޚާއްޞަކޮށް އެމެރިކާއާއި އިނގިރޭސިވިލާތުގައި ކޮންމެއަންހެނަކީވެސް ހަޔާތުގެ ކޮންމެވެސް މަރްހަލާއެއްގައި ކޮންމެވެސް ކަހަލަ އަނިޔާއެއް ތަޙައްމަލު ކުރާން ޖެހިފައިވާ މީހެކެވެ. ޖިންސީގޯނާއެވެ. ނުވަތަ ޖިސްމާނީ އަނިޔާއެވެ. ނުވަތަ ފުރައްސާރައާއި ޖެއްސުންކޮށް ގަނާ ކުރުންފަދަ ކަންކަމުގެ ސަބަބުން ލިބޭ ނަފުސާނީ އަނިޔާއެވެ. އަދި ކީއްތޯއެވެ؟ ކުޑަވެސް ރަހުމެއްނެތި އަންހެނުން ގަތުލުކުރެވޭ ނިސްބަތްވެސް ވަރަށް މައްޗެވެ. މިކަންކަމާބެހޭގޮތުން ކުރެވޭ ދިރާސާތަކުގައި ހާމަކުރެވޭ އަދަދުތަކަކީވެސް ޙަޤީޤަތުގައި ކަންއޮތްގޮތް ހާމަކޮށްދެވޭ އަދަދު ތަކެއްނޫނެވެ. އެދިރާސާތަކުގައި ހާމަކުރެވެނީ ހިނގާ ޙާދިޘާތަކުގެ ބައިކުޅަބަޔެކެވެ. އެހެނީ އެކިއެކި ހުރަސްތަކާހުރެ އެތައްއެތައް ޙާދިޘާތަކެއް އޮންނަނީ ވަންހަނާ ކުރެވިފައެވެ. ޙަޤީޤަތް ފޮރުވައިލެވިފައެވެ.\nމުޅިދުނިޔޭގައިވެސް ޖިންސީ ވިޔަފާރި ނުވަތަ "ސެކްސް އިންޑަސްޓްރީ" ހިނގަމުންދަނީ ނުޙައްޤުން އަންހެނުންގެ ބޭނުންހިފައިގެންނެވެ. ގާޑިޔަންގައި ޝާއިޢުކުރި ރިޕޯޓްގައިވާގޮތުން އިނގިރޭސިވިލާތުގައި އަހަރަކު ހަތަރުހާހަށްވުރެ ގިނަ އަންހެނުން ހަށިވިއްކުމުގެ މަސައްކަތަށް އަލަށް ނެރެވެއެވެ. އޭގެ ތެރެއިން އައްޑިހަ ހަތަރެއް އިންސައްތަ އަންހެނުންނަކީ ބޭރުޤައުމުތަކުން ގެނެވޭމީހުންނެވެ. ގަނެވިއްކުމުގެ ޒަރީޢާއިންނެވެ. ޖިންސީ އުފާލިބިގަތުމަށްޓަކައި އަންހެނުން ގަތުމާމެދު ފިރިހެނުން ދެކެނީ "ބާޒާރުކޮށްލުމެއް" ކަމުގައެވެ. އެމީހުންގެ ނަޒަރުގައި އަންހެނަކު ގަނެލުމަކީ އޯޑަރަށް ޕިއްޒާއެއްގެނައުންހައި ފަސޭހަކަމެކެވެ.\nހުޅަނގުގެ މިންތީއަދާލަތުގެ ތަސައްވުރު މިހާރުވަނީ އިރުމަތީގެ ޤައުމުތަކަށްވެސް އެތެރެކުރެވިފައެވެ. އިރުމަތީގެ ޤައުމުތައްވެސް މިހާރުގެންދަނީ އެ އަވާމެންދުރުގެ ފަހަތުން ކަޑަބޮއްޖަހައިފައި ދުވަމުންނެވެ. ދެލޯމަރައިލައިގެންތިބެ ހުރިހާ މައިދާންތަކަކަށް އަންހެނުންނެރެ އިޝްތިހާރު ކުރަމުންނެވެ. އަންހެނުންނާއި ފިރިހެނުން ހުރިހާގޮތަކުން ހަމަހަމަ ކުރުމަށް ފޯރިއާއެކުދަނީ މަސައްކަތްކުރަމުންނެވެ. އޭގެ ނަތީޖާއެއްގެ ގޮތުން އިރުމަތީގައިވެސްވަނީ ދުނިޔަވީ ލައްޒަތަށް ހެއްލުމާއި އާވާރާކަމާއި، އަންހެނުންގެ އިއްޒަތާއި ކަރާމަތް ވެއްޔާމޮޑުން އާއްމުވެފައެވެ. ޖިންސީގޯނާތަކާއި، ކުޑަކުދީންގެ އިއްފަތްފޭރުމާއި، އާއިލީނިޒާމު ރޫޅުމާއި، ވަރިގިނަވުމާއި، ކާވެނިނުކުރާ މަންމައިންގެ މައްސަލަތައް އަންނަނީ ނިހާޔަތަށް އިތުރުވަމުންނެވެ. ބެލެނިވެރިކަމުން މަޙްރޫމްވެފައިވާ ތުއްތު ކުދީންގެ މައްސަލައިގެ ގޮތުގައި އާއްމުވަމުންނެވެ. އަނެއްކޮޅުން ހުޅަނގުގެ އަންހެނުން މިހާރު ގެންދަނީ ގޭގެ ރައްކާތެރި ހަތަރުފާރުގެ ތެރެޔަށް އެނބުރި އަންނަން އަތްފައި ހޫރަމުންނެވެ. އިސްވެ މިދެންނެވި މައްސަލަތަކާހުރެ ގޮތްހުސްވެގެންނެވެ. އިނގިރޭސިވިލާތުގެ Top Sante މަޖައްލާއިން މީގެ ކުޑަދުވަސްކޮޅެއް ކުރީން ވަނީ ސާވޭ ރިޕޯޓެއް ޝާއިޢުކޮށްފައެވެ. ވަޒީފާ އަދާކުރާ އަންހެނުންގެ ތެރެއިން ނުވަދިހަ ހަތަރެއް އިންސައްތަ އަންހެނުން އެސާވޭގައި ބުނެފައިވާ ގޮތުގައި އެބައިމީހުން މިހާރުގެންދަނީ "ކެއްސަމުން ލޯގަނޑު އުކައިލަމުން" ނެވެ. އަނތްބެއްގެ މަސްއޫލިއްޔަތާއި، މައިވަންތަކަމުގެ ޒިންމާއާއި ވަޒީފާގެ ވާޖިބު އެއްފަހަރާ އަދާކުރާން ޖެހުމުގެ ސަބަބުން އެމީހުން ވަނީ ލޮޑުވެފައެވެ. މަތިނޭވާލެވިފައެވެ. ފިކުރުބޮޑުވެ ގޮތްހުސްވެފައެވެ. މަޖައްލާގެ އެޑިޓަރ މިކަންބަޔާންކޮށްފައިވަނީ އިނގިރޭސިވިލާތާއި، ސްކޮޓްލޭންޑާއި، ވޭލްސާއި އުތުރުއަޔަރލޭންޑުގެ އަންހެން މުވައްޒަފުންގެ ތެރެއިން ފަސްހާސްމީހުންގެ ބަސްދީގަތުން ހޯދުމަށްފަހުގައެވެ. އޭނާ ގެ ހޯދުމުގެ ނަތީޖާ ހުށައަޅައިފައިވަނީ މިދަންނަވާގޮތަށެވެ.\nIt is Time for Superwoman to put in her box\n"ސުޕަވޮމަނުން އެނބުރިގެޔަށް ގޮސް އެމީހުންގެ އަސްލު ޒިންމާއާ ހަވާލުވުމުގެ ވަގުތު އަތުވެއްޖެއެވެ."\nސާވޭގައި ބުނެފައިވާގޮތުގައި ސްޕަވޮމަނުންގެ މިރޯލުމޮޑެލަކީ އާއްމު އަންހެނުންނާ ކުފޫހަމަވާ މޮޑެލެއްނޫނެވެ. މި މޮޑެލާ އަރައިއަރަފޯދެނީ ގޭގެ މަސައްކަތުގައި އަތްބާރު އަޅައިދީ ކުދީންބަލައިދޭނެ އާޔާއިންނާއި ގޭތެރެ ކުނިކަހައި ސާފުކޮށްދޭނެ ޚާދިމާއިންގެ ފައުޖު ފައުޖު ގެންގުޅެވޭ ވަރުގެ ފޯރުންތެރީންނަށެވެ. މިސާވޭގައި ޚިޔާލުފާޅުކޮށްފައިވާ އަންހެނުންގެ ތެރެއިން އައްޑިހަ އިންސައްތަ އަންހެނުން ބުނެފައިވާގޮތުގައި މަންމަޔާއި، ބައްޕަޔާ ދެމީހުން ބޭރުގައި ވަޒީފާ އަދާކުރުމަކީ ދަރީން ބިކަވެ ކާވެނިތައް ރޫޅުމުގެ އަސްލު ސަބަބެވެ. އަންހެނުން ވަޒީފާ އަދާކުރުމަކީ އަނބީންނާއި ފިރީންގެ ގުޅުން ހީނަރުވުމުގެ ސަބަބެވެ. އެހެނީ ވަޒީފާއަދާކުރާ ގިނަ އަންހެނުންނަށް ޤަބޫލުކުރެވޭގޮތުގައި އެބައިމީހުންގެ ފިރީން މަސްއޫލިއްޔަތު އުފުލަނީ މާކުޑަކޮށެވެ. އެމީހުންނަށް ނެގޭނެ ވަރަކަށް ޒިންމާއެއް ނުނަގައެވެ.\nހުއްޓައިނުލައި މަސައްކަތްކުރާން ޖެހުމުގެ ސަބަބުން އަންހެނުންގެ ސިއްޙަތަށް ދަނީ އެކަމުގެ ނުރަނގަޅު އަސަރު ފޯރަމުންނެވެ. ތަފާތު ބަލިބަލީގެ ސިކާރަތަކަކަށް ވަމުންނެވެ. ސާވޭގައި ބުނެފައިވާ ގޮތުގައި މައީޝީ މަޖްބޫރީތަކާއި ފިއްތުންތައް ނެތްނަމަ ސާޅީސް ނުވައެއް އިންސައްތަ އަންހެނުން ބޭނުންވަނީ އަރާމުކުރާށެވެ. ބައްތިރީސް އިންސައްތަ އަންހެނުން ޚިޔާރުކުރާނީ ގެވެހިކަމެވެ. ވަޒީފާގައި ދެމިތިބޭން ބޭނުންވަނީ ވިހިއިންސައްތަ އަންހެނުންނެވެ.


Aadhayaa Hilaafah Vidhaa Echeh Mars In Fenijje - Vaguthu\nއާދަޔާ ހިލާފަށް ވިދާ އެއްޗެއް މާސްއިން ފެނިއްޖެ\nސޫރުދަ ނިޒާމު (ސޯލާ ސިސްޓަމް) ގައި ދުނިޔެއާއި އެންމެ ގާތުގައިވާ ގުރަހަ (ޕްލެނެޓް) ކަމުގައިވާ މިއްރީޚު (މާސް) އިން ގޮތް ނޭގޭ އެއްޗެއް ފެނިއްޖެއެވެ.\nވަރަށް ގަދައަށް ވިދާ އެއްޗެއް މާސްގެ ބިމުން ހޯދީ، މިހާރު އެ ގުރަހައިގައި ހަރަކާތްތެރިވާ ނާސާގެ އުޅަދު ކިރިއޮސިޓީންނެވެ. މި އުޅަދުން ވަނީ ހޯދި އެތީގެ ފޮޓޯވެސް ނަގާފައެވެ.\nސައިންސްވެރިން ލަފާކުރާގޮތުގައި ކިރިއޮސިޓީ އުޅަދުން ހޯދީ ގިނި ހިލައިގެ ބައިތަކެކެވެ. މީގެ ކުރިން މި އުޅަދުން ވަނީ 2014 އަދި 2015 ވަނަ އަހަރުވެސް ގޮތް ނޭގޭ ޒާތުގެ އެއްޗެހިތަކެއް މާސްއިން ހޯދާފައެވެ.\nނާސާގެ އުޅަދު ކިޔުރިއޯސިޓީ މާސްގައި ޖެއްސީ 2012 ވަނަ އަހަރުއެވެ. މި އުޅަދު ދިގު ރާސްތާއެއް ކަޑައްތުކޮށް މާސް އަށް ފޯރުމަށް ނުވަ މަސް ދުވަސް ނެގިއެވެ.\nހޫނު ގަދަ ކަމަށް ލަފާކުރެވޭ މާސް އަކީ އިންސާނުން ދިރިއުޅެން އެކަށީގެންވާ ތަނެއްކަމަށާއި އިންސާނުން މާސްގައި ދިރިއުޅޭނެ ދުވަސް ލަސްތަކެއް ނުވެ ފެންނާނެ ކަމަށް ސައިންސްވެރިން ބުނާއިރު, މާސްގެ ކްރޭޓާ ފާރުތަކާއި ކެންޔަންތަކުގެ މަތިން ފެން ފައިބާ ކަން ކަށަވަރުކުރެވޭ ހެކިތަކެއް ސައިންސްވެރިން ވަނީ ދާދި ފަހުން ހޯދާފައެވެ.\nނަމަވެސް މިހާތަނަށް ހޯދިފައިވާ ހޯދުންތަކާއި ލިބިފައިވާ މައުލޫމާތައް ބަލާއިރު މާސްގައި އިންސާނުން ދިރިއުޅެން ފެށޭނެ ދުވަހެއް މިޖީލުގެ މީހުންނަށް ފެނިދާނެތޯ ކުރެވޭ ސުވާލަށް އަދި ދޭން އޮތް ޖަވާބަކީ ނޫނެކެވެ.\nދުނިޔެއާ އެންމެ ގާތުން ދެވަނައަށް އޮންނަ ގުރަހަ، މާސްއަކީ ދުނިޔެއާ އެއްފަދަ ނޫނަސް ދުނިޔޭގެ ބައެއް ސިފަތައް ލިބިގެންވާ ގުރަހައެކެވެ.\nދުނިޔެއާ 225 މިލިއަން ކިލޯމީޓަރު ދުރުގައިވާ ކަމަށް ބެލެވޭ މާސްގެ ތަހުލީލުތައް ކުރުމަށް މިހާރު އެ ގުރަހައިގެ ބިމުގައި ދަތުރުކުރަމުންދާ އުޅަދު، މާސްގެ އެންމެ ފަހުގެ މަޢުލޫމާތާއި ފޮޓޯތައް ދުނިޔެއަށް ފޮނުވަމުން ދާއިރު، 2025 ވަނަ އަހަރުގައި އެ ގުރަހައަށް ދަތުރު ކުރުމަށް ނާސާގެ އެސްޓްރޮނޯޓުން ދަނީ ތައްޔާރުވަމުންނެވެ.\nމާސްއަށް ދާން ޖޯކަރުން ހޯދަނީ!\nމާސްގެ އިތުރު ފޮޓޯ ތަކެއް ދުނިޔެ އަށް ލިބިއްޖެ\nޑިސެމްބަރު 2, 2018 15:37\nޓުރަމްޕްގެ ގުއި ފުކަކަށް. ވާނީ..\nޑިސެމްބަރު 2, 2018 15:55\nފަށަމުން މިއްރީޚު ޖަހާފަ ދެން ހުރިހާ ފަހަރަކު މާރސް ޖެހީމަ އެވީ ކޯއްޗަކަށް؟\nޑިސެމްބަރު 2, 2018 16:03\nފުވައްމުލަކު އަތިރިމަތީގަ ހުންނަ އަކިރި ގަލަށްވެސް ތިހާކައިރިން ފުލެޝްކަނޑާފަ ފޮޓޯނެގީމަ ހުންނާނީގަމަ ތިހެން.. މޮޔަކަންދޯ.. އާދަޔާހިލާފަށް ވިދާއެއްޗެކޯ ?\nޑިސެމްބަރު 2, 2018 20:28\nކޮސް ސޭކުންނަށް ނިކަން އަސަރު ކުރާނެ\nޑިސެމްބަރު 3, 2018 00:59\nދެންތީ ހޭޖެހޭ މީހާތޯ. ތިބާގެ ތައުލީމީ ފެންވަރަކީ ކޮބާތޯ! ހަގީގަތުގަ ކޮހީ ކާކުކަން ވެސް ލަސްތަކެއްނުވެ އިގޭނެ


COVID gai miadhu dhe meehun niyaavehje – Iru\nކޮވިޑުގައި މިއަދު ދެ މީހުން ނިޔާވެއްޖެ\nކޯވިޑް ބަލީގައި އަނެއްކާވެސް ދެ ދިވެއްސަކު ނިޔާވެއްޖެއެވެ. މި ދެ މަރާއި އެކު މިބަލީގައި ރާއްޖޭގައި ނިޔާވި މީހުންގެ އަދަދު މިވަނީ 96 އަރާފައެވެ.\nކޯވިޑް ބަލީގައި މިއަދު ފުރަތަމަ ނިޔާވީ އުމުރުން 81 އަހަރުގެ ދިވެހި ފިރިހެނެކެވެ. ހުޅުމާލޭ މެޑިކަލް ފެސިލިޓީގައި ފަރުވާދެމުން ދިޔަ މި މިހާ ނިޔާވެފައިވަނީ ރޭ ދަންވަރު 02:38 އެހާކަންހާއިރުއެވެ. މި ބަލީގައި ދެން މިއަދު ނިޔާވީ އުމުރުން 30 އަހަރުގެ ޒުވާން އަންހެނެކެވެ. މީ މިބަލީގައި ރާއްޖެއިން ނިޔާވި އެންމެ ހަގު މީހާއެވެ. މި ޒުވާނާ ނިޔާވީ ފަތިހު 04:30 އެހާކަންހާއިރުއެވެ. މި ޒުވާނާވެސް ނިޔާވީ މި ބައްޔަށް ޕޮޒިޓިވްވެ ހުޅުމާލޭ މެޑިކަލް ފެސިލިޓީގައި ފަރުވާދެމުން އަންނަނިކޮށެވެ.\nމި ބަލީގައި ރާއްޖެއިން ނިޔާވި މީހުންގެ އަދަދު މިވަނީ 96 އަރާފައެވެ. ކޯވިޑް ބަލީގައި އިއްޔެވެސް ވަނީ ރާއްޖެއިން ދެމީހަކު ނިޔާވެފައެވެ. އަދީ އޭގެ ކުރީ ދުވަހު މި ބަލީގައި ރާއްޖެއިން5މީހަކު ވަނީ ނިޔާވެފައެވެ. މި އަދަދުތަކާއި އެކު މި މަހުގެ ތެރޭގައި މިބަލީގައި ނިޔާވި މީހުންގެ އަދަދު މިވަނީ 23 އަރާފައެވެ. މިއަހަރުގެ މިހާތަނަށް 45 މީހަކު މިވަނީ މިބަލީގައި ރާއްޖެއިން ނިޔާވެފައެވެ.\nރާއްޖޭގައި ކޯވިޑް ފެތުރޭ މިންވަރު އިތުރިވަމުން އައިސް ދުވާލެއްގެ މައްޗަށް މި ބަލިޖެހޭ މީހުންގެ އަދަދު 1000 މަތީގައި ހުންނަތާ މިވަނީ ހަފްތާއަކަށް ވުރެ ގިނަ ދުވަސްވެފައެވެ. އިއްޔެ އެކަނިވެސް ރާއްޖެއިން 1007 މީހުނަށް މި ބަލި ޖެހުނު ކަމަށްވަނީ ރެކޯޑްކޮށްފައެވެ. މީގެތެރޭގައި މާލޭ ސަރައްހަދުން ބަލި ޖެހުނު 793 މީހަކާއި އަތޮޅުގެ ރަށްތަކަކުން މި ބައްޔަށް ޕޮޒިޓިވްވި 183 މީހުން ހިމެނެއެވެ.\nރާއްޖެއިން މި ބަލި ޖެހޭ ޒުވާނުންނާއި ކުޑަކުދިންނާއި މާބަނޑު އަންހެނުންގެ އަދަދު އަންނަނީ އިތުރުވަމުންނެވެ. މިބަލީގައި މިވަގުތު 15،666 މީހުންނަށް ފަރުވާދެމުން އަންނައިރު 260 މީހުންނަށް ފަރުވާދެމުން އަންނަނީ ހޮސްޕިޓަލްގައި އެޑްމިކޮށްގެންނެވެ. ފަރުވާ ހޯދަމުން އަންނަ މީހުންގެ ތެރެއިން 50 މީހުންނަކީ މާބަނޑު އަންހެނުންނެވެ. އޭގެތެރެއިން އެކަކަށް ފަރުވާދެމުން އަންނަނީ ވެންޓިލޭޓަރުގެ އެހީގައެވެ.


Al Marhoom Mohamed Ahmed Hassaan Ge Hadhaanugai Quran Mubaaraathe Baavvaifi - Vaguthu\nމަރްހޫމް މުހައްމަދު އަހްމަދު ހައްސާންގެ ހަނދާނުގައިި ގުރުއާން މުބާރާތެއް ބާއްވައިފި\nޑޫޒިއަންސް ފައުންޑޭޝަންގެ މެންބަރެއް ކަމުގައި ވާ އަހްމަދު ހައްސާންގެ ދަރި، އަލް މަރްހޫމް މުހައްމަދު އަހްމަދު ހަސަންގެ ހަނދާނުގައިި ރ. އަތޮޅު މީދޫގައި ކުޑަކުދިންގެ ގުރުއާން މުބާރާތެއް ބާއްވާއިފިއެވެ.\n"ތުއްތު ކުދިންގެ ގުރުއާން މުބާރާތުގެ" ނަމުން މި މުބާރާތަށް ނަންދެވިފައި ވާއިރުު ޑޫޒިއަންސް ފައުންޑޭޝަންއިން މި މުބާރާތް އިންތިޒާމް ކޮށް ކުރިޔަށް ގެންގޮސްފައި ވަނީ މީދޫ ޕްރީސްކޫލް އާއި އަންހެނުންގެ ޖަމިއްޔާއާއި ގުޅިގެންނެވެ.\nމި މުބާރާތުގައި އެއްވެސް ކުއްޖަކު ތަފާތު ނުކުރުމުގެ ގޮތުން އެއްވެސް ކުއްޖަކަށް ވަނަ ދީފައި ނުވާނޭ ކަމަށް އެ ޖަމިއްޔާގެ މެންބަރެއް ކަމުގައި ވާ ހުސައިން ނަޝީދު "ވަގުތު" އަށް މައުލޫމާތު ދެމުން ބުނެފައި ވެއެވެ. އަދި މުބާރާތް ދެ ދަންފަޅިއަކަށް ބަހައިލެވިގެން ކުރިޔަށް ގޮސް ނިންމާލެވިފައިވާ ކަމަށާއި މުބާރާތުގައި ބައިވެރިވެފައި 65 ކުދިންނަށް އިނާމް ދީފައި ވާނޭ ކަމަށް އޭނާ ފާހަގަކުރެއްވިއެވެ.\n"މި މުބާރާތުގެ މަގްސަދަކީ ކުޑަކުދިންގެ ހިތްތަކުގައި ގުރުއާނަށް ލޯބި ޖެއްސުން" ހުސައިން ނަޝީދު ބުނެފައިވެއެވެ.\nމިއީ އެ ޖަމިއްޔާގެ ފަރާތުން ބޭއްވުނު އެންމެ ފުރަތަމަ ބޭއްވުނު މުބާރާތަށް ވާއިރު ސިލްސިލާ ގޮތެއްގައި ކޮންމެ އަހަރަކު ވެސް މި މުބާާރާތް ބާއްވަން މަސައްކަތް ކުރާނޭ ކަމަށްވެސް އޭނާ ބުނެފައިވެއެވެ. އަދި މި މުބާރާތް ކުރިއަށް އޮތް ތަނުގައި ޤުރުއާން މުބާރާތަކަށް ވުރެން ބޮޑަށް ޤުރުއާން ކިޔަވަން ދަސްކޮށްދޭ ކޭމްޕްތަކެއްގެ ގޮތުގައި ބޭއްވުމަށް ވިސްނާ ކަމަށްވެސް ބުނެފައި ވެއެވެ.\nލަންކާގެ ގައުމީ ޓީމުގެ ކޯޗަކަށް އާމިރު އަލަގިޗް


khathron Kay Kiladhige aa Season gawi Rubina\n"ޚަތުރޯން ކޭ ކިލާޅީ"ގެ އާ ސީޒަންގައި ރުބީނާ\nޓީވީ ބަތަލާ ރުބީނާ\nކަލާޒް ޗެނަލުން ދައްކާ ވަރަށް މަގްބޫލު ރިއަލިޓީ ޝޯއެއް ކަމަށްވާ "ޚަތުރޯން ކޭ ކިލާޅީ"ގެ 12 ވަނަ ސީޒަންގައި ޓީވީ ބަތަލާ ރުބީނާ ޑިލައިކް ބައިވެރިވާކަން ޔަގީން ވެއްޖެ އެވެ.\nއާ ސީޒަން ވެސް ހޯސްޓްކުރާނީ ފަހުގެ ހުރިހާ ސީޒަނެއް ހޯސްޓްކުރި ޑައިރެކްޓަރު ރޯހިތު ޝެޓީ އެވެ. ސައުތު އެފްރިކާގެ ކޭޕް ޓައުންގައި ޝޫޓްކުރަން ހަމަޖެހިފައިވާ މިފަހަރުގެ ސީޒަންގައި ވެސް ނޭވާ ހިފަހައްޓާލަން ޖެހޭ ކަހަލަ އެޑްވެންޗާތަކާއި ބިރުން ފިތްކަނޑައިގެން ދާވަރުގެ ސްޓަންޓްތައް ހިމެނޭނެ ކަމަށް ވެއެވެ.\n"ބިގް ބޮސް 14" ވެސް ކާމިޔާބުކުރި ރުބީނާ ބުނީ ޝޯގައި ބައިވެރިވެވުނީތީ ވަރަށް އުފާކުރާ ކަމަށެވެ. އަދި ޝޯގައި ކުރިމަތިކުރާ ކޮންމެ ގޮންޖެހުމަކާ ކުރިމަތިލާން ތައްޔާރު ކަމަށެވެ.\n"ހަޔާތުގައި ވެސް އަހަރެން ވަނީ ވަރަށް ބޮޑެތި ގޮންޖެހުންތަކާ ކުރިމަތިލާފަ. އެކަމުގެ ސަބަބުން އަހަރެންނަށް އިތުރު ވަރުގަދަ ކަމެއް ވަނީ ލިބިފަ. އެހެންވެ މި ޝޯގައި ވަރަށް ބޮޑަށް ބައިވެރިވާހިތުން މި ބައިވެރިވަނީ،" ރުބީނާ ނެރެފައިވާ ބަޔާނެއްގައި ބުނެފައި ވެއެވެ.\nމި ޝޯގެ އެންމެ ފަހުގެ ސީޒަންގެ އެއްވަނަ ހޯދާފައިވަނީ ޓީވީ އެކްޓަރު އަރްޖުން ބިޖިލާނީ އެވެ. އެހެންވެ މިފަހަރުގެ ސީޒަން އޭނާ ކާމިޔާބުކުރުމުގެ ހިތްވަރާއި ޖޯޝުގައި ހުރިކަމަށް ރުބީނާ ބުންޏެވެ. އެންމެ ފަހުން ނިމުނު "ޚަތުރޯން ކޭ ކިލާޅީ ސީޒަން 11"ގައި ރުބީނާގެ ފިރިމީހާ އަބިނެވް ޝުކްލާ ބައިވެރިވެފައި ވެއެވެ.\nފަހުގެ ޚަބަރުތައް ބުނާ ގޮތުގައި "ޚަތުރޯން ކޭ ކިލާޅީ"ގެ މިފަހަރުގެ ސީޒަންގެ ޝޫޓިން މޭ މަހުގެ ފަހުކޮޅު ފަށާ ގޮތަށް ވަނީ ހަމަޖެހިފަ އެވެ. އަދި މިކަމަށްޓަކައި މިފަހަރުގެ ސީޒަންގައި ބައިވެރިވާ ހުރިހާ ބައިވެރިން ވަރަށް އަވަހަށް ސައުތު އެފްރިކާއަށް ފުރަން ވަނީ ހަމަޖެހިފަ އެވެ. އަދި ޖުލައި މެދެއްހާ ހިސާބުގައި މި ޝޯ ދައްކަން ފަށާނެކަމަށް ވަނީ ލަފާކޮށްފަ އެވެ.\n"ބިގް ބޮސް 15"ގެ ބައިވެރިންގެ ތެރޭގައި ހިމެނޭ ޕްރަތީކް ސޭހަޖްޕާލް، ނިޝާންތު ބަޓް އަދި ރަޖީވް އަދާތިއާ ވެސް "ޚަތުރޯން ކޭ ކިލާޅީ"ގެ މިފަހަރުގެ ސީޒަންގައި ބައިވެރިވާނެކަމަށް ބައެއް ނޫސްތަކުން ބުނެފައި ވެއެވެ.\nއަދި ކޯރިއޮގްރާފަރު ތުޝާރު ކާލިއާ އާއި ޓީވީ ބަތަލާއިންގެ ތެރޭގައި ހިމެނޭ ޕަވިތުރަ ޕޫނިއާ، އުރްވަޝީ ޑޯލަކިއާ އަދި އެރިކާ ފެނާންޑިސް ވެސް ޝޯގައި ބައިވެރިވާނެކަން ގާތްގަނޑަކަށް ޔަގީން ވެފައިވާ ކަމަށް މި ޚަބަރުގައި ބުނެފައި ވެއެވެ.\nއިންޑިއާ ޓީވީ ސީރީޒް ރޯހިތު ޝެޓީ\nއައިޝްވަރިޔާ އަށްވެސް "ރަމްޒޭ ހަންޓް ސިންޑްރޯމް" ޖެހިފައި\n"ކުންޑްލީ ބާގްޔާ" ދޫކޮށް ދީރަޖް އެހެން ޝޯއަކަށް\nސާޖަރީއަށް ފަހު ނަކުލް އެނބުރި ސެޓަށް


މޫސުން ލަފާކުރުމުގައި އުތުރު ކޮރެއާގައި ކުށް ހެދުން ގިނަވެފައި ވާތީ އެފަދަ ކުށް ނުހެދުމަށް އުތުރު ކޮރެއާގެ ލީޑަރު ކިމް ޖޮންގ އުން ގޮވާލައިފި އެވެ.\nކިމް ޖޮންގ އުން ވަނީ، އޭނާގެ ޤައުމުގައި ހުންނަ މޫސުމާ ބެހޭ އެކިއެކި އިދާރާތަކަށް ޒިޔާރަތް ކޮށްފަ އެވެ. އަދި މޫސުން ލަފާކުރުމުގައި ދިމާ ވަމުންދާ ގިނަ ކުށްތަކުގެ ސަބަބުން ކިމް ހިތްހަމަނުޖެހުން ފާޅު ކޮށްފައި ވާ ކަމަށް އެ ޤައުމުގެ މީޑިއާ ރިޕޯޓުތައް ބުނެ އެވެ.\nކިމް އިތުރަށް ބުނެފައިވަނީ ކުރީގެ އާލާތް ތައް ބޭނުން ކުރަމުން ދިއުމުން މިފަދަ ކަންކަން އިތުރު ވަމުން އަންނަ ކަމަށާއި މިފަދަ ކަންކަމާއިމެދު ކަންބޮޑު ވާކަމަށެވެ. އަދި ގުދުރަތީ ކާރިސާތަކުން ސަލާމަތް ވުމަށް ޒަމާނީ އާލާތްތައް ބޭނުން ކުރަން ޖެހޭ ކަމަށްވެސް ކިމް ވިދާޅުވިއެވެ.\nއދ ގެ ހިސާބު ތަކުން ދައްކާ ގޮތުން އުތުރު ކޮރެއާގެ ކާބޯތަކެތި ނުލިބި ހާލުގައި ޖެހިފައިވާ 24 މިލިއަން މީހުން ތިބިއިރު މިފަދަ ހާދިސާތައް ދިމާވަނީ ފެންބޮޑުވުންފަދަ ގުދުރަތީ ކާރިސާތަކުން ކަމަށް އެ ހިސާބުތަކުން ދައްކަ އެވެ.\nއަދި އެ ގައުމުގެ ކޮންމެ ހަތަރު ކުއްޖަކުން އެއް ކުއްޖަކީ ހަށިގަންޑު އަނަރޫފަވުމުގެ ބައްޔާއި ކުރިމަތިލާންޖެހިފައިވާ ކުދިން ކަމަށްވެސް އެ ހިސާބުތަކުން އެނގެ އެވެ.\nއަރުޝީފަށް ނެގީ 21/01/2017 03:00\nއެންމެފަހުން އަޕްޑޭޓްކުރީ 21/01/2017 03:00\nމަރިޔަމް އަނާ 19 މިނެޓު ކުރިން\nމަރިޔަމް އަނާ 38 މިނެޓު ކުރިން\nއަލީ ރާޒީ 38 މިނެޓު ކުރިން


February 13, 2020 43\nއެމްއޭސީއެލްގެ ސިޓީ، ބޯޑުުގެ ނިންމުމެއް ނޫން؟!\nއެމްއޭސީއެލުން ބޮޑު ހޭދައެއްކޮށްގެން ހަދާފައިވާ އާ ސީޕްލޭން ޓާމިނަލްގެ މައްސަލަ، އެންމެ ސިޓީއެއްގެ މައްޗަށް ކުއްލިއަކަށް އެނބުރެން ފަށައިފި އެވެ. އަދި އެއީ ކިހާ ބުރަދަނެއް ހުރި، އެ ފޮނުވުމުގެ އަޑީގައި ވެސް ބޮޑު ރޭވުމެއް އޮތް ލިއުމެއްތޯ ވެސް މިހާރު މި ވަނީ ސުވާލު އުފެދިފަ އެވެ.\nFebruary 06, 2020 27\nޓީއެމްއޭގެ ވާދަވެރިންނަށް އަަދިވެސް ހުރަހެއް!\nއެމްއޭސީއެލުން ބޮޑު ލޯނެއް ނަގައިގެން ތަރައްގީކުރި އާ ސީޕްލޭން ޓާމިނަލުން ޖާގަ ދޭ ގޮތް ސަރުކާރުން ކަނޑައަޅާ އިއުލާންކުރި އިރު، ޓީއެމްއޭއިން ބޭނުންވި ގޮތަށް ހުރިހާ ކަމެއް ނުވިޔަސް، މިހާރު ވެސް ވާދަވެރިކަމަށް ހުރަސްއެޅޭ ބޮޑެތި އެޑްވާންޓޭޖްތަކެއް އެ ކުންފުންޏަށް އޮތް ކަމަށް، އިންޑަސްޓްރީގެ ބައެއް ތަޖުރިބާކާރުން ރޭ ބުނެފި އެވެ.\nނަތީޖާއާ އެކު ކުންފުނިތައް އުންމީދީ ބަދަލަކާ ދިމާއަށް\nސަރުކާރު ހިއްސާވާ ގިނަ ކުންފުނިތަކަށް، މި އަހަރުގެ ފުރަތަމަ ކުއާޓަރުގައި ވަނީ ބޮޑު ކުރިއެރުމެއް ލިބިފަ އެވެ. ކުންފުނިތަކުގެ ފައިދާ އަށް ބަލާއިރު އެސްޓީއޯ އާއި ފެނަކަ އާއި އައިލެންޑް އޭވިއޭޝަނުން ވަނީ މިދިޔަ އަހަރުގެ ފުރަތަމަ ކުއާޓަރަށް ވުރެ 100 ޕަސެންޓް ކުރިއެރުން ހޯދައިފަ އެވެ. ޖުމްލަކޮށް ހުރިހާ ސްޓޭޓް އޯން އެންޓަޕްރައިޒަސް އަށް...\nއެންމެ ބޮޑެތި ބޯޓުފަހަރު ޖެއްސޭ ގޮތަށް ވެލާނާ އިންޓަނޭޝަނަލް އެއާޕޯޓްގައި އަލަށް ހެދި ރަންވޭއާ އެކު ތާރީޚު ބަދަލުކޮށްލައިފި އެވެ.\nރާއްޖޭގައި ހުޅުވާ ރިސޯޓުތައް އަންނަނީ އިތުރުވަމުންނެވެ. އެއާ އެކު ޓޫރިސްޓުންނަށް ވިއްކަން ޖެހޭ އެނދުގެ އަދަދު ވަނީ 42،800 އަށް ވުރެ މަތިވެފަ އެވެ.


REPORT: Idhikolhu Ge Nazarun2Aharu: Vaudhu thah Vegen Dhiyaee Bilaahakah! - Vaguthu\nއިދިކޮޅުންބޭއްވި ސައިކަލު ބުރު:- ވަގުތު އިމޭޖެސް: އަހްމަދް އަލީ\nރާއްޖޭގެ ހަ ވަނަ ރައީސް އިބްރާހިމް މުހައްމަދު ސޯލިހްގެ ދައުރު އަދި "ޖަޒީރާ ރާއްޖެ" އަށް ކުރާ މި ދަތުރަށް ކަނޑައެޅި މުއްދަތު ދެ ބައިވަނީއެވެ. ދަތުރު މިހާ ހިސާބަށް އައި އިރު އެއް ބަޔަކަށް ސަރުކާރު ކަމުދިޔަ އިރު، އެއް ބަޔަކު އަދިވެސް ތިބީ އުންމީދުގައެވެ. އަނެއް ބަޔަކު މާޔޫސްވެއްޖެއެވެ.\nރައީސް ސޯލިހް ވެރިކަމަށް ވަޑައިގަތީ ވެސް ބޮޑެތި ވައުދުތަކެއް ރައްޔިތުންނަށް ހުށަހަޅައިގެންނެވެ. ހެޔޮ ވެރިކަމެއް ކޮށްދިނުމަށެވެ. ސިޔާސީ ހަމަޖެހުން ގެނެސްދިނުމަށެވެ. އަދުލުވެރި ޝަރުއީ ނިޒާމެއް ގާއިމްކޮށްދިނުމަށެވެ. ޖަވާބުދާރީ ކުރަނިވި ދައުލަތެއް ބިނާ ކުރުމަށެވެ. ފުދުންތެރި އިގްތިސާދެއް އުފެއްދުމަށެވެ. ހަމަހަމަ ހާރިޖީ ގުޅުންތައް ގާއިމްކޮށް ސިޔާދަތު ދެމެހެއްޓުމަށެވެ. އެތައް ވައުދުތަކަކާ އެކުގައެވެ.\nއިދިކޮޅު ފަރާތްތައް ދެކޭ ގޮތުގައި ސަރުކާރުގެ ވައުދުތައް ނުފުއްދައެވެ. ފުއްދުމުގެ ނިޔަތެއް ވެސް ނެތެވެ. ފުއްދާނެ ގާބިލް ކަމެއް ވެސް ސަރުކާރުގައި ނެތެވެ. އިދިކޮޅުން އެ ވައުދުތައް ސިފަކުރަނީ ބިލާހެއްގެ ގޮތުގައެވެ. ވާދަވެރި އިދިކޮޅު ފަރާތްތަކަކީ ވެސް އާންމު ގޮތެއްގައި ސަރުކާރަށް ފާރަވެރިވެ ފާޑުކިޔާ ބައެކެވެ. އެހެންވުމާއެކު އިދިކޮޅު ކޯލިޝަނަށް މި ސަރުކާރުގައި ފެނުނީ ހައްތަހާ ވެސް ގޯހެވެ.\n"އިސްލާހުގެ ނަމުގައި ޖުޑިޝަރީ ހައިޖެކް ކޮށްލީ"\nރައީސް ސޯލިހްގެ އެންމެ މުހިއްމު ވައުދުފުޅަކަށް ވާނީ ޝަރުއީ ނިޒާމު އިސްލާހު ކުރުމެވެ. ރިޔާސީ ކެމްޕޭންގައި އެންމެ ގިނައިން އެމަނިކުފާނު ވިދާޅުވި ވައުދުފުޅެވެ. ރަށްރަށަށް ވަޑައިގެން ރައްޔިތުން އެންމެ ބޭނުންވަނީ ވެސް އެ ކަން ކަމަށް ވިދާޅުވެއެވެ. "ބައްދަލުވާ ކޮންމެ ރައްޔިތަކު ވެސް އެންމެ ބޮޑަށް އެދެނީ އިންސާފު ގާއިމް ކޮށްދިނުމަށް" ކަމަށެވެ.\nއެކަމަކު މިދިޔަ ދެ އަހަރު ދުވަހު ޝަރުއީ ނިޒާމު އިސްލާހު ކުރަން އުޅުނު ކަމަކަަށް ޕީޕީއެމްއާއި ޕީއެންސީ އިން ނުދެކެއެވެ. އޭގެ ބަދަލުގައި ސަރުކާރުން ޖުޑިޝަރީ ހައިޖެކް ކުރި ކަމަށް އެ ފަރާތުން ގަބޫލުކުރެއެވެ. އިދިކޮޅު ހަމައެކަނި ލީޑަރު އަދި ކުރީގެ ރައީސް އަބްދުﷲ ޔާމީން "އިންސާފުން ބޭރުން" ޖަލުގެ ތޭރިތަކަށް ގެންދިޔައީ ކަމަށް ދެކެއެވެ.\nޕީޕީއެމްގެ ނައިބު ރައީސް، ނައިފަރު ދާއިރާގެ މެންބަރު އަހްމަދު ޝިޔާމް ވިދާޅުވި ގޮތުގައި ޖުޑިޝަރީ އިސްލާހު ކުރުމުގެ ނިޔަތް އޮތް ނަމަ ވައުދާ އެއް ގޮތަށް އެންމެ ފުރަތަމަ ވެސް ގެންނާނެ އިސްލާހަކީ ޖުޑިޝަލް ސާވިސް ކޮމިޝަން އެކުލެވޭ ގޮތް ބަދަލު ކުރުމެވެ.\nއެކަމަކު ޖޭއެސްސީގައި އެމްޑީޕީ "ޖަގަހަ އަޅައިގެން" އެ ޕާޓީގެ ލީޑާޝިޕްގެ އަތްދަށަށް ޖުޑިޝަރީ ގެނައީ ކަމަށް ޝިޔާމް ވިދާޅުވިއެވެ. އެ ކޮމިޝަންގައި ކުރީގެ ރައީސް މުހައްމަދު ނަޝީދާއި އެމަނިކުފާނުގެ ވަކީލުންގެ ގޮތުގައި އުޅުއްވި ބޭފުޅުން ތިއްބަވައެވެ. ޖޭއެސްސީ މެދުވެރިކޮށް ޖުޑިޝަރީ އެ ޕާޓީގެ ލީޑާޝިޕްގެ އަތް ދަށަށް ގެންދިޔައީއެވެ.\nޖޭއެސްސީ އިސްލާހު ކުރުން އޮތީ އެމްޑީޕީގެ އިސްލާހީ އެޖެންޑާގެ އެންމެ ފަހަތުގައި ކަމަށް އެ ޕާޓީގެ އިސް ބޭފުޅުން މިއަދު ވިދާޅުވި އިރު ރިޔާސީ އިންތިހާބުގައި އެއީ އެންމެ ފުރަތަމަ ކުރަން ޖެހޭ ކަމެއް ކަމަށް ރައީސް ވިދާޅުވި ކަން ޝިޔާމް ފާހަގަކުރެއްވިއެވެ. އެހެންވެ، އެ ކަމުގައި އިހްލާސްތެރިކަމެއް ނެތް ކަމަށް އޭނާ ވިދާޅުވިއެވެ.\nޕީއެންސީގެ ޕާލިމެންޓްރީ ގްރޫޕްގެ ލީޑަރު، މަޑުއްވަރީ ދާއިރާގެ މެންބަރު އަދަމް ޝަރީފް ވިދާޅުވި ގޮތުގައި ޝަރުއީ ނިޒާމު އިސްލާހު ކުރުމުގެ އިހްލާސްތެރިކަން އޮތް ނަމަ އިދިކޮޅު ކޯލިޝަނުން މަޖިލީހަށް ހުށަހެޅި ބިލް ކުޑަމިނުން ތަޅުމަށް ބަލައިގަންނާނެއެވެ. ކޮމިޓީ މަރުހަލާއަށް ގެންގޮސް ދައުލަތުގެ މުއައްސަސާތަކާ ގުޅިގެން ދިރާސާކޮށް އެއަށް ވުރެ ކަމުދާ އެކުލެވުމެއް ގެންނަން އުޅުނީސް ކަމަށް އޭނާ ވިދާޅުވިއެވެ.\n"އެންމެ ގޯހީ ހާރިޖީ ސިޔާސަތު، ސިޔާދަތެއް ނެތް"\nރިޔާސީ ކެމްޕޭންގައި ރައީސް ސޯލިހްގެ ކޯލިޝަނުން އެންމެ ބޮޑަށް އޭރުގެ ސަރުކާރަށް އަމާޒުކޮށް ފާޑު ވިދާޅުވި އެއް ކަމަކީ މިއީއެވެ. އެންމެ ގައުމަކަށް އޭރުގެ ސަރުކާރުގެ ހާރިޖީ ސިޔާސަތު ބައްޓަން ކުރުމެވެ. ބައިނަލްއަގްވާމީ މުޖުތަމައުއާ ރާއްޖެ އެކަހެރިވަނީއެވެ. ޑިމޮކްރަސީ ނެތި ގުޅުންތައް ގޯސްވީއެވެ.\nއެހެންވިޔަސް ރައީސް ސޯލިހްގެ ސަރުކާރުގައި އޮތީ ފަހުގެ ތާރީހުގައި ރާއްޖެ ދުށް އެންމެ ގޯސް ހާރިޖީ ސިޔާސަތު ކަމަށް އިދިކޮޅު ކޯލިޝަންގެ ލީޑާޝިޕް ވިދާޅުވެއެވެ. މިނިވަން ހަމަހަމަ ހާރިޖީ ސިޔާސަތެއް ގާއިމް ކުރުމާއި ސިޔާދަތު ހިމާޔަތް ކުރުމުގެ ވައުދަށް ހިޔާނާތްތެރިވެފައިވާ ކަމަށް އެ ބޭފުޅުން ވިދާޅުވެއެވެ.\nއާދަމް ޝަރީފް ވިދާޅުވި ގޮތުގައި މި ސަރުކާރުގައި ވަރަށް ސާފުކޮށް އޮތީ "އެއް ފަޅިއަށް ބަރުވެފައިވާ" ހާރިޖީ ސިޔާސަތެކެވެ. އިންޑިއާ އަދި އިންޑިއާއިން ގާތް ގުޅުން ބާއްވާ ގައުމަކާ މެނުވީ ސަރުކާރަށް ގުޅުން ބަދަހި ނުކުރެވޭ ކަމަށާއި ރާއްޖެއަށް އެންމެ ބޮޑު އެހީއެއް ވަމުންދާ ޗައިނާއާ ގުޅުން ވަރަށް ބޯޑަށް ގޯސް ކަމަށް އޭނާ ވިދާޅުވިއެވެ.\nއިސްލާމީ ގައުމުތަކާ އިތުރަށް ގުޅުން ބަދަހި ކުރުމުގެ ރައީސް ސޯލިހްގެ ވައުދުފުޅު ފާހަގަކުރައްވައި އާދަމް ޝަރީފް ވިދާޅުވީ މި ސަރުކާރުގައި އިސްލާމީ ގައުމުތަކާ އެކު ގުޅުން ދަނީ އިތުރަށް ގޯސްވަމުންނެވެ. ސައުދީ އިން ލިބޭ އެހީ މަދުވެ، ޕާކިސްތާނު ފަދަ ގައުމުތަކާ ވެސް ގުޅުން ގޯސްވާ ކަމަށް ވިދާޅުވިއެވެ.\nޝަރީފް ވިދާޅުވި ގޮތުގައި އެ ގޮތަށް މެދުވެރިވަނީ ހަމަހަމަ ހާރިޖީ ސިޔާސަތެއް ނެތުމުންނެވެ. ސަރުކާރުން ބޭނުންވިޔަސް ގުޅުން ބަދަހި ކުރެވެން އަންނަނީ ވަކި ގައުމަކުން އެދޭ ގައުމުތަކާ ކަމަށާޢި ރާއްޖޭގެ ހާރިޖީ އަދި ދާހިލީ ސިޔާސަތު ބައްޓަން ވަނީ އެ ގައުމުން އެދޭ ގޮތަކަށް ކަމަށް އޭނާ ވިދާޅުވިއެވެ. އޭނާ އެ އިޝާރާތް ކުރެއްވީ އިންޑިއާއާ އޮންނަ ގުޅުމަށެވެ.\nއިދިކޮޅު ކޯލިޝަންގެ އެޑްވައިޒަރު ޑރ. މުހައްމަދު ޖަމީލް އަހުމަދު ވިދާޅުވި ގޮތުގައި ރައީސް މައުމޫންގެ ސަރުކާރުން ފެށިގެން ރާއްޖޭގައި އޮތީ ވަރަށް ހަރުދަނާ ހިފެހެއްޓިފައިވާ ހާރިޖީ ގުޅުންތަކެވެ. އެކަމަކު މި ސަރުކާރާ އެކީގައި ހާރިޖީ ސިޔާސަތު ފާލުން ނައްޓައިގެން ގޮސް ގައުމުގެ ސިޔާދަތަށް އަސަރު ކުރާނެ ގޮތަކަށް ވަކި ގައުމަކާ މާ ބޮޑަށް ބަރޯސާވެ ނިމެމުންދާ ކަމަށް ޖަމީލް ވިދާޅުވިއެވެ.\nކުރީގެ ނައިބު ރައީސް ޖަމީލް ވިދާޅުވާ ގޮތުގައި، އާންމުންގެ ތެރޭގައި މި ސަރުކާރުން ހާރިޖީ ގުޅުން ބާއްވައި ވަކި ގައުމަކާ މެދު މާ ބޮޑަށް ނަފުރަތު އުފެދެނީ ވެސް ސަރުކާރުގައި ހަމަހަމަ ހާރިޖީ ސިޔާސަތެއް ނެތުމުންނެވެ. ހަމަހަމަ ހާރިޖީ ސިޔާސަތެއް ނެތްއިރު ހަރުދަނާ ސިޔާސަތެއް ވެސް ނެތް ކަމަށް އޭނާ ވިދާޅުވިއެވެ. ޖަމީލް އިޝާރާތް ކުރައްވާ އެއް ކަމަކީ "އިންޑިއާ އައުޓް" ގެ ނަމުގައި ބަޔަކު މިހާރު ހިނގާ ހަރަކާތެވެ.\n"މަސައްކަތްތެރިންނާއި މަސްވެރިންނަށް ދެއްކީ ހުވަފެން"\nރައީސް ސޯލިހްގެ ވައުދުނާމާ ސަފްހާތައް އުކާއިރު ދެން އެންމެ ފާހަގަކުރެވުނީ ފުދުންތެރި އިގްތިސާދެއް ބިނާ ކުރުމަށް އޮތް ވައުދުތަކެވެ. މަސައްކަތްތެރިންނަށް ވެފައިވާ ވައުދުތަކެވެ. މަސްވެރިންނާއި ދަނޑުވެރިންނާއި ރިސޯޓް ކުދިންނާއި ފަންނުވެރިންނަށް ހުށަހެޅި ވައުދުތަކެވެ.\nއިދިކޮޅު ފަރާތްތަކުން ދެކޭ ގޮތުގައި މި ވައުދުތައް ފުއްދުމުގެ އިހްލާސްތެރިކަމެއް ވެސް ނެތެވެ. މިއީ މަސައްކަތްތެރިންނަށް އިންތިހާބުގައި ދެއްކި ހުވަފެންތަކެވެ. މިހާރު ވެސް އިތުރަށް ހުވަފެން ދައްކަނީއެވެ. މަޖިލީހަށް ހުށަހަޅާ ގަރާރަކުން ހުވަފެން ދައްކަނީއެވެ. ފާސްކޮށްލާ ގާނޫނީ އޮނިގަނޑަކުން ދައްކަނީއެވެ. އެކަމަކު އެއިން ކަމެއް ކޮށްދިނުމުގެ ގާބިލް ކަމެއް ނެތެވެ. ވިސްނުމެއް ނެތެވެ. ނިޔަތެއް ވެސް ނެތެވެ.\nމެންބަރު ޝިޔާމް ފާހަގަކުރެއްވި ގޮތުގައި މަސްވެރިންނަށް ހުށަހަޅާ ކަންކަމުގެ ގޮތުގައި މަޖިލީހަށް ފަސްވަރަކަށް ގަރާރު މަޖިލީހުގެ މެންބަރުން ވެއްދިއެވެ. އޭގައި މަސްވެރިންނަށް ކަންނެލި ޖަގަހަތަކާއި އޮފްޝޯ ޕްލެޓްފޯމްތަކާއި ގޭދޮށު މަސްޕްލާންޓްތައް އަޅާ ވާހަކަ އޮތެވެ. ގަރާރުތައް ފެނިފައި ހީވަނީ ހިޔާލީ ވާހަކައެއްގެ ގޮތުގައި ކަމަށާއި މިހާތަނަށް އައިއިރު އެއިން ކަމަކަށް އަމަލެއް ނުކުރެވޭ ކަމަށް އޭނާ ވިދާޅުވިއެވެ.\nއިދިކޮޅު މުޒާހަރާ ކަނޑުމަތީގައި ކުރިއަށް ދަނީ. --- ވަގުތު އިމޭޖަސް: އަހުމަދު އަލީ\nމަސްވެރި އާއިލާއަކަށް ނިސްބަތްވާ ޝިޔާމް ދެކެވަޑައިގަންނަވާ ގޮތުގައި އެ ހިޔާލީ ކަންކަމަށް ވުރެ މަސްވެރިންނަށް އެންމެ މުހިއްމުވި ވައުދަކީ ހަމަ އަގު ލިބުމެވެ. އެ ކަން ވެއްޖެތޯ އޭނާ ސުވާލުކުރައްވައެވެ.\nޔޫރަޕްގެ ބާޒާރަށް އެކްސްޕޯޓް ކުރަން އޮންނަ ޑިއުޓީ ކަނޑާނުލެވެއެވެ. އާ ބޮޑު ބާޒާރާކަށް ދިވެހި މަސް ތައާރަފެއް ނުކުރެވެއެވެ. މަސް ރައްކާ ކުރަ ސްޓޯރެޖް ވެސް އިތުރު ވެސް ނުކުރެވުނެވެ. ހަމަ އަގު ހޯދަން ކަމެއް ނުކުރެވުނުތާ ކުރީ ސަރުކާރުގެ ނިންމުންތައް ތަންފީޒުވެސް ނުވެއެވެ.\nމިނިމަމް ވޭޖްއާއި ޑިއުޓީ ނިންމާފައި ރަށަށް ދިއުމާއި ދިވެހިންނަށް ސީނިއާ މެނޭޖްމަންޓްގެ ވަޒީފާތައް ކަށަވަރު ކުރުމުގެ ވައުދު ވެސް ނުފުއްދޭ ކަމަށް ޝިޔާމް ވިދާޅުވިއެވެ. ވަޒީފާއަށް އިސްލާހު ގެނައުމުގެ ބިލުގައި އެ ކަންކަން އޮތީ ނަމެއްގައި ކުރެވޭ ގޮތަށް ކަމަށާއި މިނިމަމް ވޭޖްއަށް އަމަލު ކުރާނީ ދެ އަހަރު ފަހުން ކަމާއި ދިވެހިންނަށް ސީނިއާ މެނޭޖްމަންޓް ވަޒީފާ ދިނުން ލާޒިމް ވާނީ ފަސް އަހަރު ފަހުން ކަން އޭނާ ފާހަގަކުރެއްވިއެވެ.\nސަރުކާރުގެ ފުރަތަމަ ދެ އަހަރަށް ދިނީ އެފް ރިޕޯޓްއެއް!\nއިދިކޮޅު ކޯލިޝަން އިން ދެކޭ ގޮތުގައި ރާއްޖޭގެ ސިޔާސަތު މި ވަނީ ގެއްލިފައެވެ. އިސްލާމީ ވަހުދަތަށް ސަރުކާރުން ދަނީ އިހުމާލުވަމުންނެވެ. ކޮރަޕްޝަނަށް ފުރުސަތު ނުދޭނެ ކަމަށް ބުނެފައި ދުރާލާ ރާވައިގެން ކޮރަޕްޝަން ހިންގަނީއެވެ. ޝަރުއީ ނިޒާމު އިސްލާހު ކުރުމުގެ ނަމުގައި ނިޒާމު ހައިޖެކްކޮށް އަދުލު އިންސާފު މުގުރާލީއެވެ. މުއައްސަސާތައް ސިޔާސީ ކޮށްލީއެވެ. މަސައްކަތްތެރިންނަށް "ހައްގު މިންވަރު" ނުހޯދި އިގްތިސާދު ހަލާކުކޮށްލީއެވެ. ދިވެހި ދައުލަތް އިތުރަށް ދަރަނިވެރިކޮށްލީއެވެ.\nއިދިކޮޅުން މިއަދު ހަވީރު ކުރިއަށް ގެންދިޔަ ސައިކަލު ބުރު:- ވަގުތު އިމޭޖެސް: އަހްމަދް އަލީ\nމިއީ އިދިކޮޅު ފަރާތްތަކުން ސަރުކާރުގެ ވައުދު ފުއްދޭ ގޮތާ މެދު ދެކޭ ގޮތެވެ؛ ސަރުކާރުގެ ހެޔޮ ނިޔަތެއް ނެތް ކަމެވެ. އިސް ކުރަނީ އަމިއްލަ މަސްލަހަތު ކަމެވެ. ގައުމުގެ މަސްލަހަތަކަށް ނުވިސްނާ ކަމެވެ. ސަރުކާރުގެ ފުރަތަމަ ދެ އަހަރަށް އިދިކޮޅު ފަރާތްތަކުން ދެނީ "އެފް ރިޕޯޓް" އެކެވެ. ސަރުކާރުގެ ވައުދުތައް ފުއްދޭ މިންވަރު އޮތް ހަގީގީ ރިޕޯޓް ދިވެހި ރައްޔިތުންނަށް ދޫކޮށްލާނަމެވެ.\nކޭމްގެ އިދާރީ ހިންގުމަކާ އަޅުގަނޑު ނުބެހޭނަން: މަލީހް\nނޮވެމްބަރު 12, 2020 09:38\nއަދިމަޑުކޮށްލާ !! އަދިމިވީއެންމެދެއަހަ ރު. އަޅާނުލާތިބޭ!! ފަސްއަހަ ރުވީމާ އިތު ރު ފަސްއަހަ ރުވެސްދީ!! ގަޅިހެދިގެންތިބޭ!!\nނޮވެމްބަރު 12, 2020 09:59\nއިދިކޮޅުން ބޭނުންވީ އެންމެ ކަމެއް.. އެއީ ވަގު(ރައީސް ޔާމީން އިން އެންޑް އޭޒް) މިނިވަން ކުރުން.. އެކަން ނުވީމަ ބުނާނީ ތިހެންނު.. އެހެންވެ މިހާރު ބަގާވާތަކަށް އެ ރާވަނީ ހަރުކަށި ޓެރަރިސްޓް ޖަމާއަތްތަކާ ގުޅިގެން...\nނޮވެމްބަރު 12, 2020 10:57\nއިންސާފުގެއްލިއްޖެ މިސާލަކީ ވަލުޖަނަވާރުން ކަނޑު ގައި ލެއްވި އަސް ނަންގަވަންދެންތިބުން ނޫންގޮތެއްނެތް\nނޮވެމްބަރު 12, 2020 19:37\nތިހެން ނުކިޔޭނެ އަދި3އަހަރު އެބޮތް. ޑަރަނި ނަގާ ދައްކާލާނަން. ކަމެއް ނުވާކަން\nނޮވެމްބަރު 13, 2020 10:01\nޔާމީނު ޖަލުން ނެރޭނަމޭ ބުނިމީހުނަށް އެކަން ނުވަންޏާ ގޯސްވާނީ ސަރުކާރު ! ކަލޭމެން ކޮންމެ ރިޕޯރޓެއް ނެރުނަސް ޔާމީނު ޖަލުން ނުނެރެވޭނެ ! ޖަލުގެ މުއްދަތު ހަމަކުރީމަ ނުކުމެވޭނެ !( އެހެން ކުށަކަށް ހުކުމް ނުކުރާނަމަ ) ! މީ ވަރަށް ވާހަކަ !


އަރާމު ނިންޖަކަށް ހުރަސްއެޅޭ ކަންތައްތަކުން ދުރުހެލިވުން – heyobas\nފުރަތަމަ ސަފްހާ އަރާމު ނިންޖަކަށް ހުރަސްއެޅޭ ކަންތައްތަކުން ދުރުހެލިވުން\nއަރާމު ނިންޖަކީ އިންސާނާގެ ސިއްހަތު ސަލާމަތުން ބެހެއްޓުމަށްޓަކައި ވަރަށް ބޭނުންތެރި އެއްޗެކެވެ. ހަމަ ނިދި ނުލިބުމަކީ މީހާގެ މޫޑު ގޯސްވެ ސިކުނޑިއަށް ވެސް އޭގެ ނުރަގަޅު އަސަރުތައް ފޯރުކޮށްދޭ ކަމެކެވެ. އެހެންކަމުން ނިންޖަށް ހުރަސް އެޅޭ ކަންތައް ހޯދާ އެފަދަ ކަންތައްތަކާ ދުރުހެލިވުމަކީ މުހިއްމުކަމެކެވެ.\nރޭގަނޑު ނިދާ ގަޑިއާ ދިމާކޮށް ފާސްޓް ފުޑާއި ފިޒީ ޑްރިންކްސްތައް ބުއިމުން ދުރުހެލިވާށެވެ. ޕިއްޒާ އާއި ކޯކު ފަދަ ބުއިންތައް ނިދާގަޑީގައި ކައިފިނަމަ ބަނޑުގައި ގޭސް އުފެދި މެއިން ދިލަނަގާގޮތް ވެއެވެ. އެހެންކަމުން ނިދުމަށް ހުރަސް އެޅެއެވެ.\nކަސްރަތުކުރުމަކީ ރަގަޅު އާދައެކެވެ. ނަމަވެސް ރޭގަނޑު މާ ދަންވަންދެން ކަސްރަތުކުރުމަކީ ރަގަޅުކަމެއްނޫނެވެ. ތަޖުރިބާކާރުން ބުނާގޮތުގައި ހަށިގަނޑުގެ ފިނިހޫނުމިން މަތިވުމަކީ ނިދުމަށް އެޅޭ ހުރަހެކެވެ. ކަސްރަތުކުރުމުން ފިނިހޫނުމިން މަތިވެ މެޓަބޮލިޒަމް މަތިކޮށްދެއެވެ. އެހެންކަމުން އެންމެ ރަގަޅުގޮތަކީ ދުވާލުގެ ވަގުތު ނުވަތަ ރޭގަނޑު އިރާކޮޅު ކަސްރަތުކުރުމެވެ.\nނިދުމުގެ ކުރިން ޓީވީ ބެލުމަކީ ވެސް ނިދި މަދުވުމަށް މެދުވެރިވާ ސަބަބެކެވެ. ވަކިން ޚާއްސަކޮށް ބިރުވެރި ފިލްމުތަކާއި ޑްރާމާތައް ބެލުމުން ބިރުވެރި ހުވަފެންތައް ފެނި ނިދި ގެއްލެއެވެ. އެހެންކަމުން ނިދުމުގެ ވަގުތުކޮޅެއް ކުރިން ޓީވީއާ ދުރަށް ޖެހިލާށެވެ.\nރޭގަނޑު ދަންވަންދެން މަސައްކަތްކުރުމަކީ މިހާރު ގިނަ މީހުންގެ އާދައެކެވެ. މިކަމުގެ ސަބަބުން މީހާ ވަރުބަލިވެ ސްޓްރެސްވެއެވެ. އެހެންކަމުން ހާސްވެ ކަންބޮޑުވުމުގެ ސަބަބުން ނިދި ގެއްލެއެވެ. އަދި ނިދުމުގެ ކުރިން މާގިނަ ވާހަކަ ދައްކައި ޒުވާބުކުރުމުން އެފަދަ ވާހަކަތައް ސިކުނޑީގައި ހަރުލާ ނިދުމަށް އުދަނގޫވެއެވެ.\nމާބޮޑަށް ދާހިއްލާފައި ހުއްޓާ ނިދަން މަސައްކަތްނުކުރާށެވެ. ނިދުމުގެ ކުރިން ފެންވަރާލުމުން ފަސޭހައިން ނިދެއެވެ. އަދި ދަތްއުނގުޅާ ވުޟޫކޮށްލައިގެން އެނދަށް އެރުމުން ވެސް ފަސޭހައިން ނިދި އަންނަގޮތްވެއެވެ.


Hindu falhlhi egge kaireegai dhiriulhey muslimun gedhoru dhookuran majubooru kuranee – adduLIVE\nހިންދޫ ފައްޅިއެއްގެ ކައިރީގައި ދިރިއުޅޭ މުސްލިމުން ގެދޮރު ދޫކުރަން މަޖުބޫރު ކުރަނީ\nJun 04, 2021, 16:01 ޝަބްނަމް ރަޝީދު\nއިންޑިއާގެ އުއްތަރްޕްރަދޭޝް ސްޓޭޓްގެ މަޝްހޫރު ހިންދޫ ފައްޅިއެއްގެ ކައިރީގައި ދިރިއުޅެމުން ގެންދާ މުސްލިމުން، އެމީހުންގެ ގެދޮރު ދޫކުރުމަށް އެ އަވަށުގެ ވެރިންނާއި، ފުލުހުން މަޖްބޫރު ކުރަން ފަށައިފި ކަމަށް އެ ސަރަހައްދުގައި ދިރިއުޅޭ މުސްލިމުން ބުނަން ފަށައިފިއެވެ.\nއެ ފައްޅީގެ ކައިރީގައި ދިރިއުޅެމުން އަންނަ 71 އަހަރުގެ ޖާވިދު އަޚްތަރު ވަނީ އެކަމުގައި އެމީހުންނަށް ދިމާވެފައިވާ ދަތިތައް އަލްޖަޒީރާއާއި ހިއްސާ ކޮށްފައެވެ. އަޚްތަރަކީ ގޯރަކްޕޫރް ޑިސްޓްރިކްޓްގެ އިންޑިއަން ރެއިލްވޭއިސްގެ ރިޓަޔާޑް އިންޖިނިއަރެކެވެ. އޭނާ ދިރިއުޅެމުން އަންނަނީ 100 އެއްހާ އަހަރު ވެފައިވާ އޭނާގެ ކާފަ ބިނާކޮށްފައިވާ ގެއެއްގައެވެ.\nއަޚްތަރު ބުނީ އެ އަވަށުގެ ވެރިންނާއި ފުލުހުން އެކުލެވޭ ޓީމެއް އޭނާގެ ގެއަށް އައިސް ގޭގެ ވަށައިގެން ހުރި މިންތައް ބެލި ކަމަށެވެ. އެއަށްފަހު އޭނާ އަތަށް ލިޔުމެއް ދީފައި އޭގައި ސޮއި ކުރުމަށް ބުނި ކަމަށް ވެސް އޭނާ ބުންޏެވެ. އެ ލިޔުމުގައި ބުނެފައިވަނީ އޭނާގެ އަމިއްލަ އިޚްތިޔާރުގައި ބޭނުން ވެގެން އޭނާގެ ބިން ސަރުކާރަށް ދޭން އެއްބަސްވާ ކަމަށް ކަމަށެވެ.\nފުލުހުން އެމީހުންގެ ގެތައް ސަރުކާރާއި ހަވާލު ކުރުމަށް އެދިފައިވަނީ ފައްޅީގެ ސަލާމަތަކަށްޓަކައި ކަމަށް ބުނެފައިވާ ކަމަށް ވެސް އަޚްތަރު ބުންޏެވެ. އަދި ބައެއް މުސްލިމުން އިތުރު ގޮތެއް ނެތިގެން އެ ލިޔުމުގައި ސޮއި ކޮށްފައިވާ ކަމަށް ވެސް އޭނާ ބުނެފައިވެއެވެ.\nސޮއި ކުރުވަން ދިޔަ އޮފިޝަލުން އެމީހުންނަށް ސޮއި ކުރުމަށް މަޖްބޫރު ކުރި ކަމަށާއި ސޮއި ނުކޮށްފިނަމަ އެމީހުންނަށް ސޮއި ކުރުވޭނެ އިތުރު ގޮތްތައް ވެސް އެނގޭކަމަށް އޮފިޝަލުން ބުނެފައިވާ ކަމަށް އަޚްތަރްއާއި ހަވާލާދީ އަލްޖަޒީރާއިން ރިޕޯޓް ކޮށްފައިވެއެވެ.\nފާހަގަ ކޮށްލެވޭ ކަމަކީ އުއްތަރް ޕްރަދޭޝްގެ ކަނާތު ފިޔައިގެ ޗީފް މިނިސްޓަރު ޔޯގީ އަދިތްޔާނާތު އަކީ އެ ފައްޅީގެ އިސް ފާދިރީއެވެ. އެހެން ކަމުން އިތުރަށް އެކަމާއި ދެކޮޅު ހަދަން މުސްލިމުން ދާނެ ދިމާލެއް އެމީހުންނަކަށް ނުވިސްނެއެވެ.\nފާއިތުވި މަހު އެ އަވަށުގެ މީހުން ވަނީ އެ އަވަށުގައި ހުރި 100 އަހަރަށްވުރެ ގިނަ ދުވަސްވެފައިވާ މިސްކިތް ވެސް ތަޅާލާފައެވެ.


Vidyage "Shakuntala Devi" mi mahu 31 gai | Mihaaru\nވިދިޔާ ބާލަންގެ "ޝަކުންތަލާ ދޭވީ" މި މަހުގެ 31 ގައި\n04 ޖުލައި 2020 - 07:23\nއެ ފިލްމު ޑިޖިޓަލްކޮށް ރިލީޒްކުރަން ނިންމިކަން އިއުލާންކުރީ މިދިޔަ މެއި މަހުގެ 15 ގަ އެވެ. އެކަން ހިއްސާކުރިތާ ދެ މަހެއްހާ ދުވަސްފަހުން "ޝަކުންތަލާ ދޭވީ" މި މަހުގެ 31 ގައި ޕްރިމިއާކުރަން ނިންމިކަން ހާމަކޮށް، ވިދިއާއާ އެކު ވަނީ ފިލްމުގެ ޕްރޮމޯޝަނަލް ވީޑިއޯކޮޅެއް ވެސް އާންމުކޮށްފަ އެވެ.\n"ޝަކުންތަލާ ދޭވީ" އަކީ "ހިއުމަން ކޮމްޕިއުޓަރު" ގެ ނަމުން މަޝްހޫރުވި އިންޑިއާގެ ކުރީގެ ހިސާބު އިލްމުވެރިޔާ ޝަކުންތަލާ ދޭވީގެ ވާހަކަ ކިޔައިދޭ ބައޮގްރަފިކަލް ޑްރާމާއެކެވެ. އަނޫ މެނަން ޑައިރެކްޓްކޮށްފައިވާ ފިލްމުގެ ޓައިޓްލް ރޯލް ކުޅުނީ ވިދިޔާ އެވެ.\nމީގެ އިތުރު ކާސްޓުންގެ ތެރޭގައި ސާނިއާ މަލްއުތުރާ އާއި އަމިތު ސާދާއ މަޝްހޫރު ބެންގާލީ އެކްޓަރު ޖިއްޝޫ ސެންގުޕްތާ ހިމެނެ އެވެ.\n"ޝަކުންތަލާ ދޭވީ" ބެލުންތެރިންނަށް ދޫކޮށްލާ އިރު، ޝަކުންތަލާ ވަނީ 2013 ގައި އުމުރުން 84 އަހަރުގައި މަރުވެފަ އެވެ.\nVidya ge "Shakuntala Devi" ves Amazon prime video ah\nމި ފިލްމުގެ ކުރިން އެމެޒޯނުން ވަނީ މިދިޔަ މަހުގެ 12 ވަނަ ދުވަހު އަމީތާބް ބައްޗަނާއި އަޔޫޝްމަން ކްރާނާގެ "ގުލާބޯ ސިތާބޯ" ވެސް ޕްރިމިއާކޮށްފަ އެވެ. ޝޫޖިތު ސިރްކާ ޑައިރެކްޓްކުރި އެ ފިލްމަކީ ލޮކްޑައުންގެ ތެރޭގައި ޑިޖިޓަލްކޮށް ރިލީޒްކުރި ބޮލީވުޑްގެ ފުރަތަމަ ބޮޑު ފިލްމެވެ.\nސިނަމާތައް ބަންދުކޮށްފައި ހުރުމާ ގުޅިގެން ޑިޒްނީ ޕްލަސް ހޮޓްސްޓާ އިން ވެސް ބޮޑު ހަތް ފިލްމެއް ޕްރިމިއާކުރަން ނިންމާފައިވާކަން މިދިޔަ ހަފުތާގައި އިއުލާންކޮށް، އެ ފިލްމުތަކުގެ ޕޯސްޓަރުތައް ވެސް ވަނީ ދައްކާލައިފަ އެވެ.\nDigital koh release kuraa film thakuge postert hah\nއިތުރު ލިޔުންތައް ބޮލީވުޑް އެމޭޒަން ވިދްޔާ ބާލަން ބޮލީވުޑް ފިލްމު ސްޓްރީމިން ޓީވީ


Dho?! Blivi kurangi salaamatheh nukurevunu!\nބަލިވި ކުރަނގި ސަލާމަތެއް ނުކުރެވުނު!\nދަރުމަވެރި މަސައްކަތުގައި އުޅޭ އަހުމަދު އައްޒާމް ނާފިޒާއި އޭނާގެ އެކުވެރިންނަށް، ފޮޓޯ އިން ތި ފެންނަ ކުރަނގި (ޖޯއި) ފެނުނީ ގއ. ގެމަނަފުށި ކައިރީގައި އޮންނަ، އެ އަތޮޅު އަރޭގައްތާ އަށް ޕިކްނިކް ދަތުރެއްގައި ގޮސް އުޅެނިކޮށް ހޭޅި ގަސްތަކެއްގެ ތެރޭގައި އިންދަ އެވެ. އޭރު އެސޮރު އިނީ ފިޔަގަނޑު ބިނދި ބަލިކޮށެވެ. އާންމުކޮށް ތިމާވެއްޓާއި ދިރުންތަކުގެ ހައްގުގައި ކުރާ އެކި ކެމްޕެއިންތަކަށް ހިތްވަރުދީ އަޑު އުފުލާ އައްޒާމު ބޭނުންވީ އެ ދޫނި ރަށަށް ގެންގޮސް، އެއަށް ލިބިފައިވާ އަނިޔާތަކަށް ފަރުވާ ދޭށެވެ. އެހެންވެ، ކުރަނގި ރަނގަޅުވަންދެން ގެންގުޅުމުގެ ހުއްދައެއް އީޕީއޭ އިން ހޯދައިގެން މިދިޔަ ހޮނިހިރު ދުވަހާ ހަމައަށް އޭނާ އެ ދޫނި ގެންގުޅުނެވެ.\nއަނިޔާތައް ފަސޭހަ ނުވެ 11 ދުވަހު އައްޒާމުގެ ހިމާޔަތުގައި ގެންގުޅުނު ފަހުން ކުރަނގި މަރުވީ ހޮނިހިރު ދުވަހުގެ ހެނދުނު އެވެ.\nއައްޒާމާ އެކު ގއ. އަރޭގައްތާއަށް ޕިކުނިކު ދިޔަ އޭނާގެ ރައްޓެހިން. ކުރަނގި ފެނުނީ ރަށް ވަށައި ބަލައިލަން ނުކުމެ އުޅެނިކޮށް\n"ހުއްދަ ނަގައިގެން، ބަލި ދޫންޏެއް އެވަރަކުން ބަލަންވެގެން އުޅުނީ ކީއްވެހެއްޔޭ މީހުން އަހާނެ. ބަލާ މީހަކަށް ކުޑަ ކަމެއްގެ ގޮތުގައި ފެނިދާނެ. އެކަމަކު ރަނގަޅަށް ވިސްނާލުމުން އެނގޭ ހުރިހާ ދިރުމެއް ވަނީ ގުޅިލާމެހިފައިކަން. ހުރިހާ ދިރުމަކަށް ރަހުމާއި ކުލުނު ބަހައްޓަން ޖެހެނީ އެހެންވެ،" ދަރުމައަށް ކުރާ އެތައް މަސައްކަތްތަކެއްގައި ބައިވެރިވާ އައްޒާމް ބުންޏެވެ.\nގެމަނަފުށީގެ ތުނޑީކޮޅުގައި ކުރަނގި ބައިދާފައި ނަގާފައިވާ ފޮޓޯއެއް: ދޫނި ގެންގުޅުނީ ވަރަށް މިނިވަން ކަމާ އެކު ކަމަށް އައްޒާމު ބުނި\nކުރަނގި އަކީ ރާއްޖޭގައި ހިމާޔަތް ކޮށްފައިވާ ދޫންޏެކެވެ. އައިން މަތީ އުޅޭ މި ދޫންޏަކީ މަސްވެރިންނަށް މަގު ދައްކައިދޭ އާރުކާޓީއެކެވެ.\nކުރަނގި ޖޯއީ؛ ދޫނި ބަލަހަށްޓަން ނަގައިގެން އެސޮރަށް އައްޒާމް ދިން ނަމަކީ ޖޯއީ\nއައްޒާމު ބުނީ ދޫނި ރަަށަށް ގެންގޮސް، އެސޮރަށް ލިބިފައިވާ އަނިޔާތަކާ ބެހޭ ގޮތުން ބ. އަތޮޅު ކޮކޯ ޕާމް ދުނިކޮޅު ރިސޯޓްގެ "އޮލިވް ރިޑްލީ ޕްރޮޖެކްޓް"ގެ ވެޓްރިނޭރިއަން އަކާ ވާހަކަ ދެއްކި ކަމަށެވެ. ނަމަވެސް ރިސޯޓުގައި ހުރި ޑޮކްޓަރާ ހަމައަށް އެހާ އަވަހަށް ދޫނި ގެންދެވެން ނެތުމުން އޭނާގެ އިރުޝާދުގެ ދަށުން ދޫނީގެ ފިޔަގަނޑު ބެންޑޭޖްކުރަން އުޅުނެވެ. އެހެން ނަމަވެސް ދޫންޏަށް އުނދަގޫވާތީ ބެންޑޭޖެއް ނާޅަ އެވެ. އެކަމަކު އެސޮރުގެ ހުރި ހަމަ އެކަނި މައްސަލަ އަކީ އެއީއެއް ނޫނެވެ. ނޭވާ ލާއިރު އުނދަގޫ ގޮތެއް ވެސް ހުރިކަމަށް ވެސް ބުންޏެވެ.\nދޫނި މަރުވި އެންމެ ބޮޑު ސަބަބެއް ކަމަށް ބެލެވެނީ ވެސް އެއީ ކަމަށް އައްޒާމް ބުންޏެވެ. އެކަމަކު ދޫނި ބަލަހައްޓަން އީޕީއޭގެ ފުރިހަމަ އެހީތެރިކަން ލިބުނު ކަމަށާއި ދޫނީ މަރުވީ އެއަށް ބޭނުންވާ ފަރުވާ ރަށުން ލިބެން ނެތުމުން ކަމަށް އޭނާ ބުންޏެވެ.\nދޫނި ބެންޑޭޖް ކުރުމަށް ބާއްވާފައި:\n"މަރުވުމުގެ އެއް ދުވަސް ކުރިން ފެށިގެން ކޮއްޓާ ކަހަލަ ގޮތެއް ވެފަ އިންނަނީ."\nއައްޒާމު ބުނީ، އެންމެ ފުރަތަމަ ކުރަނގި ގެނެސްގެން ބަލަން ފެށި އިރު އެއްގޮތަށް ވެސް ނުކައި ކަމަށެވެ. އަމުދުން ފެން ނުބޯ ކަމަށެވެ. އެކަމަކު މަރުވި ދުވަހުގެ ކުރީ ދުވަހު ފެން ތައްޓަކަށް މަސް އަޅާފައި ދިނުމުން އަމިއްލަ އަށް ކެއި ކަމަށް ބުންޏެވެ.\nކުރަނގު މަރުވި ދުވަހުގެ ކުރީ ދުވަހު\n"ބައެއް ދޫންޏާއި އެހެންވެސް ބައެއް ޖަނަވާރުތައް އެސޮރުމެން މާހައުލު ބަދަލުވީމަ ސުސައިޑަލް ވޭ. ވެދާނެ އެކަހަލަ ސަބަބަކަށް ވެސް ހެން ނުކައި ފެން ނުބޮއެ އުޅުނީ،" ދޫނި މަރުވުމުން ދެރަވެފައި ހުރި އައްޒާމް ބުންޏެވެ.\nމި ވަގުތު ރަށުގައި ހުރި އައްޒާމަށް ކުރިއަށް އޮތީ ވެސް ހާއްސަ ދުވަސްތަކެކެވެ. އޭނާ ވަނީ ވެލާ ކަހަނބު ހިމާޔަތްކުރުމުގެ މަސައްކަތުގައި އުޅޭ އޮއިލް ރިޑްލީ ޕްރެޖެކްޓަށް ވެސް ހޮވިފަ އެވެ. ވަރަށް އަވަހަށް އެމީހުންނާ ބައިވެރިވާން ކޮކޯ ޕާމަށް ދާނެ ކަމަށް ވެސް އައްޒާމް ބުންޏެވެ.


Ronaldo ah record eh, Juventus league hoadhumaa gaathah | Mihaaru\nޔުވެންޓަސްގެ ކްރިސްޓިއާނޯ ރޮނާލްޑޯ (ކ) އާއި ލާޒިއޯގެ ބޮބީ އަޑެކަންޔޭ ބޯޅައަށް މަސައްކަތްކުރަނީ. --ފޮޓޯ: އޭއެފްޕީ\n21 ޖުލައި 2020 - 09:165comments\nޓިއުރިން (ޖުލައި 21) – އިޓާލިއަން ލީގާއި ސްޕެނިޝް ލީގާއި ޕްރިމިއާ ލީގުގައި 50 ލަނޑު ހަމަކުރި ފުރަތަމަ ކުޅުންތެރިޔާގެ ރެކޯޑް ކްރިސްޓިއާނޯ ރޮނާލްޑޯ ހެދި މެޗުން ރޭ ލާޒިއޯ 2-1 އިން ބަލިކޮށް ޔުވެންޓަސް އިން އިޓާލިއަން ލީގު ކާމިޔާބުކުރުމާ ގާތަށް ޖެހިލައިފި އެވެ.\nމޮޅެއް ނުލިބި ދިޔަ ތިން މެޗަށް ފަހު ރޭ ހޯދި މޮޅާ އެކު ޔުވެންޓަސް އެއް ވަނައިގައި އޮތީ 80 ޕޮއިންޓާ އެކު އެވެ. އެންމެ ގާތުގައި، ދެ ވަނައިގައި އޮތް އިންޓަ މިލާނަށް ލިބިފައިވަނީ 72 ޕޮއިންޓެވެ. ބާކީ ހަތަރު މެޗު އޮތްއިރު ޔުވެންޓަސް އަށް ބުރާސްފަތި ދުވަހުގެރޭ އުދިނޭޒީ އަތުން މޮޅުވެގެން ނުވަތަ އާދީއްތަ ދުވަހުގެރޭ ސަމްޕްޑޯރިއާ އަތުން މޮޅުވެގެން ލީގު ލިބިދާނެ އެވެ.\nދާދި ފަހަކާ ޖެހެންދެން ލީގަށް ވާދަކުރަމުން އައި ލާޒިއޯ ރޭ ބަލިވުމުން ވަނީ ތިން ވަނަ އަށް އަރަން ލިބުނު ފުރުސަތު ގެއްލިފަ އެވެ. މިހާރު އެ ޓީމު އޮތީ 69 ޕޮއިންޓާ އެކު ހަތަރު ވަނައިގަ އެވެ. ތާވަލުގެ ތިން ވަނައިގައި އޮތީ 71 ޕޮއިންޓާ އެކު އެޓަލާންޓާ އެވެ.\nޔުވެންޓަސްގެ ސްޓޭޑިއަމުގައި ކުޅުނު މެޗުގައި ރޮނާލްޑޯ ލީޑު ނަގައިދީ އިޓާލިއަން ލީގުގައި އޭނާގެ 50 ވަނަ ގޯލް ޖެހީ 51 ވަނަ މިނެޓުގައި ޕެނަލްޓީއަކުންނެވެ. އަދި އޭގެ ތިން މިނެޓު ފަހުން ދެ ވަނަ ގޯލް ޖަހައިދިނެވެ. ލާޒިއޯގެ ހަމައެކަނި ގޯލް 83 ވަނަ މިނެޓުގައި ކާމިޔާބުކުރީ ކެޕްޓަން ޗިރޯ އިމޮބިލޭ އެވެ.\nރޮނާލްޑޯ ވަނީ ޕްރިމިއާ ލީގުގައި މެންޗެސްޓާ ޔުނައިޓެޑަށް 196 މެޗުން 84 ގޯލް ޖަހައިދީފަ އެވެ. އަދި ސްޕެނިޝް ލީގުގައި ރެއާލް މެޑްރިޑަށް 292 މެޗުން 311 ގޯލް ޖަހައިދިނެވެ. އިޓާލިއަން ލީގުގެ ޖުމްލަ އަކީ 61 މެޗުން 51 ގޯލެވެ.\nރޭގެ މެޗުގައި ޖެހި ގޯލްތަކާ އެކު ރޮނާލްޑޯ އާއި އިމޮބިލޭ ވަނީ މި ސީޒަނުގެ ލީގުގައި 30 ގޯލް ހަމަކޮށްފަ އެވެ. އަދި ރޭ ޖެހި ޕެނަލްޓީތަކާ އެކު ދެ ކުޅުންތެރިންގެ ޕެނަލްޓީގެ އަދަދު ވަނީ 12 އަށް އަރައިފަ އެވެ. އެއާ އެކު، ލާޒިއޯގެ ޖިސެއްޕޭ ސިގްނޯރީ 1995/1996 ގައި 12 ޕެނަލްޓީ ޖަހައި ލީގުގެ އެއް ސީޒަނެއްގައި އެންމެ ގިނަ ޕެނަލްޓީ ޖަހަދައިގެން ހެދި ރެކޯޑާ އެ ދެ ކުޅުންތެރިން ވަނީ ހަމަކޮށްފަ އެވެ.\nއިތުރު ލިޔުންތައް އިޓާލިއަން ލީގު ކްރިސްޓިއާނޯ ރޮނާލްޑޯ ޔުވެންޓަސް\nރޮނާލްޑޯގެ ދެ ގޯލުން ޔުވެންޓަސް މޮޅުވެއްޖެ\nއެނބުރި އައިސް ރޮނާލްޑޯ ޔުވެންޓަަސް މޮޅުކޮށްދީފި


މޮނިޓަރުން ހަމަޖެއްސުމުގެ ފުރުޞަތު ހުޅުވާލުން\nރައްޔިތުންގެ މަޖިލީހުން ހުސްވެފައިވާ ދިއްގަރު ދާއިރާގެ ގޮނޑިއަށް މެންބަރަކު އިންތިޚާބުކުރުމަށްޓަކައި، 2015 ޖޫން 06 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ރައްޔިތުންގެ މަޖިލީހުގެ ދިއްގަރު ދާއިރާގެ ބައި-އިލެކްޝަންގެ ވޯޓު ނެގުމާއި، ވޯޓު ގުނުމުގެ ކަންތައްތައް މޮނިޓަރކުރުމަށް ޝައުޤުވެރިވާ ފަރާތްތަކަށް (ރަޖިސްޓަރީކޮށްފައިވާ ނޫސް، މަޖައްލާ އަދި ޚަބަރު ފަތުރާ އިދާރާތައް) 2015 މޭ 10 ވާ އާދިއްތަ ދުވަހުގެ ހެނދުނު 8:00 ން ފެށިގެން 2015 މޭ 25 ވާ ހޯމަ ދުވަހުގެ ހަވީރު 3:00 އާ ހަމަޔަށް އެ ފުރުޞަތު ހުޅުވާލައިފީމެވެ.\nމޯލްޑިވްސް ބްރޯޑްކާސްޓިންގ ކޮމިޝަނުގައި ރަޖިސްޓަރީ ކޮށްފައިވާ ރޭޑިއޯ/ ޓީވީ ސްޓޭޝަންގައި މަސައްކަތް ކުރާ މީހެއްކަން އިލެކްޝަންސް ކޮމިޝަނަށް ކަށަވަރުވާ މީހެއްކަމުގައިވުން. ނުވަތަ\nނޫސް މަޖައްލާފަދަ ތަކެތީގެ ޤާނޫނުގެ ދަށުން ރަޖިސްޓަރީކޮށްފައިވާ ނޫސް މަޖައްލާއެއްގައި މަސައްކަތް ކުރާ މީހެއްކަން އިލެކްޝަންސް ކޮމިޝަނަށް ކަށަވަރުވާ މީހެއްކަމުގައިވުން. ނުވަތަ\nބައިނަލް އަޤްވާމީ މީޑިއާއެއްގައި މަސައްކަތް ކުރާ މީހެއްކަން އިލެކްޝަންސް ކޮމިޝަނަށް ކަށަވަރުވާ މީހެއްކަމުގައިވުން.\nވޯޓު ނެގުމާއި ވޯޓު ގުނުމުގެ ކަންތައްތައް މޮނިޓަރކުރުމަށް ޝައުޤުވެރިވާ ރަޖިސްޓަރީކޮށްފައިވާ ނޫސް މަޖައްލާތަކާއި ނޫސް އޭޖެންސީތަކުން އިލެކްޝަންސް ކޮމިޝަނުން އެކަމަށް ކަނޑައަޅާފައިވާ އެޕްލިކޭޝަން ފޯމާއި އިޤުރާރު ފުރިހަމަ ކުރުމަށްފަހު، އެ ތަކެތި ހުށަހަޅަންޖެހޭ ގޮތް މި ދަންނަވަނީއެވެ.\nރަޖިސްޓަރީކޮށްފައިވާ ނޫސް މަޖައްލާތަކާއި، ނޫސް އޭޖެންސީތަކުން އިލެކްޝަންސް ކޮމިޝަނުން އެކަމަށް ކަނޑައަޅާފައިވާ އެޕްލިކޭޝަން ފޯމާއި، އިޤުރާރު ފުރިހަމަ ކުރުމަށްފަހު، އިއުލާނުގައިވާ މުއްދަތު ހަމަވުމުގެ ކުރިން ހުށަހަޅުއްވާނީ އިލެކްޝަންސް ކޮމިޝަންގެ އިދާރާއަށެވެ. އަދި ހުށަހަޅާ އެޕްލިކޭޝަން ފޯމުތަކާއެކު، އެ ނޫސް މަޖައްލާއެއް ނުވަތަ އޭޖެންސީއެއްގެ ފަރާތުން ހުށަހަޅާ ފޯމުގެ ޢަދަދު ބަޔާންކޮށް އިލެކްޝަންސް ކޮމިޝަންގެ އިދާރާއަށް ސިޓީއެއް ހުށަހަޅަންވާނެއެވެ.\nރަށުގައި ނުވަތަ އަތޮޅުގައި ރަޖިސްޓްރީކޮށްގެން ހިންގާ މީޑިއާ ނުވަތަ އޮންލައިން ނޫހެއް ނަމަ އެޕްލިކޭޝަން ފޯމު ފުރިހަމަ ކުރެއްވުމަށްފަހު، އިއުލާނުގައިވާ މުއްދަތު ހަމަވުމުގެ ކުރިން ހުށަހަޅުއްވާނީ މާލެއިންނަމަ، އިލެކްޝަންސް ކޮމިޝަންގެ އިދާރާއަށެވެ. އަދި ދިއްގަރު ކައުންސިލް އިދާރާއިންނާއި، ރަތްމަންދޫ ކައުންސިލް އިދާރާއިންނާއި، ވޭވަށް ކައުންސިލް އިދާރާއިންނާއި، މުލި ކައުންސިލް އިދާރާއިންނާއި އަދި މަޑުއްވަރީ ކައުންސިލް އިދާރާއިންވެސް އެޕްލިކޭޝަން ފޯމް ބަލައިގަތުމަށް ވަނީ ހަމަޖެހިފައެވެ. އަދި ހުށަހަޅާ އެޕްލިކޭޝަން ފޯމުތަކާއެކު، އެ ފަރާތުން ހުށަހަޅާ ފޯމުގެ ޢަދަދު ބަޔާންކޮށް ސިޓީއެއް ހުށަހަޅަންވާނެއެވެ.\nވޯޓު ނެގުމާއި، ވޯޓު ގުނުމުގެ ކަންތައްތައް މޮނިޓަރކުރުމަށް ޝައުޤުވެރިވާ ރަޖިސްޓަރީކޮށްފައިވާ ނޫސް މަޖައްލާތަކާއި، ނޫސް އޭޖެންސީތަކަށް ފާސްދޫކުރެވޭނީ ބަހައްޓާ ވޯޓު ފޮށީގެ ޢަދަދަށްވުރެ 10 (ދިހައެއް) އިން ސައްތަ އިތުރުނުވާ ގޮތަށެވެ.\nމި އިންތިޚާބު މޮނިޓަރ ކުރުމަށްއެދޭ ފަރާތްތަކުން ފުރިހަމަކުރަންޖެހޭ އެޕްލިކޭޝަން ފޯމާއި، އިޤުރާރު އިލެކްޝަންސް ކޮމިޝަންގެ އިދާރާއިންނާއި މ. ދިއްގަރު ދާއިރާއަށް ނިސްބަތްވާ ރަށްރަށުގެ ކައުންސިލްގެ އިދާރާއިން ލިބެން ހުންނާނެއެވެ. އަދި، އިލެކްޝަންސް ކޮމިޝަނުގެ ވެބްސައިޓުން (www.elections.gov.mv) ޑައުންލޯޑް ކުރެވެން ވެސް ހުންނާނެއެވެ. އެޕްލިކޭޝަން ފޯމު ބަލައިގަތުމަށް ހަމަޖެހިފައިވަނީ 2015 މޭ 10 ވާ އާދީއްތަ ދުވަހުގެ ހެނދުނު 8:00 ން ފެށިގެން 2015 މޭ 25 ވާ ހޯމަ ދުވަހުގެ ހަވީރު 3:00 އަށެވެ.\n18 ރަޖަބު 1435


National Goalkeeper Conference in Ahsan ah thajuribaa | Mihaaru\nޕައުލް ކްލެމެންޓްސް (ކ) އާއި ޓޯނީ ޕާކްސްއާ އެކު އަހުސަން (މ)\n04 ޖޫން 2019 - 10:502comments\nދުނިޔޭގެ މަޝްހޫރު ގޯލްކީޕަރު ކޯޗުން ބައިވެރިވި މި ކޮންފަރެންސުން އަހުސަނަށް ފުރުސަތު ހޯދައިދިނީ އޭނާ މިދިޔަ އަހަރު މިޔަންމާގައި ގޯލްކީޕަރު ކޯޗު ކޯސް ފުރިހަމަ ކުރިއިރު، އެ ކޯހުގައި ކިޔަވައިދިން އިނގިރޭސިވިލާތުގެ ޑީން ވޭ އެވެ. އެ ފުރުސަތުގެ ބޭނުން ހިފައި ފާއިތުވި ތިން ދުވަހު ކުރިއަށް ދިޔަ މި ކޮންފަރެންސްގެ އެހީގައި އަހުސަން ވަނީ މުހިއްމު މައުލޫމާތުތަކެއް އެއްކޮށްފަ އެވެ.\nމި ކޮންފަރެންސްގައި ބައިވެރިވި ގޯލްކީޕަރު ކޯޗުންނަށް ބަލާއިރު އިންގްލެންޑްގެ ކުރީގެ ކުޅުންތެރިޔާ އަދި ތަޖުރިބާކާރު ޓްރެއިނަރު އެރިކް ސްޓީލް، ހިމެނެ އެވެ. ކުރިން އިނގިރޭސި ގައުމީ ޓީމުގެ ކޯޗަކަށް ހުރި ސްވެން ގޯރަން އެރިކްސަން އާއި މެންޗެސްޓާ ސިޓީގެ ކުރީގެ ކޯޗު ސްޓުއާޓް ޕިއަސް އަދި ބްލެކްބާންގެ ކުރީގެ ކޯޗު މާކް ހިއުސްއާ އެކު އެރިކް ވަނީ ގިނަ މަސައްކަތްތަކެއް ކޮށްފަ އެވެ. އަދި އެެރިކް ވަނީ އިނގިރޭސި އެފްއޭއާ އެކު ޒުވާން ގޯލްކީޕަރުން ތަމްރީން ކުރުމުގެ ޕްރޮގްރާމްތަކެއް ހިންގައިފަ އެވެ.\nއެރިކްގެ އިތުރުން ދެން ބައިވެރިވީ ޓޮޓެންހަމްގެ ކުރީގެ ކުޅުންތެރިޔާ އަދި އިނގިރޭސި ޔޫތު ޓީމުތަކުގައި މަސައްކަތްކުރަމުން އަންނަ ޓޯނީ ޕާކްސް އާއި ހަޑްސްފީލްޑް އާއި ވުލްވްސްގައި މަސައްކަތްކުރި ޕައުލް ކްލެމެންޓްސް އާއި މިހާރު ސްޓޯކް ސިޓީގައި އިންގްލެންޑް ގައުމީ ޓީމުގެ ދެ ވަނަ ކީޕަރު ޖެކް ބަޓްލަންޑް ތަމްރީން ކުރަމުން އަންނަ ގޯލްކީޕަރު ކޯޗު އެންޑީ ކުއި އަދި ތަޖުރިބާކާރު ކޯޗު މާސެލޯ ބިއެލްސާއާ އެކު ލީޑްސް ޔުނައިޓެޑްގެ ގޯލްކީޕަރު ޓްރެއިނަރަކަށް ހުންނަ މާކޯސް އަބަޑް އެވެ.\nނެޝަނަލް ގޯލްކީޕަ ކޮންފަރެންސްގައި ބައިވެރިންނާ އެކު އަހުސަން (ވ-3).\nއިންގްލެންޑްގެ އިތުރުން އޮސްޓްރޭލިއާ އާއި ބަލްގޭރިއާ އަދި އެމެރިކާގެ ގޯލްކީޕަރު ޓްރެއިނަރުން ބައިވެރިވި މި ކޮންފަރެންސަކީ ގޯލްކީޕަރުން ތަމްރީން ކުރުމުގެ މައުލޫމާތު ބަދަލުކުރުމަށް ބާއްވާ ކޮންފަރެންސެކެވެ. މި ކޮންފަރެންސްގައި ދުނިޔޭގެ ނަން މަޝްހޫރު ގޯލްކީޕަރުންގެ ތަމްރީންތަކުން މައުލޫމާތު އެއްކޮށް މައުލޫމާތު ހިއްސާކުރާނެ އެވެ. އަދި ކުރިއެރުވޭނެ ގޮތްތަކާ ބެހޭގޮތުން މަޝްވަރާކުރާނެ އެވެ.\nއަހުސަން "މިހާރަ"ށް ބުނީ އެރިކް އާއި ޓޯނީ ފަދަ ތަޖުރިބާކާރު ޓްރެއިނަރުންގެ ފަރާތުން މުހިއްމު މައުލޫމާތުތަކެއް ލިބިގެންދިޔަ ކަމަށާއި ހާއްސަކޮށް މައުލޫމާތު ހޯދީ ގޯލްކީޕަރުން މެޗުތަކަށް ތައްޔާރުވުމާ ބެހޭގޮތުން ކަމަށެވެ. އަދި ކެރިއަރުގެ ފަހުކޮޅުގައި ބްރެޑް ފްރީޑަލް އާއި އެޑްވިން ވަން ޑަ ސާގެ ތަމްރީންތައް ހުރިގޮތް ވެސް އެނގިގެންދިޔަ ކަމަށް ބުންޏެވެ.\n"ވަރަށް މުހިއްމު މައުލޫމާތުތަކެއް ލިބިއްޖެ. ކުރިއަށް އޮތް ސީޒަނުގައި މަސައްކަތް މިކުރަން ޖެހެނީ ރާއްޖޭގެ އެއް ވަނަ ގޯލްކީޕަރު އިމްރާންއާ އެކު،" އަހުސަން ބުންޏެވެ.\nއޭނާ ވަނީ މި ފުރުސަތު އޭނާ އަށް ހޯދައިދިން ހުރިހާ ފަރާތަކަށް ޝުކުރު އަދާކޮށްފަ އެވެ.\nވިކްޓަރީން މީގެ ކުރިން ފެނުނު އަހުސަން އަންނަނީ ޓީސީގައި ރަނގަޅު މަސައްކަތްތަކެއް ކުރަމުންނެވެ. މިދިޔަ ދެ އަހަރު އޭނާ އެ ޓީމުގައި މަސައްކަތްކުރީ ނޭޕާލްގެ އެއް ވަނަ ކީޕަރު ކިރަން ޝެމްޝޮންއާ އެކު އެވެ. އަހުސަން އަކީ ގައުމީ އަންހެން ޓީމުގެ ވެސް ގޯލްކީޕަރު ކޯޗެވެ. އަދި 19 އަހަރުން ދަށުގެ ޓީމުގެ ވެސް ގޯލްކީޕަރު ކޯޗެއްގެ ގޮތުގައި މަސައްކަތްކުރަނީ އޭނާ އެވެ.\nމީގެ 13 ވަރަކަށް އަހަރު ކުރިން ގޯލްކީޕަރު ޓްރެއިނިން ކޯސްތަކެއް ބޭއްވުމަށް ފަހު އެފްއޭއެމުން ވަނީ މި އަހަރު ގޯލްކީޕަރުން ތަމްރީންކުރަން ކޯހެއް ބާއްވައިފަ އެވެ. އަދި ކުރިއަށް އޮތްތަނުގައި ގޯލްކީޕަރުން ތަމްރީންތަކަށް އިތުރު ކޯސްތައް ބާއްވާނެކަމަށް މައުލޫމާތުދެ އެވެ. އެފްއޭއެމުން މިހާރު ވަނީ ގޯލްކީޕަރު އެކެޑަމީއެއް ވެސް ފަށައިފަ އެވެ.


ރެކޯޑް މުގުރާލި މެޗުގައި ރާމޯސް އަށް މިވީ ކިހިނެއް؟\nޢަބްދުﷲ އަޝްރަފް 15 ނޮވެމްބަރ 20206މަސް\nޔޫއެފާ ނޭޝަންސް ލީގުގައި ރޭ ސްޕެއިން އިން ސްވިޒަލޭންޑާ ވާދަކުރި މެޗުގައި ކުޅެގެން އެންމެ ގިނަ މެޗު ގައުމީ ޓީމަށް ކުޅުނު ޔޫރަޕްގެ ކުޅުންތެރިޔާގެ ރެކޯޑް ސްޕެއިންގެ ޑިފެންޑަރު ސާޖިއޯ ރާމޯސް ހެދިއިރު މެޗުގައި އޭނާ ޖެހި ދެ ޕެނަލްޓީ ނާކާމިޔާބުވެއްޖެ އެވެ. މިއީ ސްޕެއިންގެ ގައުމީ ޓީމަށް މީގެ 15 އަހަރު ކުރިން ފެށިގެން ކުޅެމުން އައި އުމުރުން 34 އަހަރުގެ ރާމޯސް އަތުން ގައުމީ ޖޯޒީގައި ޕެނަލްޓީއެއް ކާމިޔާބު ނުކުރެވިދިޔަ ހަމައެކަނި ފަހަރެވެ.\nސްޕެއިންގެ ރެއާލް މެޑްރިޑަށް ކުޅެމުން އަންނަ ތަޖުރިބާކާރު ޑިފެންޑަރު ރޭ ކުޅުނު މެޗާއެކު އޭނާ ގައުމީ ޓީމަށް ކުޅުނު މެޗުގެ އަދަދު 177 އަށް އެރީ އެވެ. ގައުމީ ޓީމަށް އެންމެ ގިނަ މެޗު ކުޅުނު ޔޫރަޕްގެ ކުޅުންތެރިޔާގެ ގޮތުގައި މީގެ ކުރިން ހުރީ އިޓަލީގެ ގައުމީ ޓީމުގެ ކުރީގެ ގޯލްކީޕަރު ޖިއަން ލުއިޖީ ބުފޮން އެވެ. ގައުމީ ޓީމަށް އެންމެ ގިނަ މެޗު ކުޅުމުގެ ދުނިޔޭގެ ރެކޯޑް މިވަގުތު އޮތީ މިސްރުގެ ކުރީގެ މިޑްފީލްޑަރު އަހުމަދު ހަސަންގެ އަތުގަ އެވެ. އަހަމަދު ހަސަން ހަދާފައިވާ ރެކޯޑާ ހަމަކުރަން ރާމޯސް އަށް ދެން ބޭނުންވަނީ އެންމެ ހަތް މެޗެވެ.\nކޮންމެއަކަސް ސްޕެއިން އިން ރޭ 1-1 އިން ސްވިޒަލޭންޑާ އެއްވަރުކުރި މެޗު ރާމޯސް އަށް ތާރީހީ މެޗަކަށްވިއިރު މެޗުގައި ކަންތައް މިވީ ރާމޯސް އެންމެ ބޭނުންވި ގޮތަކަށް ނޫނެވެ. މެޗުގެ ފަހު ހާފުގައި ސްޕެއިން އަށް ލިބުނު ދެ ޕެނަލްޓީވެސް ރާމޯސް ޖަހައިފައިވާއިރު އެ ދެ ޕެނަލްޓީވެސް ވަނީ ސްވިޒަލެންޑްގެ ގޯލްކީޕަރު ޔާން ސޯމާ ދިފާއުކޮށްފަ އެވެ. ފުރަތަމަ ޕެނަލްޓީއަކީ ރާމޯސް ވަރަށް ބާރަށް ގޯލުގެ ކަނަށް ވައްދާލަން ފޮނުވާލި ބޯޅައެކެވެ. އެކަމަކު ފަހު ޕެނަލްޓީ ރާމޯސް އަށް ފޮނުވާލެވުނީ ވަރަށް މަޑުންނެވެ. ރާމޯސް ވަނީ ގައުމީ ޓީމާއި، ރެއާލް މެޑްރިޑްގެ ޖޯޒީގައި މީގެ ކުރިން ޖެހި 25 ޕެނަލްޓީ ވެސް ކާމިޔާބުކޮށްފަ އެވެ.\n“ސާޖިއޯގެ ޕެނަލްޓީ ރެކޯޑަކީ މިދުނިޔެ މަތީގެ ކަމެއް ނޫން. ސްޕެއިން އަށް މެޗުގައި ތިންވަނަ ޕެނަލްޓީއަށް ލިބުނު ނަމަވެސް އެ ޕެނަލްޓީވެސް ޖަހާނީ ރާމޯސް.” މެޗަށްަ ފަހު ރާމޯސްގެ ދިފާއުގައި ވާހަކަދައްކަމުން ސްޕެއިންގެ ކޯޗު ލުއިސް އެންރީކޭ ބުނެފައިވެ އެވެ.\nރާމޯސްގެ ދެ ޕެނަލްޓީ ވެސް ދިފާއުކުރި ސްވިޒަލޭންޑްގެ ގޯލްކީޕަރު މެޗަށްފަހު ސްވިޒަލޭންޑްގެ މީޑިއާ އަކަށް ދިން އިންޓަވިއު އެއްގައި ބުނެފައިވަނީ ޔޫއެފާ ޗެމްޕިއަންސް ލީގުގައި ވަރަށް ފަހުން ރާމޯސް އާ ދެކޮޅަށް ކުޅެފައިވާތީ އާއެކު އޭނާގެ ޕެނަލްޓީ ތަކަށް ތައްޔާރުވެވިފައިހުރި ކަމަށެވެ.\nސްޕެއިން އަށް ރޭގެ މެޗުގައި ދެ ޕެނަލްޓީ ލިބުނު އިރުވެސް އެ ޓީމު އޮތީ 0-1 އިން ފަހަތުގަ އެވެ. ސްވިޒަލޭންޑްގެ ބަސެލްގައި ކުޅުނު ރޭގެ މެޗުގައި ސްވިޒަލޭންޑަށް ލީޑު ނަގައިދިނީ މެޗުގެ 26 ވަނަ މިނެޓްގައ ރެމޯ ފްރީލާރ އެވެ. ސްޕެއިން އަށް މެޗުގެ ނަތީޖާ އެއްވަރުކޮށްދިން ލަނޑު މެޗު ނިމެން މިނެޓަކަށް ވެފައިވަނިކޮށް ކާމިޔާބުކޮށްދިނީ ޖެރާޑް މޮރޭނޯ އެވެ.\nޔޫއެފާ ނޭޝަންސް ލީގުގެ ފައިނަލް ބުރަށް ސްޕެއިން އަށް މިހާރު ދެވެން އޮތް ހަމައެކަނި ގޮތަކީ ގްރޫޕްގެ އެއްވަނައިގައި ނުވަ ޕޮއިންޓާ އެކު އޮތް ޖަރުމަނާ ދެކޮޅަށް އަންނަ އަންގާރަ ދުވަހުގެ ރޭ ކުޅޭ މެޗުން މޮޅުވުމެވެ.\nޗެލްސީއާ ދެކޮޅަށް ކާމިޔާބު ކެޕްޓަން ރާމޯސް ކުޅޭނެ: ޒިދާން\nރާމޯސް އަށް އަނިޔާވެ ލިވަޕޫލާ ދެކޮޅަށް ނުކުޅެވޭނެ


Allora Office furniture in aa aharah SALE eh\nއަލޯރާ އޮފީސް ފަރުނީޗަރުން އާ އަހަރަށް ހާއްސަ ސޭލެއް\nއަހަރު ފަށަން ދާއިރު އާ ވިޔަފާރީގެ ހިޔާލުތައް ހުންނާނެ އެވެ. އެހެންމެ އާ ވިޔަފާރި ތަކެއް ވެސް ފެށިގެން ދާނެ އެވެ. އާ ވިޔަފާރިއެއް ފަށާނަމަ އާ އޮފީހެއް ވެސް ބޭނުންވާނެ އެވެ. ސުވާލަކީ މި އާ އޮފީހަށް ބޭނުންވާ "އޮފީސް ފަރުނީޗަރު" ލިބޭނީ ކޮން ތަނަކުން ހެއްޔެވެ؟ ހަމަ ގައިމު ވެސް މިހާރު އަލޯރާ އިން ފަށާފައިވާ ފަރުނީޗަރު ސޭލުގައި އެ ފަރުނީޗަރު ލިބެން އެ ހުރީ އެވެ.\nރަސްރަނި ބަގީޗާ ކައިރީގައި ހުޅުވާފައިވާ "އަލޯރާ އޮފީސް ފަރުނީޗަަރު" ފިހާރަ އިން ފެށި މި ހާއްސަ ސޭލުގައި އަގުތައް ވަނީ ބޮޑު ތަނުން ހެޔޮކޮށްލާފަ އެވެ. މިގޮތުން ގަންނަ ދޭ އޯޑަރުތަކުންނާއި ކާޑުން އަދި ނަގުދު ފައިސާ އިން ގަންނަ ނަމަ އަގު ހެޔޮވެގެންދެ އެވެ. ޕާޗެސް އޯޑަރުތަކާއ ކާޑުން ވިޔަފާރި ކުރާނަމަ 20 ޕަސެންޓުގެ ޑިސްކައުންޓެއް ލިބޭނެ އެވެ. އަދި ނަގުދު ފައިސާ، ފައިސާ ދައްކާނަމަ 25 ޕަސެންޓް ލިބޭނެ އެވެ.\nމިއީ އޮފީސް ފަރުނީޗަރު ބަދަލުކޮށްލަން ލިބިގެންދާނެ ރަނުގެ ފުރުސަތަކަށް ނޫނީ ނުވާނެ އެވެ. މި ޕްރޮމޯޝަން ކުރިއަށް ގެންދަނީ މިމަހުގެ 25 އިން އަންނަ މަހުގެ އަށްވަނަ ދުވަހުގެ ނިޔަލަށެވެ.\nރާއްޖޭގައި އޮފީސް ފަރުނީޗަރުގެ އެންމެ ބޮޑު ރޭންޖު ވިއްކާ އަލޯރާ އޮފީސް ފިހާރަ އިން ލިބެން ހުރި ބާވަތްތަކުގެ ތެރޭގައި އޮފީސް ތަކަށް ބޭނުންވާ ތިޖޫރީ އާއި ކަބަޑާއި ޝެލްފް އަދި ސްޓޯރޭޖުގެ އިތުރުން އޮފީސްތަކަށް ހާއްސަ ސެޓުތައް ހިމެނެ އެވެ.


BREAKING| Bomuge Hamalaa:3Vana Meehaku Hayyaru Kohffi, Gendhiyaee Moonu Foruvaigen - Vaguthu\nކޮވިޑްގެ ފައްސިއަށް މަޑުޖެހުމެއް، ވެކްސިން ޖެހުން ބާރަށް ކުރިއަށް - 20 ގަޑިއިރު ކުރިން\nބޮމުގެ ހަމަލާ: ތިން ވަނަ މީހަކު ހައްޔަރުކޮށްފި، ގެންދިޔައީ މޫނު ފޮރުވައިގެން\nމާލޭގައި ބޮން ގޮއްވި ހާދިސާ އާއި ގުޅިގެން ފުލުހުން ކުރިއަށް ގެންދާ އޮޕަރޭޝަން:- ވަގުތު އިމޭޖަސް- އަހުމަދު ޖައިޝަމް\nރައްޔިތުންގެ މަޖިލީހުގެ ރައީސް، ރާއްޖޭގެ ކުރީގެ ރައީސް މުޙައްމަދު ނަޝީދަށް އަމާޒުކޮށް ހަމަލާ ދިން މައްސަލާގައި އިތުރު މީހަކު ހައްޔަރުކޮށްފިއެވެ.\nބާ އިންޖީނުގޭ ހުންނަ އަލިކިލެފާނު މަގުގައި ހުންނަ ގެއެއް ފުލުހުން ބަލައި ފާސްކުރަމުންދާއިރު، އެ ސަރަހައްދުގައި ހުރި "ވަގުތު" ގެ ނޫސްވެރިއަކު ރިޕޯޓް ކުރި ގޮތުގައި ދެ މީހުން ހައްޔަރު ކުރި ކަމަށް ފުލުހުން ބުނި ފަހުން އިތުރު މީހަކު ހައްޔަރުކޮށްގެން ފުލުހުންގެ ޖިޕަށް އެރުވި ކަމަށެވެ. އެ ގެއަކުން އެ މީހާ ގެންދިޔައިރު ހުރީ މޫނު ނުފެންނަ ގޮތަށް އެއްޗެއް އަޅުވައިގެން ކަމަށް މައުލޫމާތު ދިނެވެ.\nރައީސް ނަޝީދަށް ހަމަލާ ދިން އިރު އެ ވަގުތު މީހަކު ދުވެފައިދާ މަންޒަރު ފެންނަ ސީސީޓީވީ ފުޓޫޖްގެ ފޮޓޯތަކެއް މީސްމީޑިއާގައި ދައުރުވިއިރު އެ ފުޓޫޖްތަކަކީ އަތަމާ ޕެލެސްގެ ސީސީޓީވީއާއި ބާ އިންޖީނުގޭ ހުންނަ މަގުގައި ހުންނަ ސީސީޓީވީއެއްގެ ފުޓޭޖެއްގެ ފޮޓޯ ކަން ވަނީ ކަށަވަރު ކުރެވިފައެވެ. އެ މީހަކު ދުވެފައި ދަނީ ވެސް ބާ އިންޖީނުގޭ ހުންނަ މަގުންނެވެ.\nއެ މަގުގައި ހުންނަ ގ. ގަދަފެހި ގެއިން ތިން މީހަކު ހައްޔަރު ކުރިއިރު އެ މީހުންގެ ތެރޭގައި ސީސީޓީވީ ފުޓޭޖުން ފެނުނު މީހާ ވެސް ހިމެނޭ ކަން ވަނީ ކަށަވަރު ކުރެވިފައެވެ.\nނަޝީދަށް ހަމަލާ ދިން މައްސަލަ ފުލުހުން ތަހުގީގު ކުރަމުން ދަނީ ބައިނަލްއަގްވާމީ އެހީތެރިކަން ވެސް ލިބިގެންނެވެ. މި ގޮތުން މި ތަހުގީގުގައި އދ. ގެ އޮފީސް އޮން ޑްރަގްސް އެންޑް ކްރައިމްސްގެ ފަރާތުން އިނގިރޭސިވިލާތުގެ ދެ މާހިރުން ބައިވެރިވާއިރު، މިއަދުގެ ވަގުތެއްގައި އޮސްޓްރޭލިއާގެ ފުލުހުންގެ ދެ ފެޑެރަލް އޮފިސަރަކު ރާއްޖެ އައިސް ތަހުގީގުގައި ބައިވެރިވާނެއެވެ. އެމެރިކާއިން ވެސް ވަނީ އެހީތެރިކަން ދޭނެ ކަމަށް ބުނެފައެވެ.\nރައީސް ނަޝީދަށް މިހާރު ދަނީ އޭޑީކޭގައި ފަރުވާ ދެމުންނެވެ. އެމަނިކުފާނުގެ ހާލުކޮޅު ރަނގަޅު ވަމުން އަންނަ ކަމަށާއި މިހާރު ވާހަކަފުޅު ދެކެވެމުން އަންނަ ކަމަށް އާއިލާއިން ބުނެއެވެ. އެމަނިކުފާނު އިތުރު ފަރުވާއަށް ސިންގަޕޫރަށް ގެންދިއުމަށް ވެސް މަޝްވަރާ ކުރެވުނެވެ.\nމެއި 8, 2021 14:33\nއާވައްތަ ރެއްގެ ކޮވިޑެއްފެނުނީދޯ ؟\nމެއި 8, 2021 15:04\nޖޯންއޮފްކެނެޑީއަވަހާކޮށްލިދުވަހު އިއްތިފާގަކުން އެތާކައި ރީގަ\nއަހަންނަށްހު ރެވުނު .. އެކަމަކު\nމިހާވަ ރުވެގެންއުޅުނުތަނެއްނުދެކެން. މިމީހުންހާދަސުމާޓޭދޯ ؟؟ ހިތަށްމިއަ ރަނީ ހަމަ ރޫހާނީލީޑަ ރުވީމަބާއޭ މިހާވަ ރުމިވަނީ؟\nމެއި 8, 2021 15:35\nޜޫހާނީ ލީޑަ ރ ވީމައެއްް ނޫން ޑޮކްޓަރުންނަނީ ފުރާނަ ސަލާމަތްް ކުރަން ތިބޭ ބައެއް އަނެއްކާ މިފަދަ ބޮޑު ނުރަްްކާތެތި ކަމަކުން މީހަކު ސަލާމަތްް ކުރުމަކީ އެކަމުގަ ބައިވެރިވި ޑ ރ. ނަށާ ހޮސްޕިޓަލް އަށް ވެސްް ދުނިޔޭގެ ސަމާލުކަން ވެސް ލިބޭނެ ކަމެއް އަދި އަންނި ކަހަލަ ފަރަންޖީންގެ ގާތުގަ މަގުބޫލު މީހެއްގެ ފުރާނަ ސަލާމަތް ކުރުމަކީ އެއަށްވުރެވެސް ބޮޑު ސަމާލު ކަމެއް ލިބޭނެ ކަމެއް\nބޭކާރު ގަޅިނުތަޅާ ހުރެވޭތޯބަލާ.\nމެއި 8, 2021 15:19\nހަށިކޮޅު ،ކާ ރުކޮޅު، ފު ރާނަ ފުޅު، ހާލުކޮލު،ވާހަކަފުޅު ހަމަ ހިނި އައްނަނީ\nމިއަދު އިން ނޫހުގަ "ބަނޑުކޮޅު". މަ ހީހީ ހީ\nމެއި 8, 2021 16:24\nއެހެންތާ ވާނީ ރޫހާނީއެއްޗެއް\nމެއި 8, 2021 17:44\nއަވަހަށްބުނޭ ރައީސްޔާމީން ބުނެގެންކު ރިކަމެކެ އޭ ރަށް ސަލާމަތްވާނީ އެންމެ އަވަހަށް\nމެއި 8, 2021 17:50\nމިޤައުމުގެ ބަޖެޓް ކާލި ވަގުން ތަށް ބޭރުގެ އެހީގަ ތިގޮތަށް ނުހޯދިގެން މިއުޅެނީ ކީއްވެގެންބާ؟\nމެއި 8, 2021 22:12\nކަލެއަށް އެކަނި ވަގު ނޭންގިގެން ތިއުޅެނީ....\nމެއި 9, 2021 01:13


Ministry ge engumaamedhu Shaheem ge kanboduvunthakeh\nއިސްލާމިކް މިނިސްޓަރު ޑރ. އަހުމަދު ޒާހިރު އަދި ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު: މިނިސްޓްރީގެ ނިންމުމާމެދު ޝަހީމްގެ ވިސްނުން ތަފާތު -- އަވަސް ފޮޓޯ\nއުމުރުން 18 އަހަރުން ދަށުގެ ކުދިން ލައްވާ އިމާމުވެ ނަމާދު ނުކުރުވަން އިސްލާމިކް މިނިސްޓްރީން އެންގި އެންގުމާމެދު ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު ކަންބޮޑުވުން ފާޅުކުރައްވައިފި އެވެ.\nރާއްޖޭގައި މަދުން ނަމަވެސް ކުޑަކުދިން ލައްވާ އިމާމުވެ ނަމާދު ކުރާ މަންޒަރު ފެނެ އެވެ. ބައެއް ކުދިންނަކީ އިމާމު ކަމުގެ ކޯސް ފުރިހަމަ ކޮށްފައިވާ ނުވާ ކުދިނެވެ. މި ފަދަ މައްސަލައެއް މި ބަންދުތެރޭގައި ހުޅުމާލޭ ސަހަރާ މިސްކިތުން ފެންމަތިވެފައިވާ ކަމަށް އިސްލާމިކް މިނިސްޓަރު ޑރ. އަހުމަދު ޒާހިރު އަލީ ވިދާޅުވި އެވެ.\nމިނިސްޓަރު ވިދާޅުވީ އެ މައްސަލަ ހިނގާދިޔަ ގޮތް ބައްލަވާފައިވާ ކަމަށާއި އެ ކުދިންނަކީ ކޯސް ހަދާ ކުދިން ކަމަށެވެ. އަދި ޕްރެކްޓިސް ކުރުމަށް އެކުދިން ލައްވައި އިމާމުވެ ނަމާދު ކުރުވި ކަން އެނގުނު ކަމަށެވެ.\nނަމަވެސް އިސްލާމިކް މިނިސްޓްރީގެ ގަވައިދުގައިވާ ގޮތުން ކުޑަކުދިން ލައްވާ، ޕްރެކްޓިސް ކުރުމަށް ވެސް އިމާމުވެ ނަމަދު ކުރުމަކީ މަނާކަމެއް ކަމަށާއި ކޯސް ފުރިހަމަ ކޮށްފައި ހުރި ކުއްޖަކަށް ވެސް އެންމެ ކުޑަމިނުން ކުރެވޭނެ ކަމަކީ އިމާމުގެ ހާޒިރުގައި ބަންގި ގޮވުން ކަމަށް މިނިސްޓަރު ވިދާޅުވި އެވެ.\n"ރައްޖޭގެ ކޮންމެ މިސްކިތަކަށް ވެސް ހުންނާނެ އިމާމެއް ކަނޑައަޅާފައި. ކޮންމެ މީހަކަށް ވެސް މިސްކިތް ހަވާލު ކުރުމުގެ ކުރިން އަންގާފައި އޮންނާނެ ބަންގި ގޮވާ، ނަމާދު ކުރަން ޖެހޭނީ އޭނާ ކަމަށް. އެހެން މީހަކު އެކަން ކޮންގެން ނުވާނެ ކަމަށް،" މިނިސްޓަރު ޒާހިރު ވިދާޅުވި އެވެ.\nއިތުރަށް ވިދާޅުވީ ކުޑަކުދިން ލައްވައި އިމާމުވެ ނަމާދު ކުރުމާ ގުޅޭގޮތުން ސާކިއުލާއެއް ވެސް ހުރިހާ ރަށްތަކަށް އީދު ބަންދަށް ފަހު ފޮނުވާނެ ކަމަށެވެ.\nއިސްލާމިކް މިނިސްޓްރީގެ ގަވައިދުގައިވާ ގޮތުން މިސްކިތުގައި ނަމާދުކުރެވޭނީ ހާއްސަ ސެޓްފިކެޓެއް ހާސިލްކޮށް އެ މިނިސްޓްރީގެ ހާއްސަ ހުއްދައާއެކު އެވެ. ހުއްދަ ނެތި އިމާމުވެ މިސްކިތްތަކުގައި ނަމާދު ކުރުމަކީ މަނާ ކަމެކެވެ.\nމިނިސްޓްރީގެ ނިންމުމާ ގުޅޭގޮތުން ޝަހީމް ވިދާޅުވީ ނަމާދުގެ ހުކުމްތައް ދަންނަ ޝަރުއީ ގޮތުން ބާލިޣުވެފައިވާ 13-15 އަހަރުގެ ކުދިން އިމާމުގެ ނަމާދު ކުރުމަކީ ދީނީ ގޮތުން މައްސަލައެއް އޮތް ކަމެއް ނޫނެވެ.\n"ހާއްސަކޮށް ރީތިކޮށް ގުރުއާން ކިޔަވާ ހިތުދަސް ކުދިންނަށް ފުރުސަތު އޮތުމަކީ އަޅުގަނޑަށް ފެންނަ ގޮތުގައި ރަނގަޅު ކަމެއް،"\nޝަހީމް ވިދާޅުވީ ރަސްމީ އިމާމުންނަކީ ވަކި ފާހެއް އޮންނަން ޖެހޭ ބައެއް ނަމަވެސް ރީތިކޮށް ކިޔަވާ ގުރުއާން ހިތުދަސް ކުދިންނަށް ފުރުސަތު އެއްކޮށް ބަންދު ވެގެން ނުވާނެ ކަމަށެވެ. އަދި އިސްލާމީ އުސޫލަކީވެސް އެއީ ކަމަށް ވިދާޅުވިއެވެ.\n"އަޅުގަނޑުމެން ކުޑައިރު މިސްކިތަށް ދިޔުމުން ބައެއް ފަހަރު އިމާމުކަން ހަވާލު ކުރޭ. ނަމާދުގެ މިސްކިތުގެ ކުރީ ސަފުގައި ކުޑަކުއްޖަކު އިނަސް އެ ކުދިން ފަހަތު ސަފަށް ޖައްސާ ބޭރުކޮށްލުމަކީ ކޮށްގެން ވާނެ ކަމެއް ނޫން. ކުރީ ސަފުގެ ޖާގަތަކަކީ އެތަނުގައި ކުރިން އިންނަ މީހެއްގެ ހައްގެއް. ކުޑަކުއްޖަކު ގޮސް ކުރިން އިށީންދެއްޖެނަމަ އެ ކުއްޖަކު ބޭރު ނުކުރެވޭނެ. ހާއްސަކޮށް ހަތް އަހަރު ވެފައިވާ ކުދިން،"\nއޯއައިސީގެ އިސް މަގާމެއްވެސް ފުރުއްވާފައިވާ ޝަހީމް ވިދާޅުވީ ކުޑަ ކުދިން މިސްކިތަށް ލޯބި ޖެއްސުމާއި މިސްކިތުން އެ ކުދިން ބަލައިގަންނަންކަން އިހުސާސްވާން ޖެހޭ ކަމަށެވެ.\nމިސްކިތް އިސްލާމިކް މިނިސްޓްރީ ޑރ. މުހައްމަދު ޝަހީމް އަލީ ސައީދު + ކުޑަކުދިން\nދެވަނަ ފިޔަވަހީގައި އިތުރު މިސްކިތެއް


2019 ވަނަ އަހަރުގެ ޖެނުއަރީ 1 ން ފެށިގެން 1 އަހަރު ދުވަހުގެ މުއްދަތަށް މިސްކޫލްގެ ސެކިއުރިޓީ ބަލަހައްޓައިދޭނެ ފަރާތެއް ހޯދުމަށް 13 ޑިސެމްބަރ 2018 ގައި ކުރެވުނު ނަންބަރު (IUL)GS-90/PRIV/2018/22 އިޢުލާނަށް އެކަށީގެންވާ ތަރުހީބެއް ލިބިފައި ނުވާތީ، އެއިޢުލާން ބާތިލްކޮށް އެފުރުސަތު އަލުން ހުޅުވާލަމެވެ.\n2018 ޑިސެމްބަރު 25 ވާ އަންގާރަ ދުވަހުގެ 10:00\n2018 ޑިސެމްބަރު 30 ވާ އާދީއްތަ ދުވަހުގެ 10:00\nމަޢުލޫމާތު ދިނުމުގެ ބައްދަލުވުމަށާއި ބިޑް ހުށަހެޅުމުގެ ބައްދަލުވުމަށް ވަޑައިގަންނަވާ ބޭފުޅެއްގެ ދިވެހިރައްޔިތެއްކަން އަންގައިދޭ ކާޑު ގެންނަވަން ވާނެއެވެ. ބަދަލުގައި ބޭފުޅަކު ފޮނުއްވާނަމަ އެފަރާތަކީ ކާކުކަން ބަޔާންކޮށް އެފަރާތެއްގެ ދިވެހިރައްޔިތެއްކަން އަންގައިދޭ ކާޑުގެ ކޮޕީއަކާއި އެކު ސިޓީއެއް ހުށަހަޅުއްވަން ވާނެއެވެ. އިތުރު މަޢުލޫމާތު ސާފުކުރެއްވުމަށް ރަސްމީ ގަޑީގައި މި ސްކޫލްގެ 6520555 ނަންބަރު ފޯނަށް ގުޅުއްވުން އެދެމެވެ.\nމަޢުލޫމާތު ސާފުނުކުރައްވާ ފަރާތްތަކަށް އަންދާސީ ހިސާބު ހުށަހެޅުމުގެ ފުރުޞަތު ދެވެން ނޯންނާނެވާހަކަ ދަންނަވަމެވެ.\nޕަބްލިޝްކުރި ތާރީޚު: 22 ޑިސެންބަރު 2018\nޕަބްލިޝްކުރި ގަޑި: 1832\nސުންގަޑި: 30 ޑިސެންބަރު 2018 1000


Loabiveriyaa Firihen Rahumaitherin Gengulhun E Ey Mahsalaehtha? - Vaguthu\nލޯބިވެރިޔާ ފިރިހެން ރަހުމަތެރިން ގެންގުޅުން އެއީ މައްސަލައެއްތަ؟\nޒަމާނަށް އައި ބޮޑު ބަދަލާއެކު އަންހެނުން ފިިރިހެން ރަހުމަތްތެރިން ގެންގުޅުމާއި، ފިރިހެނުން އަންހެން ރަހުމަތްތެރިން ގިނަ ގެންގުޅޭ ހިސާބަށް މި ވަނީ ގޮސްފައެވެ. އެކަމާއި ވަރަށް ބޮޑަށް ދެ ލޯބިވެރިންގެ ދެމެދުގައިވެސް މައްސަލަ ޖެހެއެވެ. ހާއްސަކޮށް ފިރިހެނުން އެ މީހުންގެ ލޯބިވެރިޔާ ގިނަ ފިރިހެން ރަހުމަތްތެރިން ގެންގުޅޭނަމަ މައްސަލަ ޖައްސާ ވާހަކަ އަޑުއިވެއެވެ.\nލޯބިވެރިޔާ އެ މައްސަލަ ނުޖައްސާ އަންހެނުން އެ ރަހުމަތްތެރިކަން ފިރިހެނުންނާއި ބޭއްވިދާނެ ގޮތްތަކައް ބާލަލަމާ ހިނގާށެވެ.\nވާހަކަދެއްކުމަކީ ކަންކަން ވަރަށް އަވަހަށް ހައްލުކުރެވޭނެ ގޮތެކެވެ. ވާހަކަދައްކައިގެން ކަންކަން ހައްލުވެސް ވަނެއެވެ. އެހެންކަމުން ތިމާގެ ލޯބިވެރިޔާ ކައިރިން އަހަންވީ ތިމާ ފިރިހެން ރަހުމަތްތެރިން ގެންގުޅޭއިރު އޭނާއަށް ކަމުނުދަނީ ކޮން ކަންތައްތަކެއްތޯއެވެ. އަދި އޭނާ އެ ބުނާ ކަންތައް ނުކުރުމަށް ތިމާ އިސްކަން ދޭށެވެ. އަދި ތިމާ ލޯބިވެރިޔާ ކައިރީގައި އޭ ރަހުމަތްތެރިންނާއި އޮތް ގުޅުންތަކާއި ގުޅެގޮތުން ވާހަކަދައްކާށެވެ.\nލޯބިވެރިޔާއަށް ތެެދުވެރިވާށެވެ. އަދި ކުރާ ސުވާލުތަކަށް ތެދަށް ޖަވާބުދޭށެވެ. އެހެން ނޫންކަމުގައިވާނަމަ ވަރަށް އަވަހަށް މައްސަލަ ޖެހޭނެއެވެ. ލޯބިވެރިޔާ ތިމާ ކައިރިން ފިރިހެން ރަހުމަތްތެރިން ގެންގުޅެނީ ކީއްވެތޯ އަހައިފިނަމަ އެފަދަ ސުވާލުތަކަަށް ޖަވާބުދޭންވާނީ އޭނާވެސް ރުޅިއަންނަ ނޫނީ ހިތްހަމަ ނުޖެހޭ ފަަދަ ގޮތަކަށް ނޫނެވެ. މީގެ އިތުރުން، ފިރިހެން ރަހުމަތްތެރިންނާއެކު ބޭރަށް ދާނަމަ، ލޯބިވެރިޔާ ކައިރިން ހުއްދަ ހޯދުމާއި، އެކަމުގައިވެސް ތެދުވެރިވުން މުހިންމެވެ.\nލޯބިވެރިޔާއެކީގައި ރަހުމަތްތެރިންނާއި ބައްދަލުކުރުން\nމިއީވެސް ކުރެވިދާނެ ކަމެކެވެ. އެއިރުން ލޯބިވެރިޔާ މާބޮޑަށްވެސް ތިމާގެ ރަހުމަތްތެރިންގެ ކަންތަކާއި ދެބަސްވުމަކަށް ނުދާނެއެވެ. އެއިރުން ތިމާ ރަހުމަތްތެރިންނާއި އޮތް ގުޅުން ވަރަށް ރަނގަޅަށް ލޯބިވެރިޔާއަށް ހާމަވެގެންދާނެއެވެ.\nއެކުވެރިކަމަކީ ގަދަފަދަ ބާރެކެވެ. އަދި އެއީ ވަކި ނުކުރެވޭނެ ގުޅުމެކެވެ. އެހެންކަމުން އެކަށީގެންވާ ސަބަބެއް ނެތި ލޯބިވެރިޔާ އޭނާގެ ރަހުމަތްތެރިޔަކާއި ދުރުކުރުން އެއީ އެންމެ ރަނގަޅު ކަމެއް ނޫނެވެ.\nއޮގަސްޓް 28, 2018 10:50\nފުރަތަމަ ކަމަކަށް އިސްލާމްދީނުގަ ލޯބިވެރިން ގެންގުޅުމެއް ނޯވޭ. ބޮޑު ހަރާމްކަމެއް. މަގުބޫލް އުޒުރަކާލައިގެން ނޫނީ އަންހެނަކު ހިލޭ ފިރިހެނަކާ ވާހަކަ ދެއްކުމެއް ނޯވޭ. ވީއިރު ހިލޭ ފިރިހެނަކާ އެކީ އުޅުން ހުއްދަ ވާނެ ގޮތެއް ބުނެލަދީބަލަ ލިޔުންތެރިޔާ.